Agenda 19 ah eh aharu: MDP Insaafuveri Fandiyaarugeah nazareh!\nއެޖެންޑާ19 އަށް އެއް އަހަރު: އެމްޑީޕީގެ އިންސާފުވެރި ފަނޑިޔާރުގެއަށް ނަޒަރެއް!\nނަވާރަވަނަ ރައްޔިތުންގެ މަޖިލީހަށް އެމްޑީޕީން ނުކުތީ، އެޖެންޑާ ނަވާރައިގެ ނަމުގައި މެނިފެސްޓޯއަކާއި އެކުއެވެ. އެޖެންޑާ ނަވާރައިގެ މައިގަނޑު ސިޔާސަތަކީ ނުވަތަ އެމްޑީޕީގެ ބަހުން ނަމަ މައިގަނޑު ވަޢުދަކީ "އިންސާފު" ހޯދައިދިނުމެވެ. ދިވެހި ރައްޔިތުންނަށް އިންސާފުވެރި ފަނޑިޔާރުގެއެއް ހޯދައި ދިނުމެވެ. މިއީ އެމްޑީޕީ އުފެދުނީއްސުރެ، އެ ޕާޓީގެ މައިގަނޑު ވާހަކައެވެ.\n1 އޭޕްރިލް 2019 ވަނަ ދުވަހުގެ ރެއެވެ. ކުރިއަށް ދިޔައީ ރައްޔިތުންގެ މަޖިލީހުގެ ތުޅާދޫ ދާއިރާގެ މެންބަރު އަދި، ޖުޑީޝަލް ސަރވިސް ކޮމިޝަންގައި މަޖިލީސް ތަމްސީލުކުރައްވާ މެންބަރުގެ އިތުރުން އެ ކޮމިޝަނުގެ މިހާރުގެ ރައީސްކަމުގެ މަގާމުވެސް ފުރުއްވަމުން ގެންދަވާ ހިސާން ޙުސެއިންގެ ކެމްޕެއިން ޖަލްސާއެކެވެ. ވާހަކަފުޅު ދެއްކެވީ ރައީސް އިބްރާހިމް މުހައްމަދު ސާލިޙެވެ. ރައީސް އިބްރާހިމް މުހައްމަދު ސާލިހުގެ ވާހަކައިގެ އަމާޒުވެސް ހުރީ، އިންސާފު ގާއިމްކޮށްދިނުމުގެ މުހިއްމު ކަމުގެ މައްޗަށެވެ.\n"ސަރުކާރާ ދެކޮޅަށް ރައްޔިތުން ތެދުވެ، އިންތިޚާބުގައި ވެރިކަން ބަދަލުކުރީ އޭރުގެ ސަރުކާރުގައި ހުރި ކޮރަޕްޝަނާއި ވައްކަމުގެ ސަބަބުން. އަދި އަންނަ ރައްޔިތުންގެ މަޖިލީހުގައި ސަރުކާރަށް އަޣުލަބިއްޔަތު ބޭނުންވަނީ ބޮޑެތި ކޮރަޕްޝަންގެ އަމަލުތައް ހިންގާފައި ހުރި މައްސަލަތައް ބަލައި، ވަކި ފަރާތަކަށް ބުރަ ނުވެ، އިންސާފު ގާއިމްކޮށްދޭނެ ޝަރުއީ ނިޒާމެއް ހޯދަން. ރައީސް އިބްރާހިމް މުހައްމަދު ސާލިހު ވިދާޅިވިއެވެ.\nއެހެން ކަންމަތީ ކެމްޕެއިން ޖަލްސާއެއް އޮތް ދުވަހެކެވެ. އެމްޑީޕީގެ ޓިކެޓްގުގައި މައްޗަންގޮޅީ ގޮނޑިއަކަށް ވާދަކުރެއްވައި މިއަދު މަޖިލީހުގެ ރިޔާސަތުގައި އިންނެވި ރައީސް ނަޝީދު ކެމްޕެއިން ކުރައްވަމުން ގެންދެވީ މާފަން އުތުރަށް އެމްޑީޕީ ޓިކެޓްގައި ވާދަކުރައްވާ މިހާރު ރައްޔިތުންގެ މަޖިލީހުގެ ޖުޑިޝަރީ ކޮމިޓީގެ މުޤައްރިރު އިމްތިޔާޒް ފަހުމީއަށެވެ.\nރައީސުލް ޖުމްހޫރިއްޔާ އިބްރާހިމް މުހައްމަދު ސާލިހު، އަދި ނާއިބު ރައީސް ފައިސަލް ނަސީމުވެސް ބައިވެރިވެވަޑައިގެންނެވި މި ޖަލްސާގައި ރައީސް ނަޝީދުގެ ވާހަކަފުޅުވެސް މައިގަނޑު ގޮތެއްގައި އަމާޒު ކުރެއްވީ ފަނޑިޔާރުގެ އިސްލާޙުކުރުމަށެވެ.\n"މިވާހަކަ ސާފުކޮށް ބުނެނުދީ، މުޅި ރާއްޖޭގެ ރައްޔިތުން އެ ފަނޑިޔާރުން ލަދު ނުގަންނަވާ ހިނދެއްގައި އަޅުގަނޑުމެންގެ ފަނޑިޔާރުގެއެއް ރަނގަޅެއް ނުވާނެ، އެއްވެސް ބޭފުޅެއް މިކަމަށް ޖެހިލުންވެ ވަޑައިގެންފިނަމަ އަޅުގަނޑުމެން އެއްމެން ހަލާކު ވާނެ. އެންމެން އެކުގައި ތިބެ މިކަމަށް ކުރިމަތި ލައިގެން މިކަން އިސްލާހު ކުރިއްޔާ ނޫނިއްޔާ އަޅުގަނޑުމެންގެ ފަނޑިޔާރުގެތަކެއް އިސްލާހެއް ނުވާނެ" 18 މާރޗަ 2019 ގައި ބޭއްވުނު ކަންމަތީ ޖަލްސާގައި ވާހަކަފުޅު ދައްކަވަމުން ރައީސް ނަޝީދު ވިދާޅުވިއެވެ.\nރައްޔިތުން ބުނީ ފަނޑިޔާރުގެ އިސްލާހު ކުރަން ބޭނުން ކަމަށް\nފަނޑިޔާރުގެ އިސްލާހު ކުރަން އެމްޑީޕީން ދެއްކި ވާހަކަތައް ރައްޔިތުން ގަބޫލު ކުރިކަމާއި، އެ ކަމަށް ރައްޔިތުން އެދިއެދި ތިބިވަރު އެނގުނީ ވޯޓުގެ ނަތީޖާއިން ނެވެ. ރައްޔިތުންގެ މަޖިލީހުގެ ފަސްދޮޅަސް ފަސް ގޮނޑި އެމްޑީޕީއަށް ދިނީ ރައްޔިތުން ބޭނުންވާ އިންސާފުވެރި ފަނޑިޔާރުގެއެއް ހޯދަން ބޭނުންވާތީއެވެ. ވޯޓުގެ ނަތީޖާއާއި އެކު ރައީސް ނަޝީދު، ހެންވޭރުކޮޅުގައި ދެއްކެވި ވާހަކައިން ތަންކޮޅެއް އަނެއްކާވެސް ކޯޓުކޮށްލާނަމަވެ.\n"ރާއްޖެ އަލިވިލެން މިދަނީ މާ އުފާވެރި ފަތިހަކަށް. ރަން ރީންދޫ އިން ޖަރީވެފައިވާ ފަތިހަކަށް. ރާއްޖޭގެ ރައްޔިތުންގެ އުންމީދީ ފަތިހަކަށް. ތިޔަބޭފުޅުންގެ ހަވާލުކޮށްދެއްވާފައިވާ މަސައްކަތް އަކުރުން އަކުރަށް، ރަނުން ރަނަށް ކޮށްދޭނަން". ނަޝީދު ވިދާޅުވިއެވެ. ކޮންމެއަކަސް ދެން އޮތް ސުވާލަކީ، ރައީސް ނަޝީދު އެ ވިދާޅުވި ގޮތަށް ރަނުން ރަނަށް ރައްޔިތުން ހަވާލުކުރި މަސައްކަތް މަޖިލީހަށް ކުރެވޭތޯ މި ސުވާލެވެ.\nމެނިފެސްޓޯގައި އޮތީ ކީކޭ؟\nމިހާ ހިސާބުން މި ބަލާލަނީ އެމްޑީޕީގެ މެނިފެސްޓޯ ނުވަތަ އެޖެންޑާ ނަވާރައިގާ އޮތީ ކީކޭތޯއެވެ. ޝަރުޢީ ދާއިރާގެ އޮނިގަނޑު ބަދަލުކުރަން އެޖެންޑާ ނަވާރައިގާ ކުރާނެ ކަމަށް އެމްޑީޕީން ވައުދުވެފައިވާ ކަންކަމަށް ބަލާލާއިރު، ޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަނަކީ ވަކި މިނިވަން މުއައްސަސާއެއްގެ ގޮތުގައި ހަދައި، އެތަނަކީ ރައްޔިތުންގެ މަޖިލީހުގެ މިނިވަން މުއައްސަސާތަކާއި ބެހޭ ކޮމިޓީއަށް ޖަވާބުދާރީވާން ޖެހޭ، ވަކި ޗީފް ޖުޑީޝަލް އެޑްމިނިސްޓްރޭޓަރެއްގެ ދަށުން ހިންގާ ތަނަކަށް ހަދާނެ ކަމަށް ވައުދުވެފައިވެއެވެ. އަދި ކޯޓުތަކުގެ ރެޖިސްޓްރާއިންނަކީ، ޗީފް ޖުޑީޝަލް އެޑްމިނިސްޓްރޭޓަރު އައްޔަންކޮށް ވަކިކުރާ ބަޔަކަށް ހަދާނެ ކަމަށާއި، ރެޖިސްޓްރާއިންގެ ދައުރު ބޮޑުކޮށް ބާރުތަކެއް ދިނުމަށް ވައުދުވެފައިވެއެވެ.\nމަޖިލީހުގެ އިންތިޚާބަށް އެމްޑީޕީއިން ހުށަހަޅާ 19 ޤާނޫނީ އޮނިގަނޑުގެ ތެރެއިން\nމި ގޮތުން ފަނޑިޔާރުންގެ ދައުރެއް ނެތި މައްސަލަތައް ބަލައިގަތުމުގައި ރެޖިސްޓްރާ ގޮތް ނިންމުމާއި، ފަނޑިޔާރުންގެ ބެންޗު ވަކިތަރުތީބަކުން ޓްރާންސްޕޭރަންޓްކޮށް ކުރުމަކީ ރެޖިސްޓްރާއިންގެ މަސްއޫލިއްޔަތެއްކަމުގައި ހަދާނެ ކަމަށް ބުނެފައިވެއެވެ.\nމީގެ އިތުރުން އިސްތިއުނާފު ކުރުމުގެ މުއްދަތުގެ ބަދަލު ކުރުމާއި، ސުޕްރީމް ކޯޓުގެ އަމިއްލަ އިސްނެގުމަށް މައްސަލަ ނުބެލޭ ގޮތް ހެދުމާއި، ރާއްޖޭގެ ދެކޮޅުގައި ގާއިމުކޮށްފައިވާ ހައިކޯޓުގެ ދެ ގޮފި އުވާލާ، ޑިސްޓްރިކްޓް ކޯޓުތަކެއް ހެދުމުގެ ވާހަކައިގެ އިތުރުން ފަނޑިޔާރުންގެ ނަޒާހަތްތެރިކަން ކަށަވަރުކުރުމާއި ޖުޑީޝަލް ސަރވިސް ކޮމިޝަން ފަންކްޝަން ކުރާ ގޮތުގެ ވާހަކަވެސް ހިމެނެއެވެ.\nމެނިފެސްޓޯގައިވާ ގިނަ ވާހަކަތަކަކީ، ނުވަތަ ވައުދުތަކަކީ ކުރީގެ ތަޖުރިބާގެ އަލީގައި ކޮންމެހެންވެސް ރަނގަޅު ކުރަން ޖެހޭ ކަމަށް ރައްޔިތުންވެސް ގަބޫލުކުރާނެ ރަނގަޅު ވާހަކަތަކެކެވެ.\nއަހަރެއްވީ އިރު ނަތީޖާ ހާސިލްވީ ކިހާވަރަކަށް؟\nމިހާ ހިސާބުން މި އަންނަނީ ރައްޔިތުން އެޖެންޑާ ނަވާރައަށް މާކްސްދޭ ހިސާބެވެ. ވައުދުވީ ކަންތައްތަކުގެ ތެރެއިން ހާސިލްވީ ކިހާ މިންވަރެއްތޯ އަދި ނުވާނަމަ ނުވެ އޮތީ ކީއްވެގެން ކިހާ ހިސާބެއްގައިތޯ ސުވާލު ކުރެވޭ ހިސާބަކީ މިއީއެވެ. އެކަމަކު އޭނގެ ތަފްސީލަށް ދިޔުމުގެ ކުރިން، ސުޕްރީމް ކޯޓުގައި އުއްތަމަ ފަނޑިޔާރާއި އެކު ކުރިން ތިއްބެވި ފަސް ފަނޑިޔާރުން މިހާރު ބަދަލުވެފައިވާކަން ފާހަގަ ކުރަން ޖެހެއެވެ. މި ދެންނެވި ފަސް ފަނޑިޔާރުންގެ ތެރެއިން ހަތަރު ފަނޑިޔާރުން މަޖިލިސް ނަވާރައިންވަނީ ފަނޑިޔާރުކަމުގެ މަގާމުގައި ތިބޭ ފެންވަރުގެ ބައެއް ކަމަށް ނުފެންނާތީ މަގާމުން ވަކިކޮށްފައެވެ.\nބާކީ ހުންނެވި ފަނޑިޔާރު ނެންގެވީ ސްމާޓް މޫވްއެކެވެ. ކޮޅު ބަދަލުކޮށްލާ، ރިޓަޔަމަންޓް ޕެކޭޖަކާއި އެކު މަގާމުން އިސްތިއުފާ ދެއްވީ އުމުރުގެ ބާކީ ބައި ސަރުކާރަށް ބަލަދު އަރާގޮތަށެވެ. ޑީލެކޭ މި ދެންނެވީ ޖޭއެސްސީން މި ދެންނެވި ފަނޑިޔާރުގެ މައްސަލަތަކެއް ބަލަމުންދަނިކޮށް ޕެކޭޖްދީ މަގާމުން ވަކިކޮށްދިނީމައެވެ. އަދި މި ދެންނެވި ފަނޑިޔާރު މަގާމުން ރިޓަޔަރކުރުމަށް ފަހު، މައްސަލައެއް ބަލަމުންދާ ފަނޑިޔާރަކަށް ރިޓަޔަމެންޓް ނުލިބޭ ގޮތަށްވެސް ހެދީމައެވެ.\nމަޖިލިސް ނަވާރައިން އެންމެ ފުރަތަމަ އިސްލާހުކުރި ޤާނޫނުތަކުގެ ތެރޭގައި ކޯޓުތަކުގެ ޤާނޫނު ހިމެނެއެވެ. ކޯޓުތަކުގެ ޤާނޫނަށް ގެނައި އިސްލާހުގެ ދަށުން ސުޕްރީމް ކޯޓުގެ ފަނޑިޔާރުންގެ އަދަދު ފަހަކުން ހަތަކަށް އިތުރުކުރި އިރު، އެ ކޯޓުގައި ޤާނޫނުގައި ބުނާ އަދަދަށް ފަނޑިޔާރުން އަދިވެސް ހަމައެއް ނުވެއެވެ. ދެހާސް ނަވާރަވަނަ އަހަރުގެ ޖުލައި މަހުގެ ތޭވިސްވަނަ ދުވަހު އަމަލުކުރަން ފެށި މި ދެންނެވި ކޯޓުތަކުގެ ޤާނޫނުގެ އިސްލާހުގައިވާ އަދަދަށް ސުޕްރީމް ކޯޓުގައ ފަނޑިޔާރުން ނެތި ދިހަ މަސް ދުވަސްވީއެވެ. މިކަމުގެ ޒިންމާ ގައިމުވެސް އުފުލުން ޖެހޭނީ ރައްޔިތުންނެއް ނޫނެވެ. ރައީސުލް ޖުމްހޫރިއްޔާ. ރައްޔިތުންގެ މަޖިލީސް އަދި ޖުޑީޝަލް ސަރވިސް ކޮމިޝަނުން މިކަމުގައި ޒިންމާ އުފުއްލަވަން ޖެހިވަޑައިގަންނަވާނެއެވެ.\nސުޕްރީމް ކޯޓަކީ ރާއްޖޭގެ އެންމެ މަތީ ކޯޓެވެ. ސުޕްރީމް ކޯޓުގެ ފުލް ބެންޗުން ބަލަން ޖެހޭ ޒާތުގެ ބައެއް މައްސަލަތައް ހުރެއެވެ. ސުޕްރީމް ކޯޓުގެ ފުލް ބެންޗު ހަމަ ނުވެ ދިހަ މަސް ދުވަސް ވެގެން މިދަނީ، އަމިއްލައަށް ޤާނޫނު ހަދައި، އެ ޤާނޫނު ތަސްދީޤުކޮށް އެކަމަކު އެއަށް އަމަލުނުކޮށެވެ.\nޖުޑީޝަލް ސަރވިސް ކޮމިޝަން ކޮބާ؟\nޖުޑީޝަލް ސަރވިސް ކޮމިޝަން އެކުލެވިގެންވާ ގޮތް ބަދަލު ކުރަން ޖެހޭ ކަން އެންމެންވެސް އެއްބަސްވެއެވެ. އެކަމަކު އެކަން ކުރާނީ ކޮން އިރަކު ކިހިނެތް ކަމެއް އެއީ ނުދައްކާ ވާހަކައެވެ. ނުދައްވާ ވާހަކަ ބާއްވާ، ދެއްކެން ހުރި ނުވަތަ ދައްކާ ވާހަކަތައް ދައްކަމާ ބަހީއެވެ. ޖުޑީޝަލް ސަރވިސް ކޮމިޝަނަށް މަޖިލިސް ނަވާރައިން ގެނައި އެއް އިސްލާހަކީ ޗީފް ޖުޑީޝަލް އެޑްމިނިސްޓްރޭޓަރުގެ ވާހަކައެވެ. އެމްޑީޕީގެ މެޖޯރިޓީ އޮތް މަޖިލީހުން، ރައީސް ނަޝީދު ރިޔާސަތުގައި އިންނަވައި، މަޖިލިސް ނާއިބު ރައީސްކަމުގައި އީވާ އިންނަވައި، މެޖޯރިޓީ ލީޑަރުކަމުގައިވެސް އެމްޑީޕީ ޕާލިމެންޓްރީ ގްރޫޕުގެ ލީޑަރުވެސް އިންނަވައި، ޖުޑިޝަރީ ކޮމިޓީއާއި މިނިވަން މުއައްސަސާތަކާއި ބެހޭ ކޮމިޓީގައިވެސް ފުރިހަމަ އަޣްލަބިއްޔަތު އޮވެ، އެމްޑީޕީން އިސްލާހުކޮށް، އެމްޑީޕީއަށް ނިސްބަތްވެވަޑައިގަންނަވާ ރައީސް އިބްރާހިމް މުހައްމަދު ސާލިހު، ހުސްވި އަހަރުގެ ސެޕްޓެމްބަރު މަހު ތަސްދީޤު ކުރެއްވި އިސްލާހަކީ އެމްޑީޕީގެ މެނިފެސްޓޯގައި ބުނެފައިވާ ގޮތާއި ކަނޑައެޅިގެން ޚިލާފު އިސްލާހެކެވެ.\nކުރިންވެސް ދެންނެވި މެނިފެސްޓޯގައި އޮތީ، ޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަނަކީ ވަކި މިނިވަން މުއައްސަސާއެއްގެ ގޮތުގައި ހަދައި، އެތަނަކީ ރައްޔިތުންގެ މަޖިލީހުގެ މިނިވަން މުއައްސަސާތަކާއި ބެހޭ ކޮމިޓީއަށް ޖަވާބުދާރީވާން ޖެހޭ، ވަކި ޗީފް ޖުޑީޝަލް އެޑްމިނިސްޓްރޭޓަރެއްގެ ދަށުން ހިންގާ ތަނަކަށް ހަދާނެ ކަމަށް ހަދާނެ ވާހަކައެވެ.\nއެކަމަކު ބާރު ލިބުމުން، މެނިފެސްޓޯގައި އޮތްގޮތް ހަނދާން ނައްތާލައި، ޗީފް ޖުޑީޝަލް އެޑްމިނިސްޓްރޭޓަރުވެސް ޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަންވެސް ޖުޑީޝަލް ސަރވިސް ކޮމިޝަނުގެ ދަށަށް ގެނައީއެވެ! ކުރިން ސުޕްރީމް ކޯޓުގެ ދަށުގައި އެތައް އޮތުމުން ކަމުނުދިޔަ އެމްޑީޕީއަށް އެކަން މިހާރު ހަނދާންވެސް ނެތި ޖޭއެސްސީގެ ދަށަށް އެތައް ގެނައުން އޯކޭވީއެވެ.\nއޯކޭވިއްޔާ އެންމެންނަށްވެސް އޯކޭއެވެ. އެކަމަކު އޯކޭ ނުވާ ހިސާބަކީ މިއީއެވެ. އެމްޑީޕީގެ މެޖޯރިޓީ އޮންނަ މަޖިލީހުން އިސްލާޙުކޮށް، އެމްޑީޕީއަށް ނިސްބަތްވާ ރައީސް އިބްރާހިމް މުހައްމަދު ސާލިހު ތަސްދީޤު ކުރެއްވި ޖޭއެސްސީގެ ޤާނޫނަށް އިސްލާހު ގެނައުނުގެ ޤާނޫނު ބުނާ ގޮތުން ޗީފް ޖުޑީޝަލް އެޑްމިނިސްޓޭޓަރެއް އައްޔަން ކުރަންޖެހެއެވެ. އައު ޗީފެއް އައްޔަން ކުރެވެންދެން އޭރު ހުރި ޗީފް ހުރެވޭނެ ކަމަށް ޤާނޫނުގައި ބުނެފައި އޮތް ނަމަވެސް، އައު ޗީފެއް ހޯދަން މިދިޔަ އަހަރުގެ ފަހުކޮޅު އިއުލާންވެސް ކުރިއެވެ. އައު ޗީފެއް ހޯދަން އިއުލާން ކުރިތާ ފަސް މަސްވެގެން ދިޔައިރު، ޤާނޫނަށް އަށް މަސްވީ އެވެ. ޖޭއެސްސީއަކަށް އެކަމެއް އަދި މިހާތަނަށްވެސް ނުކުރެވޭއިރު ޗީފް ޖުޑީޝަލް އެޑްމިނިސްޓްރޭޓަރަށް، ވެރިކަން ބަދަލުވީ އިރުވެސް ހުންނެވި ޗީފް އަދިވެސް ހުންނެވީއެވެ. އޭނާ އެ މަގާމުގައި ބަހައްޓަން ޖޭއެސްސީން ބޭނުންނަމަ ކުޑަ މިނުން އިޖުރާއަތުތައް ފުރިހަމަކޮށްލާ، ރަސްމީކޮށް މަގާމު ހަވާލުކޮށްފައި ބަހައްޓާލުންވެސް މާ ރަނގަޅުވެފައި، ޤާނޫނާއި އެއްގޮތަށް އަމަލުކުރެވުނީއެވެ.\nދެން އޮތީ ޖޭއެސްސީގެ މަސައްކަތްތަކުގެ ވާހަކައެވެ. މީގެ މާ ބޮޑު ތަފްސީލަކަށް ނުދިޔަސް، ސުޕްރީމް ކޯޓު ފިޔަވައި ދެން ހުރި ކޯޓުތަކަށް ބަލާއިރު އަމިއްލައަށް އިސްތިއުފާ ފިން ފަނޑިޔާރުން ނޫނީ ހަމަ މަގާމުގައި އެތިބީއެވެ. ދެ މެޖިސްޓްރޭޓަކު ވަކި ކުރިކަން އެކަމަކު ފާހަގަކޮށްލަން ވާނެއެވެ.\nއެންމެ މަތީ ކޯޓުގެ ދެ މަގާމު ހުސްކޮށް އޮތް އިރު، ދެން ހުރި ކޯޓުގައި އެ ތިބީ ކުރިންވެސް ތިބި ފަނޑިޔާރުންނެވެ. ހައިކޯޓުގެ އިސްފަނޑިޔާރުގެ ހައެއްކަ މައްސަލަ ޖޭއެސްސީން ނުބަލާއިރެއް ނުދެއެވެ. ވަގަށް ނަގައި މަރާލާފައިވާ ރިލްވާނުގެ މަރުގެ މައްސަލައިގާ ސަސްޕެންޑް ކުރި ފަނޑިޔާރުވެސް ސަސްޕެންޝަންގައި ހުންނަތާ އަށެއްކަ މަސްވީއިރު، ޚިދުމަތް ނުލިބި ދައުލަތުން އެ ފަނޑިޔާރަށްވެސް ބަރާބަރަށް މުސާރަ ދެމުންދަނީއެވެ. އެމްއެމްޕީއާރުސީގެ މައްސަލައިގާވެސް ފަނޑިޔާރަކު ސަސްޕެންޝަންގައި ހުންނަތާ ފަސް މަސް ވީއިރު މައްސަލައެއް ނުހިނގައެވެ.\nރައީސް ޔާމީން އެކަނި ޖަލުގައި އޮތުމުން އިންސާފު ނުލިބޭ ކަމަށް ރައީސް ނަޝީދު ވިދާޅުވެ، ޒިންމާއިން ރެކެން މަސައްކަތް ކުރައްވާއިރު، ޖޭއެސްސީގައި ފުނި ޖެހިފައިހުރި ފަނޑިޔާރުންގެ މައްސަލަތައް ބަލައި ފިޔަވަޅު ނޭޅޭހާ ހިނދަކު އިންސާފުވެރި ފަނޑިޔާރުގެއެއް ނުލިބޭނެ އެވެ. ވާހަކަ ދެއްކިއްޖެއެވެ. ވައުދު ވެވިއްޖެއެވެ. ދެން އަމަލުން އެކަން ދައްކާށެވެ. އެމްޑީޕީގެ އިޚްލާސްތެރިކަމަށް ރައްޔިތުން ރިޕޯޓް ދޭނީ ދެން އޮންނަ އިންތިޚާބެއްގައެވެ.\nއެނަލިސިސް: ފިނިޝިންއާއެކު 11000ރ ދޭންބުނި ފްލެޓް ފިނިޝިން ނުހިމަނާ ވެސް 11000ރ އަށް!01 week ago\nހިޔާ ފްލެޓަގައި މީހުން އާބާދުވުމާއެކު، ގެދޮރު ކުއްޔަށްދޭ މީހުންނަށް މަހަކު 100 މިލިއަންގެ ގެއްލުންވާނެ51 week ago\nއުތުރުުހުވަދު އަތޮޅު ރަށްރަށުގެ ގޯތިތަކުގެ ޗާޓު ކުރެހުން! 13weeks ago\nސިއްހީ މާހިރުންގެ ބަހަށްވުރެ މަޖިލީހުގެ ބަސް ގަދަވެއްޖެ؟ 13weeks ago


vnews - World Cup: France adhi Belgium ge kurimathilun\nވޯލްޑް ކަޕް: ފްރާންސް އަދި ބެލްޖިއަމްގެ ވަރުގަދަ ކުރިމަތިލުން\nރަޝިއާގައި މިހާރު ކުރިޔަށްދާ ފީފާ ވޯލްޑް ކަޕްގެ ސެމީފައިނަލްގައި ފްރާންސް އަދި ބެލްޖިއަމް ވާދަކުރާ ސެމީ ފައިނަލް މެޗަކީ އެތައް ގޮތަކުން ފާހަގަކޮށްލެވޭ މެޗެކެވެ. ފްރާންސް އަކީ ފުޓުބޯޅައިގައި ވަރުގަދަ ގައުމަކަށްވާއިރު، ބެލްޖިއަމް އަކީ ކުރު މުއްދަތެއްގައި ފުޓުބޯޅައިގައި ކުރިއަރާފައިވާ ގައުމެކެވެ.\nއެގޮތުން ބެލްޖިއަމްއާ ދެކޮޅަށް 1998 ވަނަ އަހަރު ވޯލްޑް ކަޕްގެ ޗެމްޕިއަނުން ގޮތުގައި ފްރާންސް ނިކުންނައިރު، ބެލްޖިއަމް ނިކުންނަނީ "ގޯލްޑެން ޖެނެރޭޝަން" ގެ ގޮތުގައެވެ.\nފްރާންސް އަދި ބެލްޖިއަމްގައި ދުނިޔޭގައި ފާހަގަކޮށްލެވޭ ފޯވާޑުން އަދި މިޑްފިލްޑަރުން ހިމެނެއެވެ. އޭގެ ތެރޭގައި ބެލްޖިއަމްއިން ފާހަގަކޮށްލެވެނީ ރޮމެލޫ ލުކާކޫ އާއި ކެވިން ޑިބްރޭނާ އާއި އެޑެން ހަޒާޑް އަދި މައުރެން ފެލައިނީއެވެ. ފްރާންސް ޓީމުން ފާހަގަކޮށްލެވޭ ކުޅުންތެރިންގެ ތެރޭގައި ޕައުލް ޕޮގްބާ އާއި އެންޓޯނިއޯ ގްރިޒްމަން އަދި ކީލިއަން އެމްބަޕޭ ހިމެނެއެވެ.\nބެލްޖިއަމް ކުޅުންތެރިން އުފާ ފާޅުކުރަނީ - ފޮޓޯ: ގެޓީ\nމެޗުގެ ކުރިން ބޭއްވި ނޫސްވެރިންގެ ބައްދަލުވުމުގައި ބެލްޖިއަމްގެ ކޯޗު މާޓިނޭޒް ބުނީ ބެލްޖިއަމް އަކީ 11 މިލިއަން މީހުންގެ އާބާދީއެއް އޮންނަ ގައުމެއް ކަމަށާއި، ޖެނެރޭޝަނެއް އުފެދުނީ ކުއްލިއަކަށް ނޫން ކަން އެންމެންވެސް ގަބޫލުކުރަން ޖެހޭކަމަށެވެ.\nއެގޮތުން މާޓިނޭޒް ބުނީ ބެލްޖިއަމް އަކީ ޒުވާން ކުޅުންތެރިން އުފައްދަން ވަރަށް ބޮޑަށް މަސައްކަތް ކުރާ ގައުމެއް ކަމަށާއި، މިފަހަރުގެ ވޯލްޑް ކަޕުން އާ ޖެނެރޭޝަނުން ފައިދާ ހޯދޭނެކަމަށެވެ.\n1998 ވަނަ އަހަރު ވޯލްޑް ކަޕް ތައްޓާއެކު ތިއެރީ އޮންރީ - ފޮޓޯ: ގެޓީ\nފްރާންސްއާ ދެކޮޅަށް ބެލްޖިއަމް ނިކުންނައިރު، ބެލްޖިއަމްގެ އެސިސްޓެންޓް ކޯޗަކީ ފްރާންސްއާއެކު 1998 ވަނަ އަހަރު ވޯލްޑް ކަޕް ކާމިޔާބުކުރުމުގެ އިތުރުން 2000 ވަނަ އަހަރު ޔޫރޯ ކާމިޔާބުކުރި ތިއެރީ އޮންރީއެވެ. އޭނާ ވަނީ ފްރާންސް ގައުމީ ޓީމަށް ކުޅުނު 123 މެޗުގައި 53 ލަނޑު ކާމިޔާބުކޮށްފައެވެ.\nމީގެއިތުރުން އޮންރީ ވަނީ ފްރާންސް ގައުމީ ޓީމަށް ޑިޑިއޭ ޑިޝޯމްޕްސްއާއެކު ކުޅެފައެވެ. އެގޮތުން އެ ދެ ކުޅުންތެރިން އެކުގައި ކުޅުނު އެއްވެސް މެޗަކުން ފްރާންސް ބަލިނުވާކަންވެސް ފާހަގަކޮށްލެވެއެވެ. އެ ދެ ކުޅުންތެރިން ވަނީ އެކުގައި 21 މެޗު ކުޅެފައެވެ.\nއޮންރީއާ ބެހޭގޮތުން ބެލްޖިއަމްގެ ޑިފެންޑަރު ޓޯބީ އަލްޑަވެރަލްޑް ބުނީ އެއީ ޓީމަށް ވަރަށް މުހިންމު މީހެއް ކަމަށާއި، އޭނާ ކުޅުނު ދުވަސްވަރުގެ އިތުރުން ވޯލްޑް ކަޕްގެ ތަޖުރިބާ ޓީމާ ހިއްސާކުރާ ކަމަށެވެ.\nފްރާންސްގެ ޑިފެންޑަރު ވިންސެންޓް ކޮމްޕެނީއާއެކު ތިއެރީ އޮންރީ - ފޮޓޯ: ގެޓީ\nމީގެއިތުރުން އޮންރީއާ ބެހޭގޮތުން ބެލްޖިއަމްގެ ކެވިން ޑިބްރޭނާ ބުނީ އޮންރީ ބޭނުންވަނީ ބެލްޖިއަމް އެންމެ ގެންދިޔުމަށް ކަމަށެވެ. އެގޮތުން އެކަމަށް އޮންރީ މަސައްކަތްކުރާ ކަމަށްވެސް އޭނާ ވަނީ ބުނެފައެވެ.\nމެޗަށް ނިކުންނައިރު ބެލްޖިއަމް އަށް އަނިޔާގެ މައްސަލައެއް ކުރިމަތިނުވި ނަމަވެސް އެޓީމަށް ވަނީ ސަސްޕެންޝަންގެ މައްސަލައެއް ކުރިމަތިވެފައެވެ. އެޓީމުގައި ހިމެނޭ ތޯމަސް މުނިއޭ އަށް ދެ ރީނދޫ ކާޑު ހަމަވެފައި އޮތުމުން ފްރާންސް މެޗަށް ވަނީ ސަސްޕެންޑް ކުރެވިފައެވެ.\nމެޗަށް ނިކުތުމުގެ ކުރިން ނޫސްވެރިންނަށް މައުލޫމާތު ދެމުން ޑިޝޯމްޕްސް ބުނީ ބެލްޖިއަމް ސެމީ އަށް އައީ ހުރެ ބަހައްޓާފަ ނޫން ކަމަށާއި، އެޓީމުން ކުރި ބުރަ މަސައްކަތުން ކަމަށެވެ. އެގޮތުން ބެލްޖިއަމްއާ ދެކޮޅަށް ނިކުންނަން ފްރާންސް އޮތީ ވަރަށް ރަނގަޅަށް ތައްޔާރުވެފައި ކަމަށްވެސް ޑިޝޯމްޕްސް ވަނީ ބުނެފައެވެ.\nފްރާންސްގެ ކޯޗު ޑިޝޯމްޕްސް (ކ) އަދި ތިއެރީ އޮންރީ (ވ) - ފޮޓޯ: ފީފާ\nއޮންރީއާ ބެހޭގޮތުން ޑިޝޯމްޕްސް ބުނީ ކެރިޔަރުގެ ފަހު ދުވަސްވަރުގައި އޮންރީއާއެކު އެއް ޓީމަކަށް ކުޅެފައިވާނެ ކަމަށާއި، އޭރު އޮންރީ ވަރަށް ޒުވާން ވާނެ ކަމަށެވެ. އެގޮތުން ޑިޝޯމްޕްސް ބުނީ އޮންރީ އަކީ ވަރަށް ގަޔާވާ މީހެއް ކަމަށާއި، ބެލްޖިއަމްގެ މެނެޖޭމަންޓާ ހަވާލުވިއިރު ފްރާންސްއާ ދެކޮޅަށް ނިކުންނަން ޖެހިދާނެކަން އޮންރީއަށް އެނގޭނެ ކަމަށެވެ.\nމެޗާ ބެހޭގޮތުން ފްރާންސްގެ ޑިފެންޑަރު އެޑްރިއަން ޕެވާޑް ބުނީ މިއީ މޮޅެތި ކުޅުންތެރިންގެ މެދުގައި ކުޅޭ ވަރަށް ތަފާތު މެޗަކަށް ވެގެންދާނެ ކަމަށާއި، ފްރާންސް އިން ނިކުންނާނީ އެޓީމުގެ އެންމެ މަތީ ލެވެލްގައި ކަމަށެވެ.\nފްރާންސްގެ ކުޅުންތެރިން އުފާ ފާޅުކުރަނީ - ފޮޓޯ: ގެޓީ\nބެލްޖިއަމްއާ ދެކޮޅަށް ފްރާންސް ނިކުންނައިރު، އެޓީމުގައި އަނިޔާގެ މައްސަލައެއް އަދި ސަސްޕެންޝަންގެ މައްސަލައެއްވެސް ކުރިމަތިވެފައެއް ނުވެއެވެ.\nބެލްޖިއަމް އަދި ފްރާންސް ވަނީ މީގެ ކުރިން 73 ފަހަރު ވާދަކޮށްފައެވެ. އޭގެ ތެރެއިން 24 މެޗުން ފްރާންސް މޮޅުވެފައިވާއިރު، 30 މެޗުން ބެލްޖިއަމް ވަނީ މޮޅުވެފައެވެ. ބާކީ 19 މެޗު ނިމުނީ އެއްވަރުވެގެންނެވެ.\nމިފަހަރުގެ ވޯލްޑް ކަޕާ ފެވެރިޓުންގެ ގޮތުގައި ކުރިމަތިލި ފްރާންސް އަދި ބެލްޖިއަމް ބައްދަލުކުރާ މެޗު ކުޅޭނީ މޮސްކޯގައެވެ. މި މެޗު ފަށާނީ ރާއްޖެ ގަޑިން 23:00 ޖަހާއިރެވެ.


އަޅުގަނޑު ނުކުމެހުރެ މަޖިލިސް ޣައިރުގާނޫނީ ވިޔަ ނުދިނުމަށް ކުރެވެންހުރި ހުރިހާކަމެއްވެސް ކުރާނަން- ރައީސް ނަޝީދު – Maldivian Democratic Party\n17 މާޗް 2012\nއަޅުގަނޑު ނުކުމެހުރެ މަޖިލިސް ޣައިރުގާނޫނީ ވިޔަ ނުދިނުމަށް ކުރެވެންހުރި ހުރިހާކަމެއްވެސް ކުރާނަން- ރައީސް ނަޝީދު\nބައެއް ސިޔާސީ ޕާޓީތަކުގެ ލީޑަރުންނާއި، ބޮޑެތި ބައެއް ވިޔަފާރިވެރިންގެ އެހީތެރިކަމާއި އެކު ސަލާމަތީ ބާރުތަކުން ހިންގި ބަޣާވާތާއި ގުޅިގެން އުފެދިފައިވާ ސަރުކާރުގެ ގާނޫނީ ހައިސިއްޔަތާއި މެދު ސުވާލު އުފެދިފައިވާއިރު، އެމްޑީޕީގެ އިންސާފުގެ މައިދާނުގައި ވާހަކަފުޅުދައްކަވަމުން ރައީސް ނަޝީދު ވިދާޅުވީ ބޮޑު ހައިޖާނުގަނޑަކަށް ނުވެ މަޖިލީހުގެ ޖަލްސާތައް ބޭއްވުމަކީ ނުވެ ނުދާނޭ ކަމެއް ކަމަށެވެ. އަދި ރައްޔިތުންގެ މަޖިލިސް ރައްޔިތުންގެ އަތްމަތިން ގެއްލިދާނެކަމަށާއި އެހެން އެކަން ވިޔަ ނުދިނުމަށް ސުލްހަވެރިކަމާއެކު އެޅެންހުރި ހުރިހާ ފިޔަވަޅެއް އެމަނިކުފާނު އަޅުއްވާނެ ކަމަށެވެ. އެގޮތުން ހޯމަދުވަހުގެ މުޒާހަރާތަކުގައި އެންމެ ކުރީސަފުގައި ނުކުމެވަޑައިގަންނަވާނެކަމަށް ވެސް ވިދާޅުވިއެވެ.\n“އަޅުގަނޑު އިރާދަކުރެއްވިޔާ މުޒާހަރާއަށްވެސް އެދުވަހު ނުކުންނާނަން. އަޅުގަނޑު އެދުވަހު އެންމެ ކުރީގައި ހުންނާނަން. އެބޭފުޅުން ބަޑިޖައްސަވަންޏާ އަޅުގަނޑު ގަޔަށް ޖައްސަވާފައި އެކަން ކުރިއަށް ގެންދަވަންވީ. އަޅުގަނޑު ތިބޭފުޅުންނަށް ޔަގީންކޮށް އަރުވަން ބޭނުންފުޅުވަނީ އަޅުގަނޑު ނުކުމެހުރެ މަޖިލިސް ޣައިރުގާނޫނީ ވިޔަ ނުދިނުމަށް ކުރެވެންހުރި ހުރިހާކަމެއްވެސް ކުރާނެކަމަށް” ރައީސް ނަޝީދު ވިދާޅުވިއެވެ.\nބުރާސް ފަތި ދުވަހުގެ ރޭ އެމްޑީޕީގެ ޖަލްސާގައި ވާހަކަ ދައްކަވަމުން ރައްޔިތުންގެ މަޖިލީހުގެ ކެނދިކުޅުދޫ ދާއިރާގެ މެންބަރު އަހުމަދު އީސާ ވެސް ވިދާޅުވީ ބާޣީ ސަރުކާރުގެ އެންމެ އިސްވެރިޔާ ރައްޔިތުންގެ މަޖިލީހަށްވަދެ ރިޔާސީ ބަޔާން އިއްވުމުގެ ފުރުސަތު ދެވެން ނޯންނާނެކަމަށެވެ.\n“ކިތަންމެވަރަށް ތިމަންނަ އެކަންކުރާނަމޭ، ވަންނާނަމޭ ބުންޏަސް އެކަމެއް ނުކުރެވޭނެ. އެއީކީ އޭނަ ފައިސާ ދީގެން ބަޣާވާތެއް ގެނެސް، ވެރިކަން ވައްޓާލިއިރު ވެރިވެގަތް މިގައުމުގެ އަސްކަރިއްޔާގެ މައި މަރުކަޒެއް ނޫން. އެއީ ގާނޫނު ހަދާ މަޖިލީހުގެ ޖަލްސާކުރާ މާލަން. އެތަނަށް ވަދެވޭނީ އަޅުގަނޑުމެން ވެއްދީމަ. އެބޭފުޅާއަށް އެފުރުސަތު ނުދޭނަން” ކަމަށް އީސަ ވިދާޅުވިއެވެ.


Iceland ah viyyaa Raajje ah ves vaan jeheyne!\nއާޖެންޓީނާ އާ އެއްވަރުކޮށް އައިސްލެންޑްގެ ކުޅުންތެރިން އުފާ ކުރަނީ --- ފޮޓޯ: ގެޓީ އިމޭޖަސް\nވޯލްޑްކަޕު ދެ ވަނަ ބުރަށް ނުދެވުނަސް، ވޯލްޑްކަޕުގައި ވާދަ ކުރި އެންމެ ކުޑަ ގައުމު، އައިސްލެންޑް ވޯލްޑްކަޕަށް އައިސް ދެއްކި ކުޅުމަށް ތައުރީފް ހައްގެވެ. ވަރުގަދަ އާޖެންޓީނާ އަތުން އައިސްލެންޑަށް ޕޮއިންޓެއް ހޯދި ދާނެ ކަމަކަށް އެއްވެސް މީހަކު ހީއެއް ނުކުރެ އެވެ.\nއައިސްލެންޑްގެ އާބާދީ އަކީ، 334252 މީހުންނެވެ. ރާއްޖޭގެ އާބާދީއަށް ވުރެވެސް ކުޑަ އެވެ. އައިސްލެންޑްގެ ފުޓްބޯޅައިގެ ވާހަކަ ގަދަ ވެގެންދިޔައީ ޔޫރޯ 2016 އިގައެވެ. އޭގެ ކުރިންވެސް ޔޫރަޕްގައި އައިސްލެންޑްގެ ވާޙަކަ ދެކެވުން ދެއެވެ.\nނޮވެމްބަރު، 2013 ގެ ވޯލްޑްކަޕު ކޮލިފިކޭޝަންގެ ޔޫރޯ ޒޯންގެ ގުރޫޕް "އީ" ގެ ދެ ވަނަ އައިސްލެންޑުން ހޯދި އެވެ. އެ ގުރޫޕްގައި ޔޫރަޕްގެ ފުޓްބޯޅައިގައި އަޑުގަދަ ޓީމަކަށް އޮތީ ސްވިޒަލޭންޑެވެ. ގުރޫޕްގެ ދެ ވަނަ ހޯދުމުން އައިސްލެންޑަށް ޖެހުނީ ޕްލޭއޮފް ކުޅޭށެވެ.\nޕްލޭއޮފްގައި އެ ޓީމު ވާދަ ކުރީ، ކޮރޭޝިއާ އާ ދެކޮޅަށެވެ. ކޮރޭޝިއާ ޓީމުގެ ކުޅުންތެރިންނަކީ، ރެއާލް މެޑްރިޑާއި ބާސެލޯނާ އަދި ބަޔާން މިޔުނިކުގެ އިތުރުން ޔޫރަޕްގެ ބޮޑެތި އެހެން ޓީމުތަކަށް ކުޅެމުން ދިޔަ ކުޅުންތެރިންނެވެ. އައިސެލެންޑްގައި، ޔޫރަޕްގެ ޓޮޕް ކުލަބަކަށް ކުޅޭ ކުޅުންތެރިޔަކަށް ހުރީވެސް ގިލްފީ ސިގޮޑްސަން އެވެ. އޭނާ އޭރު ކުޅެމުން ދިޔައީ ޓޮޓެންހަމް އަށެވެ. އެ ޓީމުގައިވެސް ގިނަ މެޗުތަކުގައި އޭނާއަށް ފުރުސަތު ލިބުނީ ބެންޗުންނެވެ. އައިސްލެންޑްގެ އެހެން ކުޅުންތެރިން ކުޅެމުން ދިޔައީ އުތުރު ޔޫރަޕްގެ ކުދި ގައުމުތަކުގެ ލީގްގައެވެ.\nތަޖުރިބާ އާއި ހުނަރަށް ބެލިޔަސް، ކޮރޭޝިއާގެ ޓީމަށް ފޭވަރިޓެއްގެ ލަގަބު ހައްގެވެ. ނަމަވެސް ފުރަތަމަ ލެގްގައި އައިސްލެންޑުން ކޮރޭޝިއާ ހިފަހައްޓާލި އެވެ. އެފަހަރުގެ ވޯލްޑްކަޕަށް ކޮލިފައި ނުވި ނަމަވެސް އައިސްލެންޑްގެ ފުޓްބޯޅައަށް އޮތީ ބޮޑު ކުރިއެރުމެއް ހޯދާފަ އެވެ. ތެދުވެގެން ހިނގައި ގަނެވޭނެ ކަން އައިސްލެންޑަށް އެނގެ އެވެ. އެންމެ ފަހުގެ ޔޫރޫ އަށް ކޮލިފައިވެ، ފުރަތަމަ މެޗުގައި ވަރުގަދަ ޕޯޗްގަލް އާ އެއްވަރުކޮށް ޔޫރޫގައި އައިސްލެންޑް ފުރަތަމަ ޕޮއިންޓް ހޯދި އެވެ. ގުރޫޕް ސްޓޭޖު ފަހަނައަޅައި ގޮސް، ދެ ވަނަ ބުރުގައި ވަރުގަދަ އިންގެލެންޑް ބަލިކޮށް ކްއާޓާ ފައިނަލަށް ދަތުރު ކުރި އެވެ.\nއެކެއް ނުވަތަ ދެ އަހަރުގެ މަސައްކަތެއް ނޫން\nއައިސްލެންޑަކީ، ފުޓްބޯޅައިގެ ހަބެއް ނޫނެވެ. އެ ގައުމުގެ މޫސުން އޮންނަ ގޮތުން އައުޓްޑޯގައި ރަނގަޅަށް ކުޅެލެވޭ ގޮތެއް ނޯވެ އެވެ. ފުޓްބޯޅަ ކުޅެވެނީވެސް ހޫނު މޫސުމުގައި އެކަންޏެވެ. ނަމަވެސް ގޮތް ހުސްވެގެން އަތް އުރާލައިގެން އައިސްލެންޑުން ތިބީކީ ނޫނެވެ. އައިސްލެންޑްގެ ފުޓްބޯލް އެސޯސިއޭޝަން ރީސްޓަރަކްޗާ ކޮށް، ބަދަލު ގެނައުމުގެ މަސައްކަތް އެ ގައުމުން ފެށީ 2002 ވަނަ އަހަރު އެވެ.\n"ބައެއް ފަހަރު އައުޓްޑޯގައި ފުޓްބޯޅަ ޕްރެކްޓިސް ކުރަމަކީ ވަރަށް އުނދަގޫ ކަމެއް، ފިނި މިނާއި ވައިގެ ގަދަ ކަމުން އެއްވެސް މީހަކު ނޫޅޭ ފުޓްބޯޅަ ކުޅޭކަށް،" އައިސްލެންޑްގެ މިހާރުގެ ހެޑް ކޯޗް ހާމިއޭ ހޯލްގްރިމްސަން މިދިޔަ އަހަރު ބުނެފައި ވެއެވެ.\n"އައިސްލެންޑްގައި ފުޓްބޯޅަ ކުޅޭ ކަމަށް ވަންޏާ ވަރަށް ރަނގަޅު ވަސީލަތްތައް ބޭނުންވޭ، މިހާރު އަހަރެމެންގެ އެބައޮތް ވަރަށް ރަނގަޅު އާޓިފިޝަލް ދެ ދަނޑާއި، އިންޑޯ ފުޓްބޯޅަ ހޯލެއް ވެސް އެބަހުރި."\nއައިސްލެންޑްގެ ކޯޗް ހޯލްގްރިމްސަން --- ފޮޓޯ: ގޭޓީ އިމޭޖަސް\nފުޓްބޯޅައިގެ ޖީލެއް އުފައްދަން އަމަލީ މަސައްކަތް ފެށުމުގެ ކުރިން އައިސްލެންޑުން އެޅި އެންމެ މުހިންމު ފިޔަވަޅަކީ، އެކަމަށް އެންމެ އެކަށޭނެ އެޑިއުކޭޝަން ކޯޗުންނަށް ފޯރުކޮށްދިނުމެވެ.\nފުޓްބޯޅައިގެ ވިސްނުން ހުރި މީހުންނަށް ކޯޗު ކަމަށް ވުމަށް ފުރުސަތު ހުޅުވާލި އެވެ. އެކަމަށް ޝައުގުވެރިވި މީހުން އިނގިރޭސި ވިލާތަށް ފޮނުވައި، ކޯޗިން ކޯސްތަކުގައި ބައިވެރި ކުރަން ފެށި އެވެ. އެމީހުންގެ ހިދުމަތް އައިސްލެންޑްގެ ފުޓްބޯޅައަށް ދޭން މަޖުބުރު ކުރި އެވެ.\nއެހާހިސާބުންވެސް ކޯޗިން އެޑިއުކޭޝަންގެ ޕްރޮގްރާމްގެ މަސައްކަތް ނިންމާލީކީ ނޫނެވެ. އައިސްލެންޑްގެ އެފްއޭގައި އޮންނަ ފުޓްބޯޅަ ކޯޗިން ޕްރޮގްރާމްވެސް ބަދަލު ކުރި އެވެ.\n"ކުރިން އޮތް ކޯޗިން ޕްރޮގްރާމުގައި އޮވޭ ފަސް ލެވަލެއް، އޭތި ކިޔައި ދެނީ މެނައުލް ކޮށް، ކޮންމެ ބައެއް ވަކިން، ކޮންމެވެސް މީހަކު އައިސް ތިމަންނައަށް މިވެނި ބައެއް ކިޔވައިދޭނަމޭ ބުނީމަ އެމީހަކަށް ކިޔަވައިދޭން ދެނީ އެމީހެއްގެ ތަޖުރިބާގެ މައްޗަށް، އެއްވެސް ކަރިކިއުލަމެއް ނޯވޭ." އައިސްލެންޑްގެ ގައުމީ އަންހެން ޓީމުގެ ކުރީގެ ކޯޗް ސިގްޑާ ރެގްނާ އީޖޮފްސަން ބުނެފައި ވެއެވެ.\nނަމަވެސް އޭނާ އިސްވެ ހުރެ، ކޯޗިން ޕްރޮގްރާމެއް ފަރުމާ ކުރި އެވެ. އަދި އެ ޕްރޮގްރާމް ޔޫއެފްއާގެ ލެވަލް ބީ އާއި ލެވަލް އޭ އާ ބެންޗުމާކު ކުރި އެވެ. ކޯޗިން ސެޓްފިކެޓް ހާސިލު ކުރިޔަސް، ކޮންމެ އަހަރަކު އެއްފަހަރު ކޯޗިން ރިފްރެޝާސް ކޯސްތައް ހެދުމަށް ކޯޗުންނަށް މަޖުބޫރު ކުރި އެވެ. އެހެން ނޫންނަމަ ސެޓްފިކެޓް ކެންސަލް ވާނެ އެވެ. ދެހާސް ސާދަ ވަނަ އަހަރު އެކަނިވެސް ކޯޗުން ތާޒާ ކުރާ ޕްރޮގްރާމްގެ ދަށުން 26 ސެމީނާ ކުރިއަށް ގެންދިޔަ އެވެ.\nއާޖެންޓީނާ ކޮޅަށް ލަނޑު ޖެހި އައިސްލެންޑް ފިންބޮގަސަން --- ފޮޓޯ: ގެޓީ އިމޭޖަސް\nގްރާސް ރޫޓް ކޯޗިން ޕްރޮގްރާމަށް ވަކިން ބޮޑު އިސްކަމެއް ދިނެވެ. އެއީ ކުޑަކުދިން ކަމަށް ވުމުން އެ ކުދިންނަށް ބުނެދޭން ޖެހޭގޮތާއި ޓްރެއިނިން ކުރަން ޖެހޭ ގޮތްތައްވެސް ތާފަތު ވުމުންނެވެ.\n"އެންމެ މުހިންމު އުމުރަކީ އަށް އަހަރުން ފެށިގެން 12 އަހަރާ ދެމެދު، އެހާހިސާބުން އަހަރެމެން މަސައްކަތް ފަށައިގަތީ، އޭގެ ކުރިން ގްރާސްރުޓް ލެވަލްގައި މަސައްކަތް ކުރާނެ ކޯޗުންނަށް އަހަރެމެން ކިޔަވައިދިނިން އެމީހުންނަކީ ކޯޗިން އެޑިއުކޭޝަންގެ ރަނގަޅު ކޮލިފިކޭޝަނެއް އޮތް މީހުން އަދި އެމީހުން އެ ކުރަނީ ކޮންކަމެއްކަން އެމީހުންނަށް އެނގޭނެ،" އައިސްލެންޑްގެ ގްރާސްރޫޓް ޑައިރެކްޓާ ޖަގާ ޑަގްބާޓްސަން ބުންޏެވެ.\n"އަހަރެމެން ގަބޫލު ކުރަނީ މި އުމުރު ފުރާތަކުގައި މަސައްކަތް ކުރާ ކޯޗުންނަށް އެކަމުގެ ހާއްސަ ކޮލިފިކޭޝަންތައް ލިބިފައި ހުންނަން ޖެހޭނެ ކަން، އަދި ގްރާސް ރޫޓް ލެވަލްގައި ތަމްރީން ވަމުން އަންނަ ވަކިވަކި ކުދިންގެ ކުރިއެރުމަށް އަންނަ ބަދަލުތައް އަހަރެމެން ވަކިން ޑޭޓާތައް ކަލެކްޓް ކުރަމުން ގެންދަނީ."\nރާއްޖެއަށް ނުވާންވީ ކީއްވެ؟\nއައިސްލެންޑަށް ނިސްބަތްވާ ގިނަ ކުޅުންތެރިން ނޯވޭ ލީގްގައިވެސް ކުޅެމުން ދެ އެވެ. ނަމަވެސް ނޯވޭގެ ގައުމީ ޓީމަށް އައިސްލެންޑް ނެރޭ ވަރުގެ ނަތީޖާއާ ގާތްކުރާ މިންވަރަށެވެސް ނަތީޖާ ނުނެރެވޭތީ ނޯވޭގެ ސަޕޯޓަރުންވެސް އެކަމުގެ ޝަކުވާ އެ ގައުމުގެ އެފްއޭއަށް އުފުލައެވެ. ނޯވޭގެ ގައުމީ ޓީމުގެ ނަތީޖާތަކަށް ވުރެ އައިސްލެންޑް އުޅެނީ މާ ކުރިގަ އެވެ. ނަމަވެސް ފުޓްބޯޅައިގެ ވަސީލަތްތަކުގެ ގޮތުން ނޯވޭ އުޅެނީ އައިސްލެންޑަށް ވުރެ އުހުގަ އެވެ.\n"ނޯވޭގެ މީހުން ބުނޭ، ކީއްވެހޭ ނޯވޭގެ ގައުމީ ޓީމަށް ރަނގަޅު ނަތީޖާއެއް ނުލިބެނީ، ކީއްވެހޭ އެމީހުންގެ ތެރޭގައި ޓޮޕް ކުޅުންތެރިން ނުތިބެނީ ކީއްވެހޭ އެ ގައުމުގެ ކުޅުންތެރިން ބޭރު ލީގްގައި ނުކުޅެނީ، ރެއާލް މެޑްރިޑްގެ އެއްބަސްވުމުގައި ހުރި މާޓިން އޮޑިގާޑް އެކަނި ބޭރު ލީގެއްގައި ކުޅެނީވެސް." އީޖޮފްސަން ބުންޏެވެ.\nއައިސްލެންޑްގެ ގަނާސަން އަތުން ބޯޅަ ހޯދަން އާޖެންޓީނާގެ ކުޅުންތެރިން މަސައްކަތް ކުރަނީ --- ފޮޓޯ: ގެޓީ އިމޭޖަސް\n"އެމީހުންނަށް ފެނޭ އައިސްލެންޑުން އުފައްދާ ކުޅުންތެރިންގެ ގިނަ ކަން، އަދި އެ ކުޅުންތެރިންގެ ފެންވަރުވެސް ރަނގަޅު، އެމީހުންނަކަށް އޮޅުން ނުފިލާ ކީއްވެގެން ކަމެއް، އެމީހުން އަހާ ކޮބާހޭ އައިސްލެންޑު ގެންގުޅޭ ފޯމިއުލާއަކީ، އަދި އެމީހުން ބުނޭ ތިމަންނަ މެން ބޭނުމޭ އައިސްލެންޑްގެ ކަންތައް ކުރާ ގޮތް ދަސް ކުރަން."\nއައިސްލެންޑް އަތުގައި އޮތް ސިއްރަކީ ރައީޓް މެންޓަލިޓީ އެވެ. ކުޅުންތެރިންނާއި ކޯޗުންގެ މެންޓަލިޓީ ބަދަލު ކޮށްލީ، ފުޓްބޯޅަ އެޑިއުކޭޝަން ޕްރޮގްރާމްތަކުންނެވެ. ކުރިން އޮތް ޕްރޮގްރާމް ރިވިއުކޮށް ބަދަލު ގެނައީ އެވެ.\n"100 ގޮތަށްވެސް މަސައްކަތް ކުރެވިދާނެ، ނަމަވެސް ރައިޓް މަންޓަލިޓީއެއް ނެތިއްޔާ 100 ޕަސަންޓެއް ނުދެވޭނެ،" ފީފާ ޓީވީއަށް ހޯލްގްރިމްސަން ދީފައިވާ އިންތަވިއުގައި ބުނެފައި ވެއެވެ. "އަބަދުވެސް ވިސްނައިދޭން ޖެހޭ ތިމަންނާމެންނޭ ވާނީ އައިސްލެންޑްގެ ވޯލްޑްކަޕު ކުޅޭ ޖީލްގެ ޓީމަށް، އެކަން ވާނެ ކަނަް ވިސްނައިދޭން ޖެހޭނެ، އަދި އަބަދުވެސް ޓެކްނިކް އާއި ޓެކްޓިކަލް ދާއިރާއިންެވސް އިމްޕްރޫވް ކުރަން ޖެހޭނެ، ކޮންމެ ދުވަހަކީވެސް އާ ކަންކަން ދަސް ކުރާ ދުވަހަކަށް ވާން ޖެހޭނެ."\nރާއްޖެއަށްވެސް އޮތީ އެކަމެވެ. ވިސްނުން ވަދަލު ކުުރުމެވެ. ކުޅުންތެރިންނާއި ގްރާންސް ރޫޓް ލެވަލްގެ ކޯޗުންވެސް މެއެވެ. ރާއްޖޭގައި ކޯޗިން ލައިސެންސް އޮތް މީހުން ނިސްބަތުން ގިނަ އެވެ. ނަމަވެސް ކޯޗިން އެޑިއުކޭޝަން ޕްރޮގްރާމްގެ ދަށުން ތާޒާ ވުމެއް ނެތެވެ. މިކަންކަން ބަދަލު ކުރެވޭނީ ރަނަގަޅު މެންޓަލިޓީ އަކުންނެވެ. ވިސްނުން ބަދަލުކޮށް، ރާއްޖޭގައި އޮތް ސިސްޓަމް ރިވިއުކޮށް ބަދަލު ގެނެސްފިއްޔާ ރާއްޖެއަށް ވަކި ނުވާންވީ ކީއްވެ ހެއްޔެވެ. އައިސްލެންޑަށް ވަންޏާ ރާއްޖެއަށްވެސް ވާން ޖެހޭނެ އެވެ.\nއެފްއޭއެމް ގައުމީ ފުޓްބޯޅް ޓީމް ވޯލްޑް ކަޕް 2018 + އައިސްލޭންޑް


2 dhuvas thereygai India gai 224,000 meehunnah vaccine dheefi - Hama.mv\nދެ ދުވަސް ތެރޭގައި އިންޑިއާގައި 224،000 މީޙުންނަށް ވެކްސިން ދީފި\n19 ޖެނުއަރީ 2021 | 11:10\nއިންޑިއާގެ ވެކްސިން ޕްރޮގުރާމް ވަރަށް ކާމިޔާބު\nއަންގާރަ , 19 ޖެނުއަރީ 2021 | 11:10\nއިންޑިއާގައި މިހާރު ކުރިއަށް ގެންދާ ދުނިޔޭގެ އެންމެ ބޮޑު ކޮވިޑް-19 ވެކްސިނޭޝަން ޕްރޮގުރާމުގައި އެގައުމުގެ 224،000 މީހަކަށް ވެކްސިން ދީފި އެވެ.\nއިންޑިއާގެ ސިއްހީ ވުޒާރާގެ އޮފިޝަލުންނާއި ހަވާލާދީ މީޑިއާ ރިޕޯޓުތައް ބުނާ ގޮތުގައި ވެކްސިނޭޝަން ޕްރޮގުރާމް ވަރަށް ކާމިޔާބެވެ. އެގޮތުން ވެކްސިން ދިން ދެލައްކައަށްވުރެއް ގިނަ މީހުންގެ ތެރެއިން ސައިޑް އެފެކްޓްސްގެ ސަބަބުން ހޮސްޕިޓަލުގައި އެޑްމިޓު ކުރަން ޖެހުނީ ތިން މީހުން ކަމަށް އޮފިޝަލުން ވަނީ ބުނެފަ އެވެ.\nއިންޑިއާގައި ދޭން ހުއްދަ ދިނީ ދެ ވެކްސިނަކަށެވެ. އެއީ އޮކްސްފޯޑު ޔުނިވަސިޓީން އުފެއްދި ވެކްސިންގެ އިތުރުން އިންޑިއާގެ ބާރަތު ކުންފުނިން އުފެއްދި ވެކްސިނެވެ. މި ދެ ވެކްސިން ވެސް މިހާރު އަންނަނީ އާންމުންނަށް ދެމުންނެވެ،\nބާރަތު ވެކްސިނާއިމެދު މީގެ ކުރިން ކަންބޮޑުވުންތަކެއް އުފެދިފައި ވީނަމަވެސް މިހާރު ރަނގަޅު ފީޑް ބެކެއް ލިބެމުން އަންނަ ކަމަށް ހެލްތު މިނިސްޓްރީން ބުނެ އެވެ. އެހެންނަމަވެސް ހުން އައުމާއި ބޮލުގައި ރިއްސުމާއި އެނޫންވެސް ބައެއް ސައިޑް އެފެކްޓްސްގެ ސަބަބުން ވެކްސިން ދިން 447 މީހަކު ރިޕޯޓު ކުރި ކަމަށް މީޑިއާ ރިޕޯޓުތައް ބުނެ އެވެ. މިއީ ހުރިހާ ވެކްސިންތަކެއްގައިވެސް ފެންނަ ސައިޑް އެފެކްޓުތަކެއް ކަމަށް ހެލްތުން ވަނީ ބުނެފަ އެވެ.\nތިން ފިޔަވައްސަކަށް ބަހާލައިގެން ކުރިއަށް ގެންދަން ރާވާފައިވާ އިންޑިއާގެ ވެކްސިނޭޝަން ޕްރޮގުރާމުގެ ފުރަތަމަ ބުރު ކުރިއަށް ގެންދާނީ މި އަހަރުގެ އޮގަސްޓު މަހުގެ ނިޔަލަށެވެ. މި ފިޔަވަހީގައި 300 މިލިއަން މީހުންނަށް ވެކްސިން ދޭނެ އެވެ. އޭގެ ތެރެއިން އެންމެ ފުރަތަމަ ވެކްސިން ދެނީ 10 މިލިއަން ސިއްހީ އެހީތެރިންނަށެވެ.\nއިންޑިއާ ވެކްސިންގައި ހިމެނެނީ ދެ ޑޯޒް އެވެ. ދެވަނަ ޑޯޒް ދެނީ ފުރަތަމަ ޑޯޒް ދޭތާ 28 ދުވަސް ފަހުންނެވެ. ދެ ޑޯޒް ހަމަކުރުމުން ނޫނީ ކޮވިޑުން މުޅިން ރައްކާތެރިކަމެއް ނުލިބެ އެވެ.


މިނިސްޓްރީ އޮފް އިކޮނޮމިކް ޑިވެލޮޕްމަންޓަށް ޤާނޫނީ ލަފާދިނުމަށް ލީގަލް ރިޓެއިނަރ އަކަށް ފުރުޞަތު ހުޅުވާލުން\nމިމިނިސްޓްރީއަށް ޤާނޫނި ލިޔުންތައް ތައްޔާރު ކޮށްދިނުމާއި އެކި ފަރާތްތަކާއެކު ވެވޭ އެއްބަސްވުންތަކާމެދު ޤާނޫނީ ގޮތުން ބޭނުންވާ ލަފާދިނުމާއި މިމިނިސްޓްރީގެ މެންޑޭޓް ތަންފީޒުކުރުމުގައި ބޭނުންވާ ޤާނޫނީ ލަފާދިނުމާ އެކު ޤާނޫނީ ލިޔެކިޔުންތައް ތައްޔާރު ކޮށްދިނުމަށް ލޯ ފަރމެއްގެ ޙިދުމަތް ހޯދަން ބޭނުންވެއެވެ.\nމިމަސައްކަތާބެހޭ އިތުރު މަޢުލޫމާތު މިއިޢުލާނާއެކު ހިމަނާފައިވާ "ރިކުއެސްޓް ފޮރ ޕްރޮޕޯސަލް" ގައި އެވަނީއެވެ. އަދި ރިކުއެސްޓް ފޮރ ޕްރޮޕޯސަލް މި މިނިސްޓްރީގެ ވެބްސައިޓުން ޑައުންލޯޑްވެސް ކުރެއްވޭނެއެވެ.\nޕްރޮޕޯސަލް ހުށަހަޅުއްވާނީ ސިޓީއުރައެއްގައި ބަންދުކޮށްފައި 10 ފެބްރުއަރީ 2019 ވާ އާދިއްތަ ދުވަހުގެ 12:00 އަށް މިނިސްޓްރީ އޮފް އިކޮނޮމިކް ޑިވެލޮޕްމަންޓް (ބޮޑުތަކުރުފާނު މަގު) އަށެވެ. ސިޓީއުރައިގެ ބޭރުގައި މި އިޢުލާނުގެ ނަންބަރު ލިޔެފައި އޮންނަންވާނެއެވެ. ކަނޑައެޅިފައިވާ ގަޑިއަށް ޕްރޮޕޯސަލް ހުށަނާޅުއްވާ ފަރާތްތަކުގެ ޕްރޮޕޯސަލް ބަލައިނުގަނެވޭނެ ވަހާކަވެސް ދަންނަވަމެވެ. އަދި މިކަމާ ގުޅޭ މަޢުލޫމާތު މި އިޢުލާނާއި އެކު އެޓޭޗްކުރީމެވެ.\nމިކަމާބެހޭ އިތުރު މަޢުލޫމާތު ހޯއްދެވުމަށް، ރަސްމީ ދުވަސްދުވަހު 14:00–08:00 ދެމެދު 3333143 ނުވަތަ 3333160 ފޯނަށް ގުޅުއްވުން އެދެމެވެ.\nސުންގަޑި: 10 ފެބުރުވަރީ 2019 1200\n- REQUEST FOR PROPOSAL - LEGAL RETAINER


Dharivaru maraalu supervisor ah maruge thahugeegu kuranee | Mihaaru\n27 އެޕްރީލް 2017 - 15:32\nއުމުރުން 11 އަހަރުގެ ދަރިވަރު މުހައްމަދު ތާގިފް އަމީން މުހައްމަދު ގައްދާފީ އަށް ފެން ހޮޅިއަކުން އަނިކޮށްފައި ވަނީ ދެކުނުގެ ކޮޓާ ޓިންގީގެ ޕްރައިވެޓް އިސްލާމިކް ސްކޫލެއްގެ އެސިސްޓެންޓް ސްޕަވައިޒަރެކެވެ. ކުޑަ ކުއްޖާ އަށް ލިބުނު ޒަޚަމްތަކާ ގުޅިގެން އިންފެކްޝަން އުފެދުމުން އެ ކުއްޖާގެ ދެ ފައި ވަނީ ބުރިކޮށްލަން ޖެހިފަ އެވެ. އަދި ކުއްޖާ މަރުވީ ކޮނޑުގައި ގަނޑުވި ލޭކޮޅަކާ ގުޅިގެން އަތް ބުރިކޮށްލަން ޑޮކްޓަރުން އޮޕަރޭޝަނެއް ކުރަން ތައްޔާރުވެފައި ވަނިކޮށެވެ.\nކޮޓާ ޓިންގީގެ ޕްރައިވެޓް ސްކޫލުގައި ދަރިވަރު ކިޔަވަން ފަށާފައި ވަނީ ޖެނުއަރީ މަހު ފަހުކޮޅު އެވެ. ފުލުހުން ބުނީ މަރުވި ދަރިވަރާއި އޭނާގެ ކްލާހުގެ 15 ދަރިވަރުންނަށް މާޗު މަހު 24 ވަނަ ދުވަހު ސުޕަވައިޒަރު އަނިޔާ ކުރީ ސްކޫލް އެސެމްބްލީގައި އަޑުގަދަކުރި ކަމަށް ބުނެ އެވެ. ދަރިވަރުގެ ޑައިރީގައި ބުނެފައި ވަނީ އެއް ދަރިވަރަކަށް ގޯހެއް ހެދުނު ނަމަވެސް ހުރިހާ ދަރިވަރުންނަށް އަދަބު ދޭ ކަމަށެވެ.\nހާދިސާ ހިނގިތާ ދުވަސްކޮޅެއް ފަހުން ދަރިވަރުގެ މަންމަ ސްކޫލަށް ޒިޔާރަތް ކުރި ދުވަހެއްގައި އެ ކުއްޖާ ވަނީ ސްކޫލުން ގެންގޮސްފަ އެވެ. އަދި އޭގެ ތިން ހަފުތާ ފަހުން ކުއްޖާގެ ފައި ދުޅަވާން ފެށުމުން ހޮސްޕިޓަލަށް ގެންގޮސް ފަރުވާ ދޭން ފެށި އެވެ. ޑޮކްޓަރުން ބުނެފައި ވަނީ ލޭކޮޅެއް ގަނޑުވެފައިވުމުން ފައި ވަރަށް ބޮޑަށް އިންފެކްޓްވުމުން ފައި ބުރިކޮށްލަން ޖެހޭ ކަމަށެވެ. ކުއްޖާގެ ދެ ފައި ބުރިކޮށްލީ ހުކުރު ދުވަހު އެވެ.\nދަރިވަރަށް އަނިޔާކުރި ކަމަށް ތުހުމަތު ކުރެވޭ 29 އަހަރުގެ ސުޕަވައިޒަރު މިހާރު ވަނީ ހައްޔަރުކޮށްފަ އެވެ. ފުލުހުން ބުނީ ދަރިވަރު މަރުވުމާ ގުޅިގެން ސުޕަވައިޒަރުގެ މައްޗަށް މަރުގެ ތަހުގީގެއް ފަށާފައިވާ ކަމަށެވެ. މިދިޔަ އަހަރު އެ ސްކޫލަށް ގެނައި ސުޕަވައިޒަކީ ކުށުގެ ރެކޯޑް އޮންނަ މީހެއް ކަމަށްވެ އެވެ. އަދި އޭނާ ވަނީ 30 މަސް ދުވަހުގެ ޖަލު ހުކުމެއް ވެސް ތަންފީޒުކޮށްފަ އެވެ.\nދަރިވަރު ކިޔެވި ސްކޫލުން ބުނީ މިއީ ތަހުގީގު ކުރިއަށްދާ މައްސަލައަކަށް ވާތީ ކޮމެންޓް ކުރެވެން ނެތް ކަމަށެވެ.\nބޮޑު ވަޒީރު ނަޖީބު ރައްޒާގު ވަނީ މާދިސާގެ ތަހުގީގު އަވަސް ކުރުމަށް ގޮވާލައްވައިފަ އެވެ.\nފުލުހުން ދަނީ ސްކޫލުގެ ސީސީޓީވީ ފުޓޭޖްތައް ބަލަމުންނެވެ. ދަރިވަރުގެ ދަށް ފަޔަށް ސުޕަވައިޒަރު އަނިޔާކުރާ މަންޒަރު ސީސީޓީވީން ފެންނަ ކަމަށް މެލޭޝިއާގައި ދީނީ ސްކޫލްތައް ހިންގާ ގްރޫޕަކުން ބުނެފައިވެ އެވެ.\nމި ހާދިސާއާ ގުޅިގެން އެތައް ބައެއްގެ ރުޅިވެރިކަން ވަނީ އިތުރުވެފަ އެވެ. ކުށުގެ ރެކޯޑް އޮތް މީހަކު ކުޑަ ކުދިން ބެލެހެއްޓުމަށް ހަވާލު ކުރީ ކީއްވެތޯ ބައެއް މީހުން ދަނީ ސުވާލު ކުރަމުންނެވެ. އަދި ދަރިވަރުންނަށް އަނިޔާކުރާ އިރު ސްކޫލުން އަޅާނުލީ ކީއްވެތޯ ވެސް ދަނީ ސުވާލު ކުރަމުންނެވެ.\nސްކޫލް މެލޭޝިއާ ކިޔަވާކުދިން މަރު\n4 ކޮމެންޓް, 83 ރިއެކްޝަންސް\nމިރާއްޖޭގައި އަންހެނުން ކުޑަކުދިންނަށް ކުރާ އަނިޔާގެ ތަޙުގީގެއް ނިހިންގެނީ ހިމާޔަތް ކުރެވިފަ ތިބޭބަޔަކަށް ވެފައި ބިރުން ވަޒީފާ ގެއްލިދާނެ ތީވެއެވެ.\nބަލަ! މުސްލިމުންގެ ތެރޭގައި ވެސް އަނިޔާވެރިން ތިބޭނެތީއޭ، އަނިޔާވެތިކަން ޙަރާމް ކުރައްވައި، އިންސާފް ޤާއިމް ކުރުމަށާއި ހަމަހަމަކަމަށް އިސްލާމްދީނުގައި ވަރަށްބޮޑަށް ބާރުއަޅުއްވާފައި އެވަނީ.\nމުސްލިމުންގެ އަނިޔާވެރިކަން މި ފެންނަނީ.\nމުސްލިމް މީހެއް. އަނިޔާ ލިބުނީ ވެސް މުސްލިމަކަށް.


Bismi ge Ajaib | #Dhiislam\n6 years ago |4comments| February 7, 2012 |\nއަހަރުމެން އެންމެންނަކީ މުސްލިމުންކަމުގައި ވީހިނދު، އަހަރުމެން އެންމެންވެސް ބިސްމިކިޔައި އުޅެމެވެ. ކީރިތި ޤުރުއާނުގައި ލިޔެފައިވާތީ ދެކެ ފަރިތަވެފައިވެސް ވީމައެވެ.\nބިސްމީގެ މާނަވެސް އަހަރުމެންނަށް ވާނީ ކޮންމެވެސް ގްރޭޑެއްގައި ކިޔެވިފައެވެ. ނަމަވެސް މިކަލިމައިގެ ތާސީރާއި މިކަލިމައިގެ ބަރާއި އޭގައިވާ ޢަޖައިބު ދަންނަނީ އަހަރުމެންގެ ތެރެއިން ކިތައް މީހުންނަށް ބާވައޭ މިއީ އުފައްދަންޖެހޭ ސުވާލެކެވެ.\nއާދެ! ބިސްމީގެ ކަލިމައަކީ، އިންސާނަކަށް ކުރިމަތިވާނޭ އެންމެ ނުރައްކާތެރި ޙަމަލާތަކުން ދިފާޢުވެގަތުމަށް އޮތް ހަތިޔާރެއްކަން އެނގެނީ ކިތައް ކުދީންނަށްބާވައެވެ! އެ ޙަމަލާއިން ދިފާޢުވެގަންނަން ހަދާ ގޮތަކީ ކޮބައިތޯ ބަލާލީ ކިތައް މީހުން ހެއްޔެވެ؟ އަހަރުމެން އިންސާނުންނަކީ ވަށައިގެން ތަފާތު ގޯނާތަކާއި ޙަމަލާތައް، ތަފާތު ދުޝްމަނުންގެ ކިބައިން ކުރިމަތިވަމުންދާ ބަޔަކީމުއެވެ. އެއްގަމުންނާއި ކަނޑުންނެވެ. ބޭރުންނާއި އެތެރެއިންނެވެ. ވަލުތެރެއިންނާއި ގޭތެރެއިންނެވެ. ގަސްގަހުންނާއި ބިންމަތިންނެވެ. މާއްދީ ގޮތުންނާއި މަޢުނަވީ ގޮތުންނެވެ. ފަނިފަކުސާތަކާއި ޖަނަވާރުންގެ ކިބައިންނެވެ. އިންސީންނާއި ޖިންނީންގެ ފުށުންނެވެ. 70 ވަރަކަށް ނުވަތަ 80 ވަރަކަށް އަހަރު ދުނިޔޭގައި ހުންނަ މިފަދަ ނިކަމެތި އިންސާނަކަށް އޭނާގެ މައްޗަށް އޯގާތެރިވާނޭ، ބެލެހެއްޓުންތެރި، ޙިމާޔަތްތެރި ފަރާތެއް ނެތްނަމަ އޭނާ ވަގުތުން ހަލާކުވުން ކައިރިއެވެ. ނަގުލަންދާއްޓަކީވެސް ބިމުގައި ދިރިއުޅޭ އެއްޗެކެވެ. ނިދާލާފައި ތިއްބާ ކޮންމެ ރެއަކުވެސް އެތައް ބައެއްގެ ގައިގާ ވަށަވަށައިގެން ކަށިޖަހާ ދަތްއަޅާ ހަފާހަދަން އޭއްޗިއްސަށް މަނާކުރީ ކާކުހެއްޔެވެ؟ އެތަކެއްޗާ މުޚާޠަބުކުރާނީވެސް ކޮން ބަހަކުން ކިހިނެއް ހެއްޔެވެ؟ އެކަމަކު އެތަކެތީގެ ޠަބީޢަތަށް ނޭނގޭ ބާރަކުން އަމުރުތަކެއް ކޮށްފައިވާކަން ދޭހަވެއެވެ. މިދުނިޔޭގެ ނިޒާމް މިގޮތަށް ހިމޭންކޮށް ހިނގުމުގައި ވަރަށް ބޮޑެތި ސިއްރުތަކެއް ވާކަން ޔަޤީންވެއެވެ.\nއާދެ! “މާތް ﷲގެ ނަންފުޅުން ފަށައިގަންނަމެވެ.” ފެށުމާއި ނިމުންވެސް ވަނީ އެކަލާނގެއަށެވެ. ބިސްމިﷲ ގެ ޢަޖާއިބާއި ޖާދޫގެ ވާހަކައަކީ މިހާ މަދު ފޮޅުވަތްތަކެއްގައި ލިޔެ ނިންމާލެވޭނޭ އެއްޗެއް ނޫނެވެ. އަދި ލިޔުނަސް ކޮޅުންލާކަށްވެސް އޮތްކަމެއް ނޫނެވެ.\nކޮންމެއަކަށް އެއްކޮށް ޙާޞިލްވާންނެތް ކަމެއްގެ ކުޑަ މިންވަރެއް ޙާޞިލްވިއަސް ފައިދާހުރި ކަމެއްވިއްޔާ އެއީ ބޭނުންތެރި މިންވަރެކެވެ. ފަށާނަމެވެ. ބިސްމީގެ ހަމަ އެންމެ ޢަޖައިބެއް ލިޔެލާނަމެވެ. މާތް ﷲ ތައުފީޤް ދެއްވާށިއެވެ!\nދުނިޔޭގެ ހުރިހާ އިންސާނުންގެ އަޞްލުކަމުގައިވާ އާދަމް ޢަލައިހިއް ސަލާމްއަށް ސަޖިދަ ނުޖެހި އިބްލީހަކީ އަލިފާނުން ހައްދަވާފައިވާ ޖިންނީންގެ ތެރެއިންވީ މަޚްލޫޤެކެވެ. އެއީ އަހަރެމެންގެ ޢަދާވާތްތެރިއެއް ކަމަށާ އިންސާނުންނަށް ގެއްލުންދޭނޭކަން އޭނާވަނީ އަމިއްލައަށް އިޢުލާނުކޮށް، މާތްﷲ ގެ ޙަޒްރަތުގައި އެކަން ކުރާނެކަމަށް ގަންދީ ހުވައިކޮށްފައެވެ. އެހެންކަމުން އޭނާއާއި އޭނާގެ އަޢުވާނުން އިންސާނުންނަށް ގެއްލުންދޭން ތަފާތު ގޮތްގޮތަށް އާދެއެވެ. ގޭގެއަށް ވަދެއެވެ. ކާއެއްޗެހި ކައިހަދައެވެ. ގެންގުޅޭ އެއްޗެހި ފޮރުވައި ހަދައެވެ. ބުނެފައިނުވާ މާނައަކަށް ފޮރޮޅައިލައިގެން އަނެކާއަށް ވާހަކަ އަޑުއިއްވާ ހަދައެވެ. ކަންކަން ހަނދާން ނައްތުވާލައެވެ. މިހެންގޮސް ކިޔާނެކަމެއް ނެތެވެ. އެސޮރުމެންނަށްވަނީ އާދަޔާއި ޚިލާފު ބާރުތަކެއް މާތް ﷲ ދެއްވާފައެވެ. އިންސާނުން އިމްތިޙާން ކުރެއްވުމުގެ ގޮތުންނެވެ. މިހިސާބުން މިވަހާކަ ހުއްޓާލާށެވެ. މާދިގުވެދާނެތީއެވެ. އަހަރުމެންގެ ގޭގެއަށް ޝައިޠާނާއަށް އައިސް ވަދެ ނުގަނެވޭނެ ގޮތެއް އަހަރުމެނަށްވަނީ ޢާލަމްތަކަށް އޯގާވެރިއެއްކަމުގައި ފޮނުއްވި ރަސޫލުﷲ ޞައްލަﷲ އަލައިހި ވަސައްލަމް ބުނެދެއްވާފައެވެ. ޙަދީޘް ކުރައްވާފައިވެއެވެ. “ރޭގަނޑުގެ އަނދިރިކަން އައިސް ވެރިވެގަންނަ ވަގުތު ތިޔަބައިމީހުންގެ ކުޑަކުދީންތައް ބޭރަށް ނުކުތުން މަތަކުރާށެވެ. ފަހެ ހަމަކަށަވަރުން އެވަގުތަކީ ޝައިތާނުންތައް ބިންމަތީ ފެތުރިގަނެގެން އަންނަ ވަގުތެވެ. އަދި ބިސްމިﷲ ކިޔައިފައި (މާތް ﷲ ގެ ނަންފުޅު ގަނެފައި) ގޭގެ ދޮރުތައް ޖަހާށެވެ. ފަހެ އެގޮތަށް ލައްޕާފައިވި ދޮރެއް ޝައިތާނާ އާ ނުހުޅުވާނެތެވެ…………… ކުރުކޮށްލީއެވެ.\nވަރަށް ފުރިހަމް ބަސްކޮޅެއް…ޝުކްރަން\nމަޢުލޫމާތުން ފުރިގެންވާ މަޒުމޫނެއް!\nތީ ހުސް ހަައްގު ތެދު


ރިބާ ބޭންކަށް ފައިސާ ލުމާއި، ރިބާ ކެއުމާ ބެހޭ ގޮތުން ޢިލްމުވެރިން ދެއްވާފައިވާ ބައެއް ފަތުވާ | މުޢާމަލާތު | ފިޤުހު | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ފިޤުހު މުޢާމަލާތު ރިބާ ބޭންކަށް ފައިސާ ލުމާއި، ރިބާ ކެއުމާ ބެހޭ ގޮތުން ޢިލްމުވެރިން ދެއްވާފައިވާ ބައެއް ފަތުވާ\nމި އަންނަނިވި ކަންތައްތަކުގެ ޝަރުޢީ ޙުކުމަކީ ކޮބާ؟\n- ބޭންކުގައި ފައިސާ ބަހައްޓާފާއި ވަކި ދުވަހެއް ވުމުން، އެއަށް އިތުރު ފައިދާއެއް ނެގުން.\n- ފާއިދާ(އިންޓްރެސްޓް) ހިމެނޭ ގޮތަށް ބޭންކުން ލޯނު ނެގުން.\n- ރިބާ ބޭންކުތަކުގައި، ފައިދާ ނު ނަގާގޮތަށް ލާރި ލާފައި ބެހެއްޓުން.\n- މި ފަދަ ބޭންކުތަކުގައި، މެނޭޖަރެއް ނުވަތަ އެ ނޫންވެސް އެފަދަ ވަޒީފާއެއް އަދާ ކުރުން.\n- މިފަދަ ބޭންކުތަކަށް، އޭނާގެ ގޯތިން ތަންތަން ކުއްޔަށް ދިނުން.\n* ބޭންކުގައި ފައިސާ ބަހައްޓާފާއި ވަކި ދުވަހެއް ވުމުން، އެއަށް އިތުރު ފައިދާއެއް ނެގުން.\nޖަވާބު : އައްޝައިޚް މުޙައްމަދު ޞާލިޙް އަލްމުނައްޖިދް\nފާއިދާ ހިމެނޭ ގޮތަށް، ބޭންކަށް ފައިސާ ލުން ހުއްދައެއް ނުވާނެއެވެ. އަދި ފައިދާ ހިމަނޭ ގޮތަށް ލޯނު ނެގުން ވެސް ހުއްދައެއް ނުވާނެއެވެ. ސަބަބަކީ މި ހުރިހާ ކަމަކީ ވެސް ޞަރީޙަ ރިބާއެވެ. އަދި ބޭންކެއްގައި ނޫނަސް، ފައިދާ ލިބޭ ގޮތަށް ލާރި ބެހެއްޓުން ހުއްދައެއް ނުވާނެއެވެ. ހަމަ މި ބީދައިން، މީހެއްގެ އަތުން ވެސް ފައިދާ ހިމެނޭ ގޮތަށް ލޯނު ނެގުން ހުއްދައެއް ނުވާނެއެވެ. މި ކަންތަކަކީ، ދީނުގައި ޙަރާމް ކަންތަކެއް ކަމުގައި ހުރިހާ ޢިލްމުވެރިން ވެސް ދެކޭ ކަންތަކެކެވެ. މާތް ﷲ ވަޙީ ކުރައްވަނީ : وَأَحَلَّ اللّهُ الْبَيْعَ وَحَرَّمَ الرِّبَا\nމާނައަކީ: ''ﷲ، ވިޔަފާރި ކުރުން ޙަލާލް ކުރައްވާ، ސޫދު ކެއުން ޙަރާމް ކުރައްވައިފިއެވެ.'' (ބަޤަރާ :275)\nއަދިވެސް މާތް ﷲ ވަޙީ ކުރައްވަނީ : يَمْحَقُ اللّهُ الْرِّبَا وَيُرْبِي الصَّدَقَاتِ وَاللّهُ لاَ يُحِبُّ كُلَّ كَفَّارٍ أَثِيمٍ\nމާނައަކީ: ''ސޫދު(ރިބާ) ކެއުން، ހުރިހާ ބަރަކާތަކުން ﷲ މަޙްރޫމް ކުރެއްވިއެވެ. އަދި ޞަދަޤާތުގައި އެ ކަލާނގެ ބަރަކާތް ލެއްވިއެވެ. އަދި ﷲ، އެއްވެސް ކާފިރަކު އަދި ފާފަވެރިއަކު ދެކެ ލޯބިވެވޮޑި ނުގަންނަވަތެވެ.''(ބަޤަރާ :276)\nއަދިވެސް ވަޙީ ކުރައްވަނީ : يَا أَيُّهَا الَّذِينَ آمَنُواْ اتَّقُواْ اللّهَ وَذَرُواْ مَا بَقِيَ مِنَ الرِّبَا إِن كُنتُم مُّؤْمِنِينَ * فَإِن لَّمْ تَفْعَلُواْ فَأْذَنُواْ بِحَرْبٍ مِّنَ اللّهِ وَرَسُولِهِ وَإِن تُبْتُمْ فَلَكُمْ رُؤُوسُ أَمْوَالِكُمْ لاَ تَظْلِمُونَ وَلاَ تُظْلَمُونَ\n''އޭ އީމާންވެއްޖެ މީސްތަކުންނެވެ. ކަލޭމެންނަކީ އީމާން ވާ ބަޔަކު ކަމުގައި ވަނީ ނަމަ ﷲ އަށް ބިރުވެތިވެ ތިބޭ ހުށިކަމެވެ. އަދި ސޫދުގެ ތެރެއިން ބާކީ ލިބެން އޮތް އެއްޗެއް، ހަމަ މުޅިން ދޫކޮށްލާ ހުށިކަމެވެ. * މިކަން މިހެން ނުކޮށްފިނަމަ، ދެން ކަލޭމެންގެ މައްޗަށް ﷲ އާއި އެކަލާނގެ ރަސޫލާގެ ފަރާތުން، ހަނގުރާމަ އިޢްލާންވެގެން ހުރި ކަމުގެ އިންޒާރު ލިބިގަންނަ ހުށިކަމެވެ. ނަމަވެސް ކަލޭމެން ތައުބާ ވެއްޖެނަމަ، ކަލޭމެންނަށް، ކަލޭމެން ދަރަންޏަށް ދިން ޢަދަދުގެ ފައިސާ(ސޫދާ ނުލާ) ލިބޭ ހުއްޓެވެ. އަދި ކަލޭމެން އަނެކުންނަށް އަނިޔާވެރި ނުވާހުށިކަމެވެ. އަދި ކަލޭމެންނަށް ވެސް އަނެކުންގެ ކިބައި އަނިޔާވެރި ކަމުގެ ކަމެއް ކުރެވިގެން ނުމެވާހުށި ކަމެވެ.''\nދެން މިއަށް ފަހު ﷲ ވަޙީ ކުރައްވަނީ : وَإِن كَانَ ذُو عُسْرَةٍ فَنَظِرَةٌ إِلَى مَيْسَرَةٍ وَأَن تَصَدَّقُواْ خَيْرٌ لَّكُمْ إِن كُنتُمْ تَعْلَمُونَ\nމާނައަކީ : ''އަދި ދަރަނިވެރިޔާ ވަނީ ދަތި ހާލުގައި ނަމަ، އޭނާއަށް ދަރަނި އަދާކުރުމަށް ތަނަވަސްވެ ފަސޭހަ ފުރުސަތެއް ލިބެން ދެން، ދަރަނި ނެގުން ފަސްކޮށްލާށެވެ. އަދި އެއަށް ވުރެ ވެސް މޮޅު ރަނގަޅު ގޮތަކީ، ޞަދަޤާތުގެ ގޮތުގައި އެ ދަރަނި ކަނޑާލައި ދިނުމެވެ. (ބަޤަރާ :280)\nމި އާޔަތުގައި، އަޅުތަކުންނަށް ﷲ އަންގަވަނީ، ދަރަނިވެރިއާ އެ އަދާ ކުރަން ނުކުޅެދިފައި ވަނިކޮށް، އެ އަތުލަން އުޅެ އަދި އަދާކުރުން ފަސްކުރީތީ އިތުރު ފައިސާތަކެއް ދައްކަން އޭނާއާ ނުޖެއްސުމަށެވެ. ކިއެއްތަ، އޭނާއަށް ޖެހޭނީ ދަރަނިވެރިއާ އަށް އެ ފައިސާ ދެއްކުމުގެ ކުޅަދާނަކަން ލިބެން ދެން މަޑު ކުރާށެވެ. އަދި ފައިސާ އަތުލާއިރު އެއްވެސް އެއްޗެއް އިތުރުކޮށްގެން ނުވާނެއެވެ. މިއީ ދަހިވެތި މީހުންގެ ދަހިވެތި ކަމުން، އަޅުތަކުން ސަލާމަތް ކުރެއްވުމަށް މާތް ﷲ ކަނޑައަޅުއްވާފައި ވާ ގޮތެވެ.\nދެން، ކޮންމެހެން މަޖްބޫރުވެގެން ޟަރޫރީ ސަބަބަކަށްޓަކައި، ފައިދާ އަތުނުލާ ގޮތަށް ބޭންކެއްގައި މުސްލިމަކު ފައިސާ ބެހެއްޓުން އެއީ މައްސަލައެއް ނޫނެވެ. މަސައްކަތް ކުރުމަށް ބަލާއިރު، ރިބާ ބޭންކެއްގައި މެނޭޖަރެއްގެ މަޤާމުގައި ވިޔަސް، ހިސާބުކިތާބު ބަލަހައްޓާ މީހަކަށް ވިޔަސް، އަދި އެ ނުން ކަމެއް ކުރަން ވެސް، މަސައްކަތް ކުރުން ހުއްދައެއް ނުވާނެއެވެ. އެއީ މާތް ﷲ ވަޙީ ކުރައްވާފައި ވަނީ : وَتَعَاوَنُواْ عَلَى الْبرِّ وَالتَّقْوَى وَلاَ تَعَاوَنُواْ عَلَى الإِثْمِ وَالْعُدْوَانِ\nމާނައަކީ : ''އަދި ތަޤުވާވެރި ވުމާއި ހެޔޮކަންތައް ކުރުމުގެ މައްޗަށް، ތިޔަބައި މީހުން އެކަކު އަނެކަކާއި އެހީވެ ވާގިވެރި ވާށެވެ. އަދި ފާފަވެރި ވުމާއި ޢަދާވާތްތެރި ވުމުގެ މައްޗަށް، އެކަކު އަނެކަކާއި އެހީވެ ވާގިވެރި ނުވާށެވެ.''(އަލްމާއިދާ:2)\nއަދި ރަސޫލުﷲ -ޞައްލަﷲ ޢަލައިހި ވަސައްލަމަ- ޙަދީޘް ކުރައްވާފައި ވަނީއެހެން ޙަދީޘްފުޅެއްގައި ވަނީ: لَعَنَ رَسُولُ اللَّهِ  صَلَّى اللَّهُ عَلَيْهِ وَسَلَّمَ  آكِلَ الرِّبَا وَمُؤْكِلَهُ وَكَاتِبَهُ وَشَاهِدَيْهِ وَقَالَ هُمْ سَوَاءٌ\nފާފަތަކަށް އެހީތެރިވުން ޙަރާމް ކުރާ އާޔަތްތަކާއި ހަދީޘްތައް ބައިވަރެވެ. ވީމާ މި ދަލީލުތަކަށް ބަލާއިރު، ރިބާ ބޭންކުތަކަށް ގޯތިން ތަންތަން ކުއްޔަށް ދޫކުރުން ވެސް ހުއްދައެއް ނުވާނެއެވެ. އެއީ ކުއްޔައް ދޫކުރުމަކީ ވެސް، އެ މީހުން ރިބާ ކެއުމަށް ވެވޭ އެހީތެރި ކަމެކެވެ. ރިބާއާއި ދުރުހެލިވެ ރިބާއާއި ހަނގުރާމަ ކުރުމަކޮށް، ޝަރުޢީ ގޮތުން ހުއްދަ މުޢާމަލާތް ކުރުމުގެ ތައުފީޤު، މާތް ﷲ މުސްލިމް ވެރިންނާއި ރައްޔިތުންނަށް ދެއްވުން އެދި ދުޢާ ކުރަމެވެ. (ޖަވާބު : ޝައިޚް ބިން ބާޒް)\n* ފައިދާ ލިބޭ ގޮތަށް، ބޭންކަށް ފައިސާ ލުން\nބޭންކަށް ފައިސާ ލުމުގެ ޙުކުމަކީ ކޮބައި؟ މި ބޭންކަށް ލާރި ލުމުން އިތުރު ފައިދާއެއް ދޭ ކަން ފާހަނގަ ކޮށްލަމެވެ.\nރިބާ (ފާއިދާ) ލިބޭގޮތަށް ބޭންކަށް ލާރި ލުމަކީ ޙަރާމް ކަމެއް ކަމަށް، އިސްލާމީ ޝަރީޢަތުގެ ޢިލްމުވެރިން އެއްބަސް ވެލައްވައެވެ. އެއީ އެންމެ ބޮޑެތި ޙަރާމް ކަންތަކުގެ ތެރެއިން ޙަރާމް ކަމެކެވެ. އަދި އެއީ ﷲ އާއި އެކަލާނގެ ރަސޫލާއާ ދެކޮޅަށް ކުރެވޭ ހަނގުރާމައެކެވެ. މާތް ﷲ ވަޙީ ކުރައްވަނީ : الَّذِينَ يَأْكُلُونَ الرِّبَا لاَ يَقُومُونَ إِلاَّ كَمَا يَقُومُ الَّذِي يَتَخَبَّطُهُ الشَّيْطَانُ مِنَ الْمَسِّ ذَلِكَ بِأَنَّهُمْ قَالُواْ إِنَّمَا الْبَيْعُ مِثْلُ الرِّبَا وَأَحَلَّ اللّهُ الْبَيْعَ وَحَرَّمَ الرِّبَا فَمَن جَاءهُ مَوْعِظَةٌ مِّن رَّبِّهِ فَانتَهَىَ فَلَهُ مَا سَلَفَ وَأَمْرُهُ إِلَى اللّهِ وَمَنْ عَادَ فَأُوْلَـئِكَ أَصْحَابُ النَّارِ هُمْ فِيهَا خَالِدُونَ * يَمْحَقُ اللّهُ الْرِّبَا وَيُرْبِي الصَّدَقَاتِ\nމާނަ: ''ސޫދު(ރިބާ) ކާ މީހަކަށް، ޝައިޠާނާގެ ބީހުމުން މޮޔަކޮށްފައިވާ މީހަކު ކޮޅަށް ތެދުވާފަދައަކުން މެނުވީ، ޤިޔާމަތް ދުވަހު ކޮޅަށް ތެދުވެ ނުހުރެވޭނެއެވެ. އެ ގޮތީ އެ މީހުން ބުނެ އުޅޭ ކަމަށްޓަކައެވެ. ވިޔަފާރިއަކީ ހަމަ ގައިމުވެސް ސޫދު ކަހަލަ އެއްޗެކެވެ. ނަމަވެސް، ﷲ، ވިޔަފާރި ކުރުން ޙަލާލް ކުރައްވާ، ސޫދު ކެއުން ޙަރާމް ކުރައްވައިފިއެވެ. މާތް ﷲ މިކަމުގެ މައްޗަށް ގަދަ ނަޞޭޙަތް ވަޙީ ކުރެއްވުމުން، ސޫދު ކެއުން ހުއްޓާލައިފި މީހަކު، ފަހެ އެ މީހަކުގެ ކިބައިން، ވޭތުވެ ދިޔަ ތަނުގެ ފާފަތައް ޢަފޫ ވީއެވެ. އަދި އެ މީހާގެ މައްޗަށް އާޚިރަތުގައި ނިޔާ ކަނޑައަޅުއްވައި ނިންމެވުން ވަނީ ﷲ އަށެވެ. ނަމަވެސް ސޫދު ކެއުމަށް އަލުން އެނބުރި އަރައިގެންފި މީހަކު، ދަނެއުއެވެ. ފަހެ އެކަހަލަ މީހުންނަކީ ނަރަކައިގެ އަހުލުވެރިންނެވެ. އެތަނުގައި އެ މީހުން ދެމި ތިބޭނެތެވެ. * ސޫދު ކެއުން، ހުރިހާ ބަރަކާތަކުން ﷲ މަޙްރޫމް ކުރެއްވިއެވެ. އަދި ޞަދަޤާތުގައި އެ ކަލާނގެ ބަރަކާތް ލެއްވިއެވެ. އަދި ﷲ، އެއްވެސް ކާފިރަކު އަދި ފާފަވެރިއަކު ދެކެ ލޯބިވެވޮޑި ނުގަންނަވަތެވެ. '' (ބަޤަރާ :275-276 )\nއަދިވެސް ﷲ ވަޙީ ކުރައްވަނީ: فَإِن لَّمْ تَفْعَلُواْ فَأْذَنُواْ بِحَرْبٍ مِّنَ اللّهِ وَرَسُولِهِ وَإِن تُبْتُمْ فَلَكُمْ رُؤُوسُ أَمْوَالِكُمْ لاَ تَظْلِمُونَ وَلاَ تُظْلَمُونَ\nމާނައަކީ ''މިކަން މިހެން ނުކޮށްފިނަމަ، ދެން ކަލޭމެންގެ މައްޗަށް ﷲ އާއި އެކަލާނގެ ރަސޫލާގެ ފަރާތުން، ހަނގުރާމަ އިޢްލާންވެގެން ހުރި ކަމުގެ އިންޒާރު ލިބިގަންނަ ހުށިކަމެވެ. ނަމަވެސް ކަލޭމެން ތައުބާ ވެއްޖެނަމަ، ކަލޭމެންނަށް، ކަލޭމެން ދަރަންޏަށް ދިން ޢަދަދުގެ ފައިސާ( ސޫދާ ނުލާ) ލިބޭ ހުއްޓެވެ. އަދި ކަލޭމެން އަނެކުންނަށް އަނިޔާވެރި ނުވާހުށިކަމެވެ. އަދި ކަލޭމެންނަށް ވެސް އަނެކުންގެ ކިބައި އަނިޔާވެރި ކަމުގެ ކަމެއް ކުރެވިގެން ނުމެވާހުށި ކަމެވެ.''(ބަޤަރާ:279)\nއަދި ރިބާ ކާ މީހާއާއި ރިބާ ކާންދޭ މީހާއާއި ރިބާގެ ޢަޤުދު ލިޔެދޭ މީހާއާއި، އެކަމަށް ހެކިވެރިވާ މީހުންނަކީ ﷲ ލަޢްނަތް ލައްވާ ބައެއް ކަމަށާއި، މި އެންމެންނަކީ ފާފައިގައި ހަމަހަމަ ބައެއް ކަމަށް، ކީރިތި ރަސޫލުﷲ -ޞައްލަﷲ ޢަލައިހި ވަސައްލަމަ- ގެ ޞައްޙަ ޙަދީޘުން އެބަ އެނގެއެވެ.\nއަދި ބުޚާރީއާއި މުސްލިމުގައި ވާ ޙަދީޘެއްގައި ވަނީ: اجْتَنِبُوا السَّبْعَ  الْمُوبِقَاتِ  قَالُوا يَا رَسُولَ اللَّهِ وَمَا هُنَّ قَالَ الشِّرْكُ بِاللَّهِ وَالسِّحْرُ وَقَتْلُ النَّفْسِ الَّتِي حَرَّمَ اللَّهُ إِلَّا بِالْحَقِّ وَأَكْلُ الرِّبَا وَأَكْلُ مَالِ الْيَتِيمِ وَالتَّوَلِّي يَوْمَ الزَّحْفِ وَقَذْفُ الْمُحْصَنَاتِ الْمُؤْمِنَاتِ الْغَافِلَاتِ\nމި މާނައިގައި ވާ -ރިބާ ޙަރާމް ކުރުމާއި އެއިން ދުރުވުމަށް އަމުރު ކޮށްފައި ވާ-ޙަދީޘްތައް ބައިވަރެވެ. ވީމާ މުސްލިމުންގެ މައްޗަށް ވާޖިބު ވެގެން ވަނީ، މި ކަންތައް ދޫކުށް، އަދި މިކަންތައް ހުއްޓާލުމަށް އެއްބަޔަކު އަނެއް ބަޔަކަށް ނަސޭހަތްތެރިވުމެވެ. އަދި މުސްލިމުންގެ ކަންތަކާ ހަވާލުވެ ތިބި ވެރިންނާއި، ބޭންކުތައް ހިންގަން ތިބި މީހުންގެ މައްޗަށް ވެސް މިކަން ވާޖިބެވެ. އަދި ﷲގެ ޢުޤޫބާތުން ރައްކާތެރި ވުމުގެ ގޮތުންނާއި ﷲ ގެ ޙުކުމް ތަންފީޒު ކުރުމުގެ ގޮތުން، މި ޙުކުމްތައް ތަންފީޒު ކުރުމަކީ ލާޒިމުވެގެން ވާ ކަމެކެވެ. މާތް ﷲ ވަޙީ ކުރައްވަނީ : لُعِنَ الَّذِينَ كَفَرُواْ مِن بَنِي إِسْرَائِيلَ عَلَى لِسَانِ دَاوُودَ وَعِيسَى ابْنِ مَرْيَمَ ذَلِكَ بِمَا عَصَوا وَّكَانُواْ يَعْتَدُونَ * كَانُواْ لاَ يَتَنَاهَوْنَ عَن مُّنكَرٍ فَعَلُوهُ لَبِئْسَ مَا كَانُواْ يَفْعَلُونَ\nމާނަ ބަނީ އިސްރާއީލުންގެ ތެރެއިން ކާފިރު ވީ މީހުންނަށް، މަރިޔަމުގެފާނުގެ ދަރިކަލުން ޢީސާގެފާނާއި ދާއޫދުގެފާނުގެ ދޫފުޅު މަތިން ލަޢްނަތް ލެއްވުނެވެ. އެއީ އެބައި މީހުން އުރެދުނު ކަމަށްޓަކައެވެ. އަދި ޢަދާވާތްތެރިވެ އުޅުން އާދަވެފައި ވާ ކަމަށްޓަކައެވެ. * އެބައި މީހުން ކުޅަ ނުބައި ކަމަކާ މެދު، އެއްބަޔަކު އަނެއް ބަޔަކު ނަހީކޮށް ނު އުޅެތެވެ. ހަމަކަށަވަރުން އެބައި މީހުން ކަންތައް ކުރަމުން ދިޔަ ގޮތުގެ ނުބައި ކަމާއެވެ. (އަލްމާއިދާ :78،79)\nއަދިވެސް ﷲ ވަޙީ ކުރައްވަނީ: وَالْمُؤْمِنُونَ وَالْمُؤْمِنَاتُ بَعْضُهُمْ أَوْلِيَاء بَعْضٍ يَأْمُرُونَ بِالْمَعْرُوفِ وَيَنْهَوْنَ عَنِ الْمُنكَرِ وَيُقِيمُونَ الصَّلاَةَ وَيُؤْتُونَ الزَّكَاةَ وَيُطِيعُونَ اللّهَ وَرَسُولَهُ أُوْلَـئِكَ سَيَرْحَمُهُمُ اللّهُ إِنَّ اللّهَ عَزِيزٌ حَكِيمٌ\nމާނައަކީ: ''މުއުމިން ފިރިހެނުންނާއި މުއުމިން އަންހެނުންނީ އޭގެ ތެރެއިން އެއްބަޔަކު އަނެއް ބައެއްގެ އެހީތެރި އެކުވެރިން ކަމުގައި ވާ ބައެކެވެ. އެބައި މީހުން ހެޔޮކަމަށް އަމުރު ކުރެއެވެ. އަދި ނުބައިކަން ނަހީ ކުރެއެވެ. އަދި ނަމާދުކޮށް ޒަކާތް ދީ، މާތް ﷲ އާއި އެކަލާނގެ ރަސޫލާއަށް ކިޔަމަންވެ އުޅެތެވެ. އެބައި މީހުންނަށް މާތް ﷲ ރަޙްމަތް ލައްވާނެތެވެ. ހަމަކަށަވަރުން މާތް އީ ކީރިތިވަންތަ ޙިކުމަތްވަންތަ ރަސްކަލާނގެއެވެ.'' (ތައުބާ:71)\nހެޔޮކަންތަކަށް އަމުރުކޮށް ނުބައި ކަންތަކުން މަނާ ކުރުމަށް، ދީން އަމުރުކޮށްފައިވާ ޙަދީޘްތަކާއި އާޔަތްތައް ވަރަށް ގިނައެވެ. އަދި މިއީ އެނގޭ އެއްޗެހިތަކެކެވެ. މުސްލިމް ވެރިންނާއި ރައްޔިތުންނަށް، ހެޔޮކަންތައް ކޮށް، އެކަލާނގެ ޝަރީޢަތުގައި ހިފައި ތެދުމަގުގައި ތިބުމުގެ ތައުފީޤު ﷲ ދެއްވުން އެދި ދުޢާ ކުރަމެވެ. (ޖަވާބު : ބިން ބާޒް)\n* ވަކި ފައިދާއެއް ލިބޭ ގޮތަށް، ބޭންކަށް ލާރި ލުން\nވަކި މިންވަރެއްގެ ފައިދާއެއް ލިބޭ ގޮތަށް ބޭންކަށް ލާރި ލުމުގެ ޙުކުމަކީ ކޮބައި؟\nއަލްޙަމްދު ލިއްﷲ. ކަނޑައެޅިފައިވާ ފައިދާއެއް ލިބޭ ގޮތަށް، ބޭންކުގައި ފައިސާ ޖަމާ ކުރުމަކީ ހުއްދަ ކަމެއް ނޫނެވެ. ސަބަބަކީ މިއީ ރިބާ ހިމެނޭ ޢަޤުދެކެވެ.(ޢަޤުދު:މުޢާމަލާތެއް ކުރުމަށް ވެވޭ އެއްބަސްވުން) . މާތް ﷲ ވަޙީ ކުރައްވާފައި ވަނީ : وَأَحَلَّ اللّهُ الْبَيْعَ وَحَرَّمَ الرِّبَا\nމާނައަކީ: ''ﷲ، ވިޔަފާރި ކުރުން ޙަލާލް ކުރައްވާ، ސޫދު ކެއުން ޙަރާމް ކުރައްވައިފިއެވެ.'' (ބަޤަރާ:275)\nއަދިވެސް އެކަލާނގެ ވަޙީ ކުރައްވަނީ: يَا أَيُّهَا الَّذِينَ آمَنُواْ اتَّقُواْ اللّهَ وَذَرُواْ مَا بَقِيَ مِنَ الرِّبَا إِن كُنتُم مُّؤْمِنِينَ * فَإِن لَّمْ تَفْعَلُواْ فَأْذَنُواْ بِحَرْبٍ مِّنَ اللّهِ وَرَسُولِهِ وَإِن تُبْتُمْ فَلَكُمْ رُؤُوسُ أَمْوَالِكُمْ لاَ تَظْلِمُونَ وَلاَ تُظْلَمُون\nމާނައަކީ: ''އޭ އީމާންވެއްޖެ މީސްތަކުންނެވެ. ކަލޭމެންނަކީ އީމާން ވާ ބަޔަކު ކަމުގައި ވަނީ ނަމަ ﷲ އަށް ބިރުވެތިވެ ތިބޭ ހުށިކަމެވެ. އަދި ސޫދުގެ ތެރެއިން ބާކީ ލިބެން އޮތް އެއްޗެއް، ހަމަ މުޅިން ދޫކޮށްލާ ހުށިކަމެވެ. * މިކަން މިހެން ނުކޮށްފިނަމަ، ދެން ކަލޭމެންގެ މައްޗަށް ﷲ އާއި އެކަލާނގެ ރަސޫލާގެ ފަރާތުން، ހަނގުރާމަ އިޢްލާންވެގެން ހުރި ކަމުގެ އިންޒާރު ލިބިގަންނަ ހުށިކަމެވެ. ނަމަވެސް ކަލޭމެން ތައުބާ ވެއްޖެނަމަ، ކަލޭމެންނަށް، ކަލޭމެން ދަރަންޏަށް ދިން ޢަދަދުގެ ފައިސާ( ސޫދާ ނުލާ) ލިބޭ ހުއްޓެވެ. އަދި ކަލޭމެން އަނެކުންނަށް އަނިޔާވެރި ނުވާހުށިކަމެވެ. އަދި ކަލޭމެންނަށް ވެސް އަނެކުންގެ ކިބައި އަނިޔާވެރި ކަމުގެ ކަމެއް ކުރެވިގެން ނުމެވާހުށި ކަމެވެ.''(ބަޤަރާ:278،279) އަދި ބޭންކަށް ފައިިސާ ރައްކާކުރަން ލާފައި، އިތުރަށް އެ ނަގާ ފައިސާއަކީ އެއީ އެއްވެސް ބަރަކާތެއް ހުންނާނެ އެއްޗެއް ނޫނެވެ. މާތް ﷲ ވަޙީ ކުރައްވަނީ: يَمْحَقُ اللّهُ الْرِّبَا وَيُرْبِي الصَّدَقَاتِ وَاللّهُ لاَ يُحِبُّ كُلَّ كَفَّارٍ أَثِيمٍ\nމާނައަކީ: ''ސޫދު ކެއުން، ހުރިހާ ބަރަކާތަކުން ﷲ މަޙްރޫމް ކުރެއްވިއެވެ. އަދި ޞަދަޤާތުގައި އެ ކަލާނގެ ބަރަކާތް ލެއްވިއެވެ. އަދި ﷲ، އެއްވެސް ކާފިރަކު އަދި ފާފަވެރިއަކު ދެކެ ލޯބިވެވޮޑި ނުގަންނަވަތެވެ.''(ބަޤަރާ :276)\nއަދި މި ވައްތަރުގެ ރިބާ އަކީ، ރިބާ އައްސަނީއާ އާއި ރިބާ އަލްފަޟްލު ވެސް ހިމެނޭ މުޢާމަލާތެކެވެ. ސަބަބަކީ، ލާރި ލާ މީހާ، ބޭންކަށް ލާރި ލާފައި ހުރި ވަގުތައްޓަކައި އިތުރު ލާރި ނަގާތީއެވެ. އަދި މީގައި ބަދަލު ކުރެވެނީ އެއް ޖިންސެއްގެ ދޭއްޗެވެ.\n(ޖަވާބު: ސުޢޫދިއްޔާގެ ފަތުވާއާއި ބެހޭ ދާއިމީ ކޮމިޓީ)\n* ރިބާ ބޭންކަށް ލާރި ލުމުގެ ޙުކުމަކީ ކޮބައި؟\nއަލްޙަމްދު ލިއްﷲ . ކޮންމެ މަހަކު ނުވަތަ އަހަރަކު ފާއިދާ އިތުރުވާ ގޮތަށް ރިބާ ބޭންކަށް ލާރި ލުމަކީ، އެއީ ޙަރާމް ކަމެއް ކަމަށް ޢިލްމުވެރިން އިޖްމާޢުވެއެވެ. ނަމަވެސް ރިބާ މުޢާމަލާތު ކުރާ ބޭންކަކަށް ލާރި ލާފައި ހުރީ، ފާއިދާ އަތުނުލާ ގޮތަށް ނަމަ، ޟަރޫރީ ބޭނުމެއް އޮތިއްޔާ އެކަން ހުއްދައެވެ. ޟަރޫރީ ބޭނުމެއް ނެތިއްޔާ ބޮޑަށް ރައްކާތެރި ގޮތަކީ އެފަދަ ބޭންކަކަށް ލާރި ނުލުމެވެ. ސަބަބަކީ، ފާއިދާ އަތުނުލާ ގޮތަށް ނަމަވެސް، އެ ފަދަ ބޭންކަކަށް ލާރި ލުމަކީ އެ ބޭންކެއްގެ ވިޔަފާރިއަށް ވެދެވޭ އެހީއެކެވެ. ވީމާ މި ގޮތަށް ލާރި ލާ މީހާ އަކީ ވެސް، ފާފައާއި ޢުދުވާނަށް އެހީތެރިވެދޭ މީހަކަށް ވުމުގެ ބިރު އެބަ އޮތެވެ. ކަން މިހެން އޮތުމުން، މުސްލިމުންގެ މައްޗަށް ވާޖިބު ވެގެން ވަނީ، ލާރި ރައްކާ ކުރުމާއި އެ ހޭދަ ކުރުމުގައި، ހުއްދަ ރައްކާތެރި ގޮތްތައް ހޯދުމެވެ. މުސްލިމުންނަށް އެބައި މީހުންގެ އުފަލާއި ޢިއްޒަތާއި ދިންނެވުމަށް، ﷲ ތައުފީޤު ދެއްވާފާނދޭވެ! އަދި އަވަސް ފުރުސަތެއްގައި، ރިބާގެ މުޢާމަލާތް ނުކުރާ އިސްލާމީ ބޭންކު އުފެއްދުމުގެ މަގު ތަނަވަސް ކޮށްދެއްވާފާނދޭވެ! އަދި މުޙައްމަދުގެފާނު މައްޗަށް ޞަލަވާތާއި ސަލާމް ލައްވާފާނދޭވެ! (ފަތާވާ ބިން ބާޒް:4/30 ، 311)\n* ރިބާ ބޭންކެއް މެދުވެރިކޮށް މަހު މުސާރަ ނެގުން\nރިބާ އާއި ބެހޭ ގޮތުން ކުރެވޭ ސުވާލު ވަރަށް ގިނައެވެ. މި ގޮތުން ބައެއް މީހުން އެ މީހުންގެ މަހު މުސާރަ، ރިބާ ބޭންކުތައް މެދުވެރިކޮށް ނަގަން ޖެހިލުން ވެއެވެ. ޢިއްޒަތްތެރި ޝައިޚް މި ކަމާއި މެދު ދެކެވަޑައިގަންނަވަނީ ކިހިނެއްތޯ؟\nޖަވާބު : ތިއީ މައްސަލައެއް އޮތް ކަމެއް ނޫނެވެ. ބޭންކުތައް މެދުވެރިކޮށް މުސާރަ ނެގުމުގައި ގޯހެއް ނެތެވެ. ސަބަބަކީ އެ މުވައްޒަފު ރިބާ ހޯދަން، ބޭންކުގައި އެ ލާރި ނުބަހައްޓައެވެ. އެ ލާރި ރައްކާތެރިކޮށް ބެހެއްޓުމުގެ ގޮތުން، ބޭންކަށް އެ ލީ އެ ކަމާ ބެހޭ މަސްއޫލުވެރިންނެވެ. ހަމަ މި ބީދައިން، ބޭންކުތައް މެދުވެރިކޮށް އެއް ޤައުމުން އަނެއް ޤައުމަށް ފައިސާ ފޮނުވުމުގައި ވެސް މައްސަލައެއް ނެތެވެ. އެއީ މިއީ ޟަރޫރީ ބޭނުމަކަށް ވާތީއެވެ. މަނާ ކަމަކީ، ލާ ފައިސާއަށް ރިބާ އަތުލުމާއި އަދި އެ ކަމަށް އެހީތެރިވުމެވެ. ރައްކާކޮށްފައި ބަހައްޓާނެ އެހެން ތަނެއް ނެތުމުން، ބޭންކެއްގައި ރައްކާ ކުރަން ވެގެން، ފައިސާ ބެހެއްޓުން، އަދި ރިބާއާ ނުލާ މި ނޫންވެސް ސަބަބަކަށްޓަކައި ފައިސާ ބެހެއްޓުން، ނުވަތަ ބޭންކު މެދުވެރިކޮށް ފައިސާ ފޮނުވުން ފަދަ ކަންތަކުގައި މައްސަލައެއް ނެތެވެ. އެކަމަކު، ދައުލަތުން މީހުންގެ މުސާރަ މި ފަދަ ބޭންކު ނޫން ތަނެއްގައި ބަހައްޓާނަމަ، މާ ރަނގަޅުވެފައި ސަލާމަތްކަން ބޮޑެވެ. (މަޖްމޫޢު ފަތާވާ ވަ މަޤާލާތު މުތަނައްވިޢާ /4ވަނަ ބައި)\n* ކިޔަވަން ހުންނަ ކުއްޖަކު ދަރަނި ނެގުން\nއަޅުގަނޑަކީ ބޭރު ޤައުމެއްގައި އަމިއްލަ ޚަރަދުގައި ކިޔަވަން ހުންނަ ކުއްޖަކީމެވެ. މި އަހަރު ކިޔަވަން ދައްކަން ޖެހޭ ލާރީގެ ދަތިކަމެއް އެބަ އުޅެއެވެ. ނަމަވެސް ޔުނިވާސިޓީން އަޅުގަނޑަށް ދަރަންޏެއް ލިބެން އެބަ އޮތެވެ. އެ ދަރަނި ނަގާ ކުއްޖާއަށް ވަޒީފާ ލިބޭތާ6މަސް ފަހުން ދަރަނި އަދާ ނުކޮށްފިނަމަ، ދަރަންޏަށް ފައިދާ އިތުރުވެއެވެ. ވީމާ މި ފަދަ ދަރަންޏެއް ނެގުމުގެ ޙުކުމަކީ ކޮބައިތޯއެވެ؟\nޖަވާބު :ޑޮކްޓަރ ފަހްދު ބިން ޢަބްދުއްރަޙްމާން އަލްމިޝަޢަލް (އިމާމް މުޙައްމަދު ބިން ސުޢޫދް ޔުނިވާސީޓީގެ އުސްތާޛެއް)\nޔުނިވާސިޓީން ތި ދޭ ލާރީގެ ފުރަތަމަ ކޮޅުގައި ވަނީ ޤަރްޟުލް ޙަސަން (ހެޔޮކަމެއްގެ ގޮތުން ދޭ ދަރަނި) އެވެ. ފަހު ކޮޅުގައި ވަނީ ރިބާ އެވެ. އަހަރެންނަށް ފެންނަނީ، ތިބާ ތި ދަރަނީގެ ބޭނުން ހިފާށެވެ. އަދި ކަނޑައެޅިފައިވާ މުއްދަތު ހަމަ ވުމުގެ ކުރިން، ދަރަނި އަދާ ކުރުމަށެވެ. ރިބާ ކާން ދޭ ލަޢްނަތް ލިބޭ މީހުންގެ ތެރޭގައި ނުހިމެނޭނީ އޭރުންނެވެ.\n* ވަޒީފާ އަދާ ކުރުން :\nރިބާގެ މުޢާމަލާތު ކުރާ ބޭންކު ކުންފުނިތަކުގައި މަސައްކަތް ކުރުން ހުއްދަ ނުވާނެ ކަމަށް ވިދާޅުވަމުން އައްޝައިޚް އިބްނު ޢުޘައިމީން(ރަޙިމަހުﷲ) ވިދާޅު ވަނީ :\n''ފޯރިމަރާމީހެއް ނުވަތަ ޑްރައިވަރެއްގެ ވަޒީފާއަށް ވިޔަސް، ރިބާ މުއައްސަސާތަކުގައި މަސައްކަތް ކުރުން ހުއްދައެއް ނުވާނެއެވެ. އެހެނީ މިފަދަ މުއައްސަސާއެއްގެ ވަޒީފާއަކަށް ވަނުމުގެ މާނައަކީ، އެ ތާނގައި ހިންގޭ ރިބާގެ މުޢާމަލާތްތަކާ މެދު ރުހުމެވެ. މީހަކު ނު ރުހޭ ކަމެއްގައި ބައިވެރިވެ، އެ ކަމަކަށް އެހީތެރިވުމަކީ، އެއީ ވާނެ ކަމެއް ނޫނެވެ. ވީމާ މިފަދަ ތަނެއްގެ މަސްލަހަތަށް މަސައްކަތް ކުރުން، އެއީ އޭނާ އެ މީހުން ކުރާ ކަމަކަށް ރުހުމެވެ. އަދި ދީނުގައި ޙަރާމް ކަމަކަށް ރުހުމުން، އެކަމެއްގެ ފާފަ އޭނާއަށް ވެސް ލިބޭނެއެވެ.\nދެން، މިފަދަ ތަނެއްގައި ލިޔެކިޔުމުގެ މަސައްކަތް ކުރާ ނުވަތަ ފައިސާ ދީ ފައިސާ އަތުލުން ފަދަ ކަންތައް ކުރާ މީހަކީ، ޝައްކެތް ވެސް ނެތް ގޮތުގައި، ސީދާ ގޮތެއްގައި ޙަރާމް ކަމެއް ކުރާ މީހެކެވެ. ޖާބިރު ރަޟިޔައްﷲ ޢަންހުގެ ކިބައިން ރިވާވެގެންވާ ޙަދީޘްފުޅަކުން، ރިބާ ކާ މީހާއާއި، ރިބާ ކާންދޭ މީހާއާއި، ރިބާ ހިމެނޭ ޢަޤުދަކަށް ހެކިވެރިވާ މީހާއައި އެ ލިޔެދޭ މީހާއަށް ވެސް، ލަޢްނަތް ލެއްވިގެން ވާ ކަމަށާއި އަދި މި އެންމެންނަކީ ހަމަހަމަ ބައެއް ކަމަށް ސާބިތުވެއެވެ. '' (ފަތާވާ އިސްލާމިއްޔާ : 2/401)\nބޭންކުން ކުރާ ފައިސާގެ މުޢާމަލާތާއި އެއްވެސް ގުޅުމެއް ނެތި، ބޭންކެއްގެ ރޭގަނޑު ފޯރިމަރަން މަސައްކަން ކުރާ މީހަކު، އޭނާ ވަޒީފާގައި ދެމި ހުންނާނީތޯ ނުވަތަ ވަކިވާނީތޯ، ސުޢޫދިއްޔާގެ ފަތުވާއާއި ބެހޭ ދާއިމީ ކޮމިޓީ އާއި ސުވާލު ކުރެވުނެވެ. ޖަވާބު ދެއްވީ :\n''ރިބާގެ މުޢާމަލާތު ކުރާ ބޭންކެއްގެ ފޯރިމަރަން ވެސް، މުސްލިމަކު ހުރުން ހުއްދައެއް ނުވާނެއެވެ. ސަބަބަކީ އެއީ ފާފައާއި ޢުދުވާނަށް އެހީތެރި ވުމުގެ ތެރޭގައި ހިމެނޭ ކަމަކަށް ވާތީއެވެ. މާތް ﷲ ވަނީ މި ކަން މަނާ ކުރައްވާފައެވެ. ވަޙީ ކުރައްވަނީ : وَتَعَاوَنُواْ عَلَى الْبرِّ وَالتَّقْوَى وَلاَ تَعَاوَنُواْ عَلَى الإِثْمِ وَالْعُدْوَانِ\nމާނައަކީ: ''އަދި ތަޤުވާވެރި ވުމާއި ހެޔޮކަންތައް ކުރުމުގެ މައްޗަށް، ތިޔަބައި މީހުން އެކަކު އަނެކަކާއި އެހީވެ ވާގިވެރި ވާށެވެ. އަދި ފާފަވެރި ވުމާއި ޢަދާވާތްތެރި ވުމުގެ މައްޗަށް، އެކަކު އަނެކަކާއި އެހީވެ ވާގިވެރި ނުވާށެވެ.''(އަލްމާއިދާ:2)\nދެން ގިނަ ބޭންކުތަކަކީ ރިބާގެ މުޢާމަލާތު ކުރާ ބޭންކުތަކެކެވެ. ވީމާ ތިބާ އަށް ޖެހޭނީ ޙަލާލު ގޮތުގައި ރިޒުޤު ހޯދޭނެ އެހެން މަގެއް ހޯދާށެވެ.'' (ފަތާވާ އިސްލާމިއްޔާ : 2/401،402)\n* މީހެއްގެ ގޭގައި އުޅެވުނަ ދިނުން ޝަރުޠު ކޮށްފައި ލޯނެއް ދިނުން.\nސުވާލު : އަހަރެން މީހަކަށް އެއްހާސް ރިޔާލް ގެ ލޯނެއް ދީފީމެވެ. ލޯނު ދިނީ އޭނާ އަތުގައި ހުރި މީހުން ނު އުޅޭ ގެއެއްގައި އެއް އަހަރު ދުވަހު އަހަރެން، ހުންނަ ގޮތަށެވެ. އަދި އަހަރެއް ވުމުން، އޭނާ އަހަރެންނަށް ލާރި އަނބުރާ ދޭނީއެވެ. އަދި އަހަރެން އޭނާއާ ގެ ހަވާލު ކުރާނީއެވެ. މިއީ ހުއްދަ މުޢާމަލާތެއް ހެއްޔެވެ؟\nޖަވާބު : ޑޮކްޓަރ ރާޝިދް ބިން އަޙްމަދު އަލްޢުލައިވީ (ޤަޞީމް ޔުނިވާސިޓީގެ އުސްތާޛެއް)\n- އޭނާގެ ގޭގައި އުޅެވުނަ ދިނުން ޝަރުޠުކޮށްފައި، ލޯނު ދިނުން ހުއްދައެއް ނުވާނެއެވެ. ސަބަބަކީ، ތި ގޮތަށް ޝަރުޠުކޮށްގެން އޭނާގެ ގޭގައި އުޅުން ވާނީ، ދަރަންޏެއް ދިނުމަށް ފަހު އޭގެ ފާއިދާއެއް ހޯދުން ކަމަށެވެ. ދަރަންޏެއްގެ ފަހަތުން ފައިދާއެއް ހޯދުން އެއީ ސީދާ ރިބާ އެވެ. އަދި މިފަދަ މުޢާމަލާތެއް ޙަލާލް ކުރަން ވެގެން ޙީލަތެއްގެ ގޮތުން، އޭނާއަށް ރަމްޒީ ކުޑަ ކުއްޔެއް(އަސްލު އަގަށް ވުރެ ކުޑަކޮށް) ދިނުން ވެސް ނުފުދޭނެއެވެ. ޙަރާމް ކަމެއްގައި ހީލަތެއް ބޭނުން ކުރުމަކުން، އެކަން ޙަލާލް ކަމަކަށް ބަދަލެއް ނުވާނެއެވެ. (ނޯޓް: މި މިސާލުގައި، ދަރަނި އަތުލާ މީހާ އަމިއްލައަށް، -އޭނާ އަމިއްލައަށް ފެނިގެން- އޭނާއަށް ހެޔޮ ކަމެއް ކޮށް ދިނީތީ ގޭގައި ބެހެއްޓުން އެއީ، މުޅިން އެހެން ކަމެކެވެ.)\n* ޒިނޭ ނުކުރަން މީހަކާ އިންނަންވެގެން، ރިބާ ހިމެނޭ ދަރަންޏެއް ނެގުން\nހިފަހައްޓައިގެން ހުރެވޭނެ ވަރަކަށް، މިހާރު އަހަރެންނަށް ހިފަހައްޓައިގެން ހުރެވިއްޖެއެވެ. މިހާރު ދެން އަހަރެން މި ވަނީ ޒިނޭއެއް ކުރެވުމުގެ މަގުމަތީގައެވެ. ދެން އިތުރު އެންމެ ދުވަހަކަށް ވެސް އަހަރެންނަށް ކެތް ނުކުރެވޭނެ ކަން އެބަ އެނގެއެވެ. ނަމަވެސް، ކައިވެނު ކުރަން ބޭނުންވާ، މާއްދީ ކުޅަދާނަ ކަމެއް އަހަރެން އަތަކު ނެތެވެ. ވީމާ އަހަރެންނަށް ރިބާ ހުއްދަ ވާނެހެއްޔެވެ؟ ނޫން ނަމަ، އަހަރެން ފާޙިޝް ކަމެއްގެ ތެރެއަށް ވެއްޓިދާނެއެވެ.\nޖަވާބު : ސާމީ ބިން ޢަބްދުލް ޢަޒީޒް އަލްމާޖިދް (މުޙައްމަދު ބިން ސުޢޫދު އަލްއިސްލާމިއްޔާ ޔުނިވާސިޓީގެ އުސްތާޛެއް)\n- އަލްޙަމްދު ލިއްﷲ . ވައްޞަލާތު ވައްސަލާމު ޢަލާ ރަސޫލިއްﷲ . އަދި މިއަށް ފަހު ބުނަން :\nރިބާ ވެސް އަދި ޒިނޭ ވެސް ތިބާއަށް ޙަލާލެއް ނުވާނެއެވެ. ތިބާއަށް އޮތީ ކެތްތެރި ވުމެވެ. ފަހެ އިންސާނާ އުފެއްދުނީ އިމްތިޙާނު ކުރެއްވުން ފިޔަވާ ދެވަނަ ކަމަކު ނޫނެވެ. އަދި މި ދުނިޔެއަކީ އުނދަގޫތަކާއި އިމްތިޙާނުތައް ކުރިމަތިވުމުގެ ގޮވައްޗެވެ. މާތް ﷲ ވަޙީ ކުރައްވަނީ : الَّذِي خَلَقَ الْمَوْتَ وَالْحَيَاةَ لِيَبْلُوَكُمْ أَيُّكُمْ أَحْسَنُ عَمَلاً وَهُوَ الْعَزِيزُ الْغَفُورُ\nމާނައަކީ: '' އެކަލާނގެ އީ ތިޔަބައި މީހުންގެ ތެރެއިން ރަނގަޅު ޢަމަލުތައް ކުރާ ބަޔަކީ ކޮބައިކަން އިމްތިޙާނު ކުރެއްވުމަށްޓަކައި، މަރާއި ދިރިހުރުން އުފެއްދެވި ކަލާނގެއެވެ. އަދި އެކަލާނގެ އީ ބާރު ގަދަ އަދި ފާފަ ފުއްސަވާ ރަސްކަލާނގެއެވެ.'' (އަލްމުލްކު:2) . މި ދުނިޔެއަކީ، އާޚިރަތަށް ތައްޔާރު ވާން ގޮވާން އިންދާތަނެވެ. ވީމާ އަވަހަށް ކުޑަ މި ދުނިޔޭގެ ވަގުތުކޮޅަކަށްޓަކައި، އާޚިރަތުގެ ދާއިމީ ޙަޔާތް ބަރުބާދު ނު ކުރާށެވެ. އަދި ﷲ އަށް ތަޤްވާވެރި ވާށެވެ. ޝައިޠާނާގެ ވަސްވާސްތަކުގެ ކުރިމަތީގައި، ބަލި ނުވާށެވެ. އަދި ހަވާ ނަފްސަށް ތަބާ ނުވާށެވެ. ހިތް ގޯސް ވާ ކަހަލަ ތަންތަނާ ކައިރި ނުވާށެވެ. ތިބާ އަކީ، ކައިވެނި ކުރާނެ ފައިސާއެއް ނެތް ފަޤީރެއް ނަމަ، ޒަކާތު ފައިސާ ހޯދަން އުޅޭށެވެ. ޙަލާލް ކަމެއް ފުއްދަން ނަމަނަމަ ޙަރާމް ކަމެއްގެ އެހީ ނު ހޯދައްޗެވެ! މާތް ﷲ ވަހީ ކުރައްވަނީ: وَلْيَسْتَعْفِفِ الَّذِينَ لَا يَجِدُونَ نِكَاحاً حَتَّى يُغْنِيَهُمْ اللَّهُ مِن فَضْلِهِ\nމާނަ: ''ކައިވެނި ކުރުމުގެ މަގެއް (ޚަރަދުބަރަދާއި އެހެނިހެން ގޮތް ގޮތުން) ނުފެންނަ މީހުން ޢިއްފަތްތެރި ވެގަންނަ ހުށިކަމެވެ. މާތް ﷲ އެކަލާނގެ ދީލަތިކަމުގެ ތެރެއިން އެބައި މީހުން މުއްސަނދި ކުރައްވާ، އެކަން ފުއްދަވާ ދެއްވައިފުމަށް ދާންދެނެވެ.'' (އައްނޫރް:33)\nނޯޓް: (ކައިވެނި ކުރުމުގެ ކުޅަދާނަކަން ލިބިގެން ނުވާ ޒުވާނުންނަށް، ކީރިތި ރަސޫލާ ބޭހެއް އުނގަންނަވައި ދެއްވާފައި ވެއެވެ. އެއީ ރޯދަ ހިފުމެވެ. ބަނޑުހައި ވީމާ ދެން އެ މީހާ އެހެން ޝަހުވަތްތައް މަތިން ހަނދާނެއް ނު ހުންނާނެއެވެ. ނަމަވެސް، ޢުމުރު ދުވަހު މިހެން ވެސް ނު ހުރެވޭނެއެވެ. ވީމާ ޖެހޭނީ ހަމަ މަސައްކަތް ކޮށްގެން ލާރި ހޯދާށެވެ. ރިބާ ލޯނު ނަގާކަށް ނޫނެވެ.)


އެމް.އެން.ޔޫ.އެސް.ޔޫ ޝަރަފްވެރިކަމުގެ އިނާމުގެ ނަމަށް ބަދަލެއް – MNUSU\nއެމް.އެން.ޔޫ.އެސް.ޔޫ ޝަރަފްވެރިކަމުގެ އިނާމުގެ ނަމަށް ބަދަލެއް\nދިވެހިރާއްޖޭގެ ޤައުމީ އުނިވަރސިޓީގެ ދަރިވަރުންގެ ޔޫނިއަންގެ 2ވަނައަށް އެންމެމަތީ ޝަރަފު ”އެމް.އެން.ޔޫ.އެސް.ޔޫ ޝަރަފްވެރި ކަމުގެ އިނާމު“ގެ ނަން އެމް.އެން.ޔޫ.އެސް.ޔޫ ”މަރްހޫމް އަހްމަދު އަބްދުﷲ ނަސީރު ގެ ހަނދާނުގައި ދެވޭ އެމް.އެން.ޔޫ.އެސް.ޔޫ ޝަރަފުވެރިކަމުގެ އިނާމް“ގެ ނަމަށް ބަދަލުކޮށްފިއެވެ.\nއެމް.އެން.ޔޫ.އެސް.ޔޫ ޝަރަފްވެރި ކަމުގެ އިނާމަކީ ދިވެހިރާއްޖޭގެ ގައުމީ ޔުނިވަރސިޓީގެ ދަރިވަރުންގެ ޔޫނިއަންއަށް ތަފާތު އެކި ރޮގުން ގިނަ ޚިދުމަތްތަކެއް ކުރައްވާފައިވާ ފަރާތްތަކަށް އެކަމުގެ އަގުވަޒަންކޮށް އެރުވޭ ޝަރަފުގެ އިނާމެކެވެ. މި އިނާމުގެ ނަން އެމް.އެން.ޔޫ.އެސް.ޔޫ ”މަރްޚޫމް އަޙްމަދު އަބްދުﷲ ނަސީރު ގެ ހަނދާނުގައި ދެވޭ އެމް.އެން.ޔޫ.އެސް.ޔޫ ޝަރަފުވެރިކަމުގެ އިނާމް“ގެ ނަމަށް ބަދަލު ކުރެވުނީ އެމް.އެން.ޔޫ.އެސް.ޔޫގެ 8 ވަނަ ދައުރުގެ ހިންގާކޮމިޓީ އިފްތިތާހު ކުރުމަށް ބޭއްވުނު ޖަލްސާގައެވެ. މިރަސްމިއްޔާތު ބޭއްވިފައިވަނީ 2019 ނޮވެމްބަރ 28 ވަނަ ދުވަހު ސެންޓަރ ފޯރ ފައުންޑޭޝަން ސްޓަޑީސް (ސީ.އެފް.އެސް) އޮޑިޓޯރިއަމްގައެވެ.\nމަރުޚޫމް އަޙުމަދު އަބްދުﷲ ނަސީރަކީ އެމް.އެން.ޔޫ.އެސް.ޔޫ އިސްވާރެއްގެ ގޮތުގައި މަސައްކަތް ކުރަމުންދިޔަ ލާމަސީލު އިސްވާރެކެވެ. މަރުޚޫމް އަޙުމަދު އަބްދުﷲ ނަސީރުގެ މަސައްކަތްތައް އެމް.އެން.ޔޫ.އެސް.ޔޫއާއެކީ ހޭދަކުރެވުނު ކުޑަ މުއްދަތުގައި ވަރައް ފުރިހަމައަށް ފެނިގެން ގޮސްފައިވެއެވެ. އެގޮތުން، އެކިއެކި ފޯރަމްތަކުގައި މަސައްކަތް ކުރުމުގެ އިތުރުން 2019 ވަނަ އަހަރު އެމް.އެން.ޔޫ ވޮލީޓީމުގެ އެސިސްޓެންޓް ކޯޗެއްގެ ގޮތުގައި މަސައްކަތް ކޮށްފައިވެއެވެ.\nއަލް މަރްހޫމް އަހްމަދު އަބްދުﷲ ނަސީރު\nއަރުޝީ / ހދ. ކުޅުދުއްފުށީ\n(ސެންޓަރ ފޯރ ފައުންޑޭޝަން ސްޓަޑީސް)\n| ފޮޓޯ : އެމް.އެން.ޔޫ.އެސް.ޔޫ މީޑިޔާ\nއެމް.އެން.ޔޫ.އެސް.ޔޫގައި އިސްވާރެއްގެ ގޮތުގައި މަސައްކަތް ކުރަމުން ދިޔަ އަޙްމަދު އަބްދުﷲ ނަސީރުވަނީ 2019 ވަނަ އަހަރު ޖޫން މަހުގެ ތެރޭގައި މި ފަނާވަނިވި ދުނިޔެއާ އަލްވަދާއު ކިޔާފައެވެ. އެހެންކަމުން، އެކަމުގެ ހިތާމައިގައި ބައިވެރިވެ، މަރުޚޫމް އަޙުމަދު އަބްދުﷲ ނަސީރުގެ މަސއްކަތްތަކުގެ އަގުވަޒަން ކުރުމުގެ ގޮތުން އެމް.އެން.ޔޫ.އެސް.ޔޫ ގެ ޝަރަފުވެރިކަމުގެ އިނާމުގެ ނަން މަރުޚޫމް އަޙުމަދު އަބްދުﷲ ނަސީރުގެ ނަމަށް ވަނީ ބަދަލުކުރެވިފައެވެ.\nލިޔުނީ: އާމިނަތު ހަމީޒާ އަޙްމަދު


Anushka Eynaage Kureege Loabiveriyaa Ranveer Instagram In Follow Koffi\nރަންވީރާއި ދީޕިކާ އަދި އަނުޝްކާ--\n24 ޑިސެންބަރ 20180ކޮމެންޓް\nއަނުޝްކާ އޭނާގެ ކުރީގެ ލޯބިވެރިޔާ ރަންވީރާއި އޭނާގެ އަންހެނުން އިންސްޓަގްރާމުން ފޮލޯކޮށްފި\nބޮލީވުޑުގެ މަޝްހޫރު ބަތަލާ އަނުޝްކާ ޝަރްމާ އާއި ރަންވީރު ސިންގްއަކީ ބޮލީވުޑުގެ ކުރީގެ ޖޯޑެކެވެ. އެކުގައި ފިލްމުތަކުގައި މަސައްކަތް ކުރުމުގެ ތެރެއިން ދެމީހުން އެކަކު އަނެކަކަށް ހިތް ޖެހުނު ނަމަވެސް އެކަމަށް މީޑިއާގެ ކުރިމަތީ އެއް ބަހެއް ނުވެއެވެ.\nމަޝްހޫރު ތަރި ދީޕިކާ ޕަޑުކޯނާއި ލޯބީގެ ގޮތުން ގުޅުމުގެ ކުރިން ރަންވީރާއި އަނުޝްކާގެ މެދުގައި ލޯބީގެ ގުޅުން އޮތްއިރު އެކަމުގެ ސަބަބުން އަނުޝްކާ އާއި ދީޕިކާގެ މެދުގައި މާ ގާތް ގުޅުމެއް އުފެދިފައެއް ނުވެއެވެ. އަދި ގާތް ގުޅުމެއް ބާއްވަން އެ ދެތަރިން ބޭނުމެއް ވެސް ނުވިއެވެ.\nބޮލީވުޑުގެ މަޝްހޫރު ޕްރޮޑިއުސަރު ކަރަން ޖޯހަރު ހުށަހަޅާ، ކޮފީ ވިތު ކަރަންގައި ޝޯގެ ތެރެއިން ވެސް އެކަން ވަރަށް ރަނގަޅަށް އެނގިގެން ދިޔައެވެ. އެއީ ދީޕިކާ އާއި އޭނާއަކީ ގާތް ރަހުމަތްތެރިންކަމަށް ބުނެވިދާނެތޯ ކަރަން ސުވާލު ކުރުމުން އަނުޝްކާގެ އިތުރުން ކެޓްރީނާ ކައިފް ވެސް ބަހެއް ބުނެފައެއް ނުވެއެވެ.\nކެޓްރީނާ އާއި ދީޕިކާގެ ގުޅުން ހީނަރުވީ ދީޕިކާ އާއި ލޯބީގެ ގޮތުން ގުޅިގެން އުޅެމުން ރަންބީރު އޭނާއަށް ބޭވަފާތެރިވެ ކެޓްރީނާއާ ރައްޓެހިވުމުންނެވެ. ކަރަން ޖޯހަރުގެ ޝޯގައި ދީޕިކާ އާ ގުޅުވައިގެން ސުވާލު ކުރުމުން އެދެތަރިން ޖަވާބު ދީފައި ނުވިނަމަވެސް އެޝޯގައި ބައިވެރިވުމުގެ ފުރުސަތު ލިބުމުން ދީޕިކާ ވަނީ އެކަމާއި ގުޅިގެން ވާހަކަ ދައްކާފައެވެ. އެގޮތުން އަނުޝްކާ އާއި ކެޓްރީނާ ވަރަށް ކަމުދާކަމަށާއި އެދެނީ އެމީހުންނަށް ވެސް ކާމިޔާބު ކަމަށް އޭނާ ބުނެއެވެ.\nއުމުރުން 32 އަހަރުގެ ދީޕިކާ ވަނީ ވިރާޓް ކޯލީ އާއި އަނުޝްކާގެ ކައިވެންޏާއި ގުޅިގެން އެމީހުންނަށް މަރުހަބާ ކިޔައި ގެއަށް މާ ބޮޑިއެއް ވެސް ފޮނުވާފައެވެ. އަދި ދީޕިކާ އާއި ރަންވީރުގެ ކައިވެނީގެ ރިސެޕްޝަން ޕާޓީގައި އަނުޝްކާގެ އިތުރުން ކެޓްރީނާ ވެސް ބައިވެރިވުމަށް ދައުވަތު ދިނުމާއެކު އެމީހުން ވަނީ ދައުވަތު ގަބޫލުކޮށްފައެވެ.\nރަންވީރާއި ދީޕިކާގެ ކައިވެންޏަށް ފަހު އެމީހުންގެ ގުޅުން އަންނަނީ އަލުން ބަދަހިވަމުންނެވެ. އޭގެ އެއް ހެއްކަކީ ދާދިފަހުން ސޯޝަލް މީޑިއާ މެދުވެރިކޮށް އަނުޝްކާ، ވަނީ ރަންވީރާއި ދީޕިކާ ފޮލޯކޮށްފައެވެ. އަދި މީގެ ކުޑަ ދުވަސްކޮޅެއް ކުރިން ކެޓްރީނާ ވެސް ވަނީ ދީޕިކާ ފޮލޯކޮށްފައެވެ.\n📱 | @AnushkaSharma started following @deepikapadukone, @aliaa08, @RanveerOfficial, @sonamakapoor, @Asli_Jacqueline, @deespeak, #SaraAliKhan and others on Instagram 💕 pic.twitter.com/guBmQIP8xx— Anushka Sharma FC™ (@AnushkaSFanCIub) December 22, 2018\nއަނުޝްކާ، އާއި ދީޕިކާ އެކުގައި މިހާތަނަށް އެއްވެސް ފިލްމެއްގައި މަސައްކަތް ކޮށްފައެއް ނުވެއެވެ. އަދި ކެޓްރީނާއާއެކު ވެސް ދީޕިކާ މަސައްކަތް ކޮށްފައެއް ނުވެއެވެ. އެކަމަކު، އެ ތަރިންގެ ގުޅުން ރަނގަޅުވެފައި މިވާ ދަނޑިވަޅުގައި އެމީހުން އެކުގައި ފިލްމެއްގެ މަސައްކަތް ކުރުމަކީ އެކަށީގެންވާ ކަމެކެވެ.\nދީޕިކާ ބޮލީވުޑް މުނިފޫހިފިލުވުން ކެޓްރީނާ ކައިފް އަނުޝްކާ ޝަރްމާ


SunOnline: Manadhoo gai tourist hotel eh alhai hingan beelamah\nމަނަދޫގައި ޓޫރިސްޓު ހޮޓަލެއް އަޅައި ހިންގަން ބީލަމަށް\nއައިޝަތު ފަރީޙާ 03 Feb 2021, 17:18\nނ. މަނަދޫ ގައި ޓޫރިސްޓު ހޮޓަލެއް އަޅައި ހިންގާނެ ފަރާތެއް ހޯދަން ހުޅުވާލައިފި އެވެ.\nޓޫރިޒަމް މިނިސްޓްރީ އިން މިއަދު ކުރި އިއުލާނެއްގައި ބުނީ މަނަދޫ ގައި ފަތުރުވެރިކަން ތަރައްގީ ކުރުމަށް ކަނޑައަޅާފައިވާ 132،000އަކަފޫޓުގެ ބިމުގައި ޓޫރިސްޓު ހޮޓަލެއް ތަރައްގީކޮށް ހިންގާނެ ފަރާތެއް ހޯދުމަށް ބީލަމަށް ހުޅުވާލަން ނިންމާފައިވާ ކަމަށެވެ.\nއެކަމަށް ޝައުގުވެރިވާ ފަރާތްތަކުން މި ފެބްރުއަރީ މަހުގެ 18 ވަނަ ދުވަހު ޒޫމް މެދުވެރިކޮށް ބާއްވާ މައުލޫމާތު ސާފުކުރުމުގެ ބައްދަލުވުމުގައި ބައިވެރިވެ، މާޗު 14 ވަނަ ދުވަހުގެ 10:00 އަށް މިނިސްޓްރީ އަށް ހާޒިރުވެ ބީލަން ހުށަހެޅުމަށް އިއުލާނުގައި ވެއެވެ.\nމައުލޫމާތު ސާފުކުރުމުގެ ބައްދަލުވުމުގައި ބައިވެރިވުމަށް މިމަހުގެ 17 ވަނަ ދުވަހުގެ 14:00 ގެ ކުރިން ބައްދަލުވުމުގައި ބައިވެރިވުމަށް އެދޭ ފަރާތުގެ ނަމާއި، އީމެއިލް އެޑްރެސް އަދި ގުޅޭނެ ނަންބަރެއް މިނިސްޓްރީގެ އީމެއިލް [email protected] އަށް ފޮނުވުމަށްވެސް އިއުލާނުގައި ވެއެވެ.\nމަނަދޫގައި ޓޫރިސްޓު ހޮޓަލެއް އަޅާނެ ފަރާތެއް ހޯދަން ބީލަމަށް ހުޅުވާލި އިރު، ހއ. ކެލާގައި ޓޫރިސްތު ހޮޓަލެއް އަޅައި ހިންގާނެ ފަރާތެއް ހޯދަން އިއުލާނުކޮށްފައެވެ. މީގެ އިތުރުން އެ އަތޮޅު ހޯރަފށީ ކައުންސިލުން ވެސް ވަނީ އެ ރަށުގައި ޓޫރިޒަމް ތަރައްގީކުރަން ކަނޑައަޅާފައިވާ ބިންތަކުގައި ޓޫރިސްތު ހޮޓާ / ގެސްޓްހައުސް އަޅައި ހިންގާނެ ފަރާތްތައއް ހޯދަން އިއުލާނު ކޮށްފައެވެ.\nޓޫރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވީ މި އަހަރު ވެގެންދާނީ ޓޫރިޒަމް ސިނާއަތުގައި އިންވެސްޓުމެންޓުގެ އަހަރަކަށް ކަމަށެވެ.


Addu in ithuru meehaku COVID ah positive vehje – Iru\nއައްޑޫން އިތުރު މީހަކު ކޮވިޑަށް ޕޮޒިޓިވްވެއްޖެ\nމާލެ އިން އައްޑު އަށް ދިޔަ ފުލުހަކު ކޮވިޑް-19 އަށް އިއްޔެ ޕޮޒިޓިވެފައި ވަނިކޮށް، އައްޑޫގައި މަސައްކަތްކުރާ ބިދޭސީއަކު ވެސް އެ ބައްޔަށް މިއަދު ޕޮޒިޓިވްވެއްޖެ އެވެ.\nއައްޑޫ އިކްއަޓޯރިއަލް ހޮސްޕިޓަލް (އޭއީއެޗް) އިން ބުނީ އެ ބިދޭސީމީހާ ކޮވިޑަށް ޕޮޒިޓިވްވިކަން އެނގުނީ ހޯމް ކަރަންޓީނުގެ 14 ދުވަސް ހަމަވުމުން ކުރި ޓެސްޓުން ކަމަށެވެ. އޭނާގެ ކޮންޓެކްޓް ޓްރޭސިން ހެދުމުގެ މަސައްކަތް މިހާރު ކުރިއަށް ގެންދާ ކަމަށް ހޮސްޕިޓަލުން ބުންޏެވެ.\nއެނގިފައިވާ ގޮތުގައި އެއީ ހިތަދޫގައި ހުންނަ އައްޑޫ ހައި ސްކޫލްގައި ހަދަމުންދާ އިމާރާތެއްގެ މަސައްކަތް ކުރާ ކުންފުންޏެއްގައި މަސައްކަތްކުރާ މީހެކެވެ. އޭނާ ކަރަންޓީނުގައި ހުރީ މަސައްކަތްކުރާ ކުންފުނީގެ މުވައްޒަފުން ތިބޭ އެކަމޮޑޭޝަން ބްލޮކެއްގަ އެވެ.\nޔައުގޫބުގެ ގޮނޑި ގެއްލިފައިވާ ކަމަށް ހުށައެޅި މައްސަލައިގެ ފުރަތަމަ އަޑުއެހުން މާދަމާ\nބިދޭސީމީހާ އަކީ އައްޑޫގައި ކޮވިޑް-19 އަށް ޕޮޒިޓިވްވި ތިން ވަނަ މީހާ އެވެ. އައްޑޫން އެންމެ ފުރަތަމަ ޕޮޒިޓިވްވީ މާލެ އިން ގޮސް ގަމުގެ އީކްއޭޓާ ވިލެޖްގައި ކަރަންޓީނުކުރި ދުވަސްވީ އަންހެނެކެވެ. އެއީ މިދިޔަ ޖޫން މަހުގެ ތެރޭގަ އެވެ.


Beirut govun: Ehisaabah libifaivaa gehlunthakuge satellite photo eh – Iru\nބެއިރޫތުގެ ގޮވުން: އެހިސާބަށް ލިބިފައިވާ ގެއްލުންތަކުގެ ސެޓެލައިޓް ފޮޓޯއެއް\nސަމާ·7އޮގަސްޓް 2020\nމިދިޔަ އަންގާރަދުވަހު ބެއިރޫތުގައި ހިގާދިޔަ ނުރައްކާތެރި ގޮވުމާގުޅިގެން އެހިސާބަށް ލިބިފައިވާ ގެއްލުންތަށް ސެޓެލައިޓް ފޮޓޯއެއް މެދުވެރިކޮށް ދައްކާލައިފިއެވެ. ކުރިއާއި މިހާރުގެ ސެޓެލައިޓް ފޮޓޯއެއް ޕްލެނެޓްގެ ޓްވިޓަރ މެދުވެރިކޮށް ހިއްސާކޮއްފައިވާއިރު އެފޮޓޯއިން ބައިރޫތުގެ ޕޯޓަށް ލިބިފައިވާ ގެއްލުން ވަރަށް ރަގަނޅަށް ފެނިގެންދެއެވެ.\nބެއިރޫތުގައި ގޮވި ބާރުގަދަ ގޮވުމަށްފަހު ނަގާފައިވާ މި ފޮޓޯ ނަގާފައިވަނީ5އޮގަސްޓްގައެވެ. އަދި އެގޮވުމުގެ ކުރިން ނަގާފައިވާ ފޮޓޯ ނަގާފައި އެވަނީ 31 މެއިގައި ކަމަށްވެސް ޕްލެނެޓްގެ ޓްވިޓާގައި ބުނެފައިވެއެވެ.\nމުޅި ޕޯޓާއި އެތަނުގައި ހުރި ހުރިހާ ވެއާ ހައުސްތަކެއްގެ އިތުރުން އެތަށް ބޮޑެތި ގެއްލުންތަކެއްވެފައިވާ މި ގޮވުމުގެ ބާރުމިނުގައި 0.2 ން 0.6 އާ ދެމެދުގެ ކިލޯޓަން ގެ ރޭންޖު ހުންނާނެ ކަމަށް ބެލެވެއެވެ.\nމިގޮވުމާ ގުޅިގެން އެތަށް ހާސްބަޔަކަށް އަނިޔާވެ ފަރުވާ ދެމުންދާއިރު މިހާތަނަށް ސަތޭކައަށްވުރެން ގިނަ މީހުން މަރުވެފައިވާކަމުގެ މައުލޫމާތު ލިބެއެވެ. އަދި މިއަދަދުތަށް ގިނަ ވުމަކީވެސް ވަރަށް ގާތްކަމެއްކަމށް ރިޕޯރޓްތަށް ބުނެއެވެ.\nމި ގޮވުމަކީ ކިހިނެއް ދިމާވިކަމެއްކަށް ދިރާސާކުރަމުންދާއިރު އަދި މިގޮވުން ގޮވަން ދިމާވި ސަބަބެއް ވަނީ ނުހޯދިއެވެ. މިއަށްވުރެ އެތަށް ގުނައެއް ބާރުގަދަ ގޮވުމެއް ދުނިޔޭގައި މީގެ ކުރިންވަނީ ގޮވާފައެވެ. އެއީ މީގެ 75 އަހަރު ކުރިން ހީރޯޝީމާއަށް ވައްޓާލި އެޓޮމިކް ބޮމެވެ. މިގޮވުމުގެ ބާރުމިނުގައި 15 ކިލޯޓަން ރޭންޖު ހުރިކަމަށްވެއެވެ.


Male' Gai Hingan Masaiykaiy Kuri Hamanujehun Fuluhun Ge Hushiyaaru Kamaai Eku Huhtumakah - Vaguthu\nމާލޭގައި ހިންގަން މަސައްކަތް ކުރި ހަމަނުޖެހުން ފުލުހުންގެ ހުށިޔާރު ކަމާއިއެކު ހުއްޓުމަކަށް\n- ވަގުތު އިމޭޖަސް: އަމީން ހުސައިން ފަހުމީ\nރެއާއި މިއަދު މާލޭގައި އިދިކޮޅު ފަރާތްތަކުން ހިންގަން މަސައްކަތް ކުރި ހަމަނުޖެހުން ފުލުހުންގެ ހުށިޔާރު ކަމާއިއެކު ހުއްޓުވައިފިއެވެ.\nސިޔާސީ ވާދަވެރިކަމުގެ ތެރެއިން ގައުމުގައި މިހާރު އޮތް ހަމަޖެހުން ނަގާލައި ވެރިކަން ކުރާރަށް މާލޭގައި ބޮޑެތި ހަމަނުޖެހުން ހިންގުމަށް އިދިކޮޅު ފަރާތްތަކުން ވަނީ ދުރާލައި ޕްލެއިން ތަކެއްކޮށްފައެވެ. ރާއްޖޭގެ އެތަކެއް ރައްޔިތުން ދިރިއުޅެމުންދާ ފުރަމާލޭގައި ހުޅުޖަހައި މީހުންގެ ގެދޮރަށް ގެއްލުންދީ ހަމަޖެހުން ނަގާލުމަށް ރޭވިރޭވުން ފަޅާއަރުވައި އެކަން ކުރުމުގައި އިސްކޮށް ހަރަކާތްތެރިވި ފަރާތްތައް މިހާރުވަނީ ފުލުހުންގެ ބެލުމުގެ ދަށަށް ގެންގޮސްފައެވެ.\nފުލުހުން ވިދާޅުވެފައިވަނީ ރެއާއި މިއަދު މާލޭގައި ބޮޑެތި ޖަމަނުޖެހުންތަކެއް ރާވައި ނުރައްކާތެރި ކަންތައްތަކެއް ކުރުމަށް ބަޔަކު ރާވަމުންދާ ކަމަށެވެ. އަދި މިކަންކުރުމުގައި އިސްކޮށް ހަރަކާތްތެރިވާ ފަރާތްތަކުން މިކަން ކުރުމަށްޓަކައި ބައެއް ފަރާތްތަކަށް ފައިސާ ހުށަހަޅައި ހިއްވަރު ދިނުމުގެ ކަންކަން ކޮށްފައިވާކަމަށްވެސް ފުލުހުން ބޭއްވި ނޫސްވެރިންގެ ބައްދަލުވުމުގައި ވިދާޅުވެފައިވެއެވެ.\nމާލެއާއި ރާއްޖޭގައި ހަމަޖެހުން ގާއިމް ކުރުމަށް ފުލުހުން ކުރައްވާ މަސައްކަތްތަކުގައި ބޮޑެތި ކުރިއެރުންތަކެއް ހޯދަމުންދާއިރު ހިތާމަޔާއެކު ފާހަގަކޮށްލަންޖެހޭ ކަމަކީ މިފަދަ ކަންކަން ކުރުމުގައި ސިޔާސީ ބޭފުޅުން އިސްކޮށް ތިއްބަވާކަމެވެ. ކޮންމެ ބަޔަކު ވެރިކަމުގައި ތިބި ކަމުގައި ވީނަމަވެސް އަދި ކޮންމެ ބަޔަކަކު ވެރިކަމަށް އައިނަމަވެސް ގައުމުގައި ހަމަޖެހުން ނެތްނަމަ ރައްކާތެރިކަމެއްވެސް ނޯންނާނެއެވެ.\nމާޗް 9, 2018 19:43\nވެރިކަމައިގެން ހޭބަލިވުމުގެ އިތުރަށް ރިޝްވަތަށް ޚަރަދު ކުރި ފައިސާތައްވެސް ގެއްލުނީމަ މިހާރު އެތިބީ ބުއްދިފިލާގޮސް. މިހާރު އަމިއްލަގައިގަ ރޯކުރެވުނަށް އެބައިމީހުނަށް ނޭނގޭނެ.\nމާޗް 9, 2018 19:47\nހެކި ނެތި ވާހަކަ ނުދާއްކާ\nމާޗް 10, 2018 06:03\nހެކި ހުރީމަ އެކަން މީޑިއާގަ ހާމަކުރީ.\nކަލޭމެން ކޮން ވާހަކައެއް ދައްކާކަށް އިދިކޮޅު މީހުން ނޫޅޭ މޮޔަވެގެންނެއް. ބަޔަކު ހައްޔަރު ކޮށްލަން ވީމަ ކޮންމެސް ބަހަނާއެއް ދައްކަން ވާނެތާ ދޯ\nމާޗް 9, 2018 20:07\nތިޔަ އިސްކޮށް އުޅޭ ބަޔެއްގެ ނަންވެސް ފޮޓޯވެސް އާންމު ކޮށްދީބަލަ.......\nމާޗް 9, 2018 20:18\nމީހަކު މަރަން އުޅޭ މައުލޫމާތެއް ދުވަހަކު ނުލިބެ\nމާޗް 9, 2018 20:21\nއަމިއްލަ ޖީބު ބޮޑުކުރަންވެގެން މިސްކިތްހުޅުޖެހިމީހުންހެން ތިބާމެން އުޅޭފާޑު\nމާޗް 9, 2018 20:23\nމިގައުމުގަ ހިގާ ހުރިހާނުބައި ކަމެއްކޮށް އަދި ކުރުވާ ބަޔަކީ ސިޔާވެގެން އުޅޭއާލާތްގަނޑު!!!\nމާޗް 9, 2018 20:24\nލެކިއުޓް މާޖިދު ހައްޔަރު ކޮށްފިނަމަ އެހައްޔަރު ކުރާނީ އެއީ އޭނާ ހައްޔަރު ކުރަން ޖެހޭ ފަދަ ކަމެއް ކުރުމުންނޭ އެކަން އެ އިނގެނީ ނޫންތޭ ޕޮލިހުންގެ ނޫސް ކޮންފަރެންސް އިން ވެސް. މަމެން ޕިންކީންގެ ވެރިކަަމަކީ އެއީ ރައްޔިތުންގެ %85 ވޯޓް އިން ހޮވާފައިވާ ސަރުކާރެކޭ މަމެންގެ ސަރުކާރު ނުވެއްޓޭނެއޭ އެމެން ކިތަންމެ ބޭނުން ވިނަމަ ވެސް ސަބަބަކީ މަމެންގެ ސަރުކާރަކީ އެއީ ހަލާލު ވޯޓް ހޯދައިގެން ވެރިކަމަށް އައި ސަރުކާރެއް ކަމަށްވާތީއޭ އެމެން ރަންރީނދުލޭ މެންގެ ވެރިކަން ވެއްޓުނީ އެއީ އެމެން ދަނަހަލާލު ވޯޓް ހޯދައިގެން ވެރިކަމަށް ފާވުމުންނޭ. މަމެން މީ އަންބްރޭކެބުލް އޭ. ނައު އައި އޭމް ޖަސްޓް ވޮންޑަރިންގް ވައި ޔޫ ތިންކް ދެޓް ޔޫ ކޭން ޓޮޕްލް އަވަރ ސަރުކާރު ޔޫ ކާންޓް ގެޓް ޓު މީ ވިދް އެނީތިންގް. ވީ ވޮންޓް ލެޓް ޔޫ ޑޫ އިޓް ޔޫ ވިލް ނެވަރ ބްރޭކް މީ ބިކޮޒް ވީއާރ އަންބްރޭކެބްލް. އާއު އަންބްރޭކެބްލް އަންބްރޭކެބްލް އަންބްރޭކެބްލް ޑާންސް ޑާންސް ޑާންސް..\nމާޗް 9, 2018 21:05\nމިއީހަމަ މިސަރުކާރުން ކުޅުވާ ޑްރާމާތައް\nމާޗް 9, 2018 21:06\nދިވެހި އެންމެހާ ރައްޔިތުންނޭވެ! ދިވެހިރާއްޖޭގެ އަމަނަށް ގެއްލުންދީ ޝައިޠާނީ ޢަމަލުައް ހިންގުމުގައި ރެޔާދުވާލު މަސައްކަތްކުރަމުންއަންނަ އެމްޑީޕީ އޭ ކިޔާ ބައިގަނޑާ އިބުރެމެން ދުރުވެގަންނާށެވެ! މާތްﷲގެ ކޯފާޔާ ޢަޒާބަށް ބިރުވެތިވާށެވެ! މުސްލިމު ވެރިޔަކު އިސްލާމްދީނާ ފާޅުގައި ދެކޮޅުނުހަދާހަހިދަކު އެވެރިޔާގެ ޢައިބުތައްކިޔާ ދެކޮޅަށް ނުކުތުމަކީ ބޮޑުވެގެންވާ ޙަރާމްކަމެކެވެ. މިކަން ކުރާމީހުނަށް އާޚިރުގަ ހުރީ ގެއްލުމަ ޙަލާކާ ފަޟީޙަތެވެ. މި މަންޒަރުތައް މެދުނުކެނޑި އެދަނީ ފެންނަމުންނެވެ. ވިސްނާ ފިކުރު ކުރާށެވެ!\nމާޗް 9, 2018 21:51\nކޮބާ ހެކި؟ ހުރިހާ އެންމެންވެސް ހައްޔަރު ކުރީ ޤައިރު ޤާނޫނީ ކުއްލި ހާލަތުގެ ދަށުން... މި ކޮމެންޓް ނުޖަހާނެ ކަލޭމެން... އެއީ ނޫސް ބަންދު ކޮށްފާނެ ކަމުގެ ބިރަށް\nމާޗް 9, 2018 22:27\nތިޔައީ މުޅިން ހަދަހަދައިގެން ދައްކާ ބުހުތާންވާހަކަ ؟ ކަލޭމެނަކީ މިހާރު ވަކިމީހެއްގެ އޯޑަރަށް ދޮގުޚަބަރު ފެތުރުމަގަވެސް އެއްވަނަ ! އެމް.ޑީ.ޕީގެ މީހެއްވެޖެނަމަ ކޮންމެފަދަ ބޮޑު ދޮގު ތުހުމަތެއް އެމީހާގެ ބޮލުގައި އަޅުވާފަނަމަވެސް ހައްޔަރުކުރަން އެންގީމާ ހިފާހައްޔަރު ކުރަނީ !ބަޔަކު ނުވަތަ މީހަކު ކުރަން އުޅުނު އެއްވެސް ކަމެއް ކަލޭމެނަކަށް ބުނެއެއް ނުދެވޭ ! މުޅިން ތުހުމަތު ! ކަލޭމެން ހޯދި ބުރުގާއާއި ކަޅުފޮށްޓާއި ރާއްޖޭންބޭރުން ހޯދި ފައިސާތަކަށް ވީކިހިނެއްތަ ؟ ވަގަށްތެޔޮވިއްކި ބޯޓަށް ވީކިނެއްތަ ؟ ތިޔައީ ހަމަ ބިރުދައްކަން ކުޅޭ ކުޅިގަޑެއް ! ހަދާން ކުރާތިި ! ސައްހަވޯޓެއް ލައިގެން ބަލިވާދުވަހު ތިއެންމެން ހިފާ ހައްޔަރު ކުރާނެ !\nމާޗް 9, 2018 22:34\nފުލުހުން މިގައުމުގައި ހަމަޖެހުން ދެމެހެއްޓުމަށް ކުރާ މަސައްކަތަށް ފައްފަށުން ޝުކުރުވެރިވަން. މިގައުމުގެ ހަމަޖެހުން ނަގާލަން މަސައްކަތްކޮށް ހިއްވަރުދީ ހަދަނީ ސިޔާސީ މީހުންގެ އަވައިގަ ޖެހިގެން އެމީހުންގެ ފަހަތުގައި އުޅޭމީހުން. މިކަމާ ހައިރާންވެ ދެރެވުމުގެ ބެނުމެއް ނެތް. ހަމަޖެހުން ނަގާލަން މަސައްކަތް ކޮށް އެކަމަށް ހިތވަރު ދޭ މީހުން ދެނެގަނެ އެމީހުން ސައިޒު ކުރުމަކީ ކުރަން ވެއްޖެ ކަމެއް.\nމާޗް 10, 2018 00:03\nރ.ޓީވީން އިސްލާމީ ގައުމެއްގެ ވެރިންނާ ގުޅުވައިގެން، ފިރުއައުނާ ހާމާނާއި އިލާހުކަމަށް ދައުވާ ކުރި މީހަކާ އިސްލާމީ ގައުމުގެ ހާކިމާއާ އެއްވަރުކޮށްގެން އެފަތުރާ އެއްޗެހި މި ބްރޯޑް ކޮމްއިން ނުބަލަނީތަ؟ މިއަށްވުރެ ފިތުނަ ވެރި ޝައިތާނީ ކަމެއް ބަޔަކު ނުކުރާނެ. އެކަން ހުއްޓުވަންޖެހޭނެ. ގައުމުގެ މުސްލިމުންގެ ތެރޭ އެފަތުރަނީ، އިންސާނުން ހީވެސް ނުކުރާވަރުގެ ނުބައި ނުލަފާ ހިޔާލު. ﷲ އަށް ބިރުވެތި ވުމެއްނުވާ ލާދީނީ ޓީވީއަކުން އެކުރާ ކަންކަން ހަމަ މިހާރުން މިހާރަށް ހުއްޓުވާ. ގައުމު އެހަލާކުކުރަނީ.\nމާޗް 10, 2018 03:47\nމާޗް 10, 2018 01:00\nވެރިކަމައިގެން ހޭބަލި ވެގެން ރިސްވަތަށް ދެވުނު ލާރިކޮޅު މިހާރު ތާކުން ތާކު ނުޖެހި ހުލިވީ ދެންބުނެވޭނީ ކަތިވަޅިގެއްލި މަރިޔަނބުވެސް ގެއްލުނިއްޔޭ ހުރިހިތާމައެއްގެ ބޮޑުކަމާއޭ!!!!!\nމާޗް 10, 2018 01:16\nތިހެން ބުނާއިރު ކޮންމެ މީހަކު ވެރިކަމުގައި ހުއްޓަސް ގާނޫނަށް ސިފައިންތަބާވާން ޖެހޭނެތާ ކީއްވެ ނުވަނީ މިއަށްޖަވާބުދީބަލަ\nމާޗް 10, 2018 01:26\nވެރިކަމާ ހެދި މޮޔަވެގެންގޮސް ފަޅު ރަށަކުން ވެރިކަން ހޯދާ\nމާޗް 10, 2018 02:13\nބޮޑު އެއްވުމޯ ޗީޗީޗީ...\nމާޗް 10, 2018 09:22\nހެހެ ހުޅުޖެހުމަށް ރޭވީ ސަރުކާރު ހިންގާ ޕާރޓީ ނޫންބާ ؟ ކޮބާ އިންޓެލިޖެންސް ކިތާބީ ހެކި؟ ހެކި ނައްތާލީދޯ އާން އެވާނީ ހެކީގައި ކަމަށް ހުޅުޖެހީ...ކީއްވެބާ ޒިނޭ ކޮއްފާނެތީ ހައްޔަރު ނުކުރީ..\nމާޗް 10, 2018 21:44\nޤާާސިމަށް ދެންވާނީ ދެ މީދާ ފެހި ބުޅަލަށް ވީވަރު\nމާޗް 10, 2018 21:47\nޥެރިކަމާ ހެދި އުޅުނަސް ތީ ބޮޑުވަރު


vnews - Mumbai ge kaaroobaaroo bodu traffic in salaamaiy vaan "Uber Boat" ge khidhumaiy tha'aarufu kohfi\nމުމްބާއީގެ ކާރޫބާރޫ ބޮޑު ޓްރެފިކުން ސަލާމަތްވާން "އޫބަރ ބޯޓް" ގެ ޚިދުމަތް ތައާރުފުކޮށްފި\nއޫބަރއިން މިވަނީ "އޫބަރ ބޯޓް" ގެ ނަމުގައި މުމްބާއީގައި އައު ޚިދުމަތެއް ތަޢާރުފުކޮށްފައި\nއިންޑިއާގެ ރަށެއް ކަމަށްވާ މުމްބާއީއަކީ ކާރޫބާރޫ ބޮޑު، އަދި އާބާދީ ބޮޑު ރަށެކެވެ. ދަތުރުފަތުރުގެ ޚިދުމަތް ފޯރުކޮށްދޭ ކުންފުންޏެއް ކަމަށްވާ އޫބަރއިން މިވަނީ، މުމްބާއީގައި ދަތުރުފަތުރު ކުރާ މީހުންނަށް މުޅީން އައު ޚިދުމަތެއް ތައާރުފުކޮށްފައެވެ. ކާރޫބާރޫ ބޮޑު މަގުތަކާއި، ޓްރެފިކް ޖޭމްތަކުން ސަލާމަތްވާނެ އައު ގޮތެކެވެ. މިހާރުވެސް ކާރުގައި އެއްތަނުން އަނެއްތަނަށް ދަތުރުކުރުމުގެ ޚިދުމަތްދޭ އޫބަރއިން އަލަށް ތައާރުފުކޮށްފައި މިވަނީ، "އޫބަރ ބޯޓް" ގެ ޚިދުމަތެެވެ.\nމި ޚިދުމަތް އަދި ފޯރުކޮށްދެނީ3މަންޒިލަކަށް ދަތުރުކުރާށެވެ. އަދި ދަތުރުތައް ފެށޭ އަގަކީ 60 އެމެރިކާ ޑޮލަރެވެ. އެއީ،6މީހުންގެ ޖާގައިގެ ބޯޓެއްގައެވެ. މީގެ އިތުރަށް 8 މީހުންގެ ޖާގައިގެ ބޯޓެއްގެ ޚިދުމަތްވެސް 132 ޑޮލަރަށް އެ ކުންފުނިން ދަނީ ފޯރުކޮށްދެމުންނެވެ. އަދި 10 މީހުންގެ ޖާގައިގެ ބޯޓުތައްވެސް ވަނީ ތައާރުފުކޮށްފައެވެ. އޫބަރގެ ކާރު ޚިދުމަތާއި ޚިލާފަށް މިއިން ދަތުރަކަށް ބޯޓު ކުއްޔަށް ހިފަންޖެހެނީ އެއްކޮށެވެ. ވަކިވަކި ފަސިންޖަރުންނަށް މި ޚިދުމަތް އަދި ފޯރުކޮށެއް ނުދެއެވެ.\nއޫބަރއަކީ ދަތުރުފަތުރުގެ ޚިދުމަތް ފޯރުކޮށްދޭ ކުންފުންޏެއް\nމުމްބާއީއަކީ އޫބަރއިން މި ޚިދުމަތް ފަށާ އެންމެ ފުރަތަމަ ރަށެވެ. އަދި، އޭޝިޔާގައިވާ އޫބަރގެ އެންމެ ބޮޑު ބާޒާރުވެސް މެއެވެ. އޫބަރ ބޯޓްގެ ޚިދުމަތް މީގެ ކުރީން ކްރޮއޭޝިއާ އަދި ތުރުކީ ވިލާތުގައިވެސް ވަނީ ތައާރުފުކޮށްފައެވެ. މީގެ އިތުރުން، ވަގުތީ ގޮތުން އެމެރިކާގެ ދެ ރަށެއްކަމަށްވާ ބޯލްޓިމޯ އަދި ބޮސްޓަންގައި، އަދި މިޞްރުގެ ވެރިރަށް ޤާހިރާއާއި ޔޫކްރެއިންގެ ވެރިރަށް ކިއޭވްގައިވެސް އޫބަރއިންވަނީ މި ޚިދުމަތް ފޯރުކޮށްދީފައެވެ.\nއިންޑިއާގެ ބައެއް ރަށްތަކުގެ މަގުތަކަކީ، މުޅި ދުނިޔެއަށް ބަލާލިއަސް އެންމެ ކާރޫބާރޫ ބޮޑު އެއް މަގުތަކެވެ. ބޮސްޓަން ކޮންސަލްޓިންގް ގްރޫޕުން ހަދާފައިވާ ދިރާސާއަކުން ދައްކާ ގޮތުގައި، ޓްރެފިކް ޖޭމްތަކާއި ގުޅިގެން އިންޑިއާގެ ރަށްތަކެއް ކަމަށްވާ މުމްބާއީ، ވެރިރަށް ނިއުދިއްލީ، ބެންގަލޯ އަދި ކަލްކަޓާއަށް އަހަރެއްގެ މައްޗަށް 22 ބިލިއަން އެމެރިކާ ޑޮލަރުގެ މާލީ ގެއްލުން ލިބެއެވެ. މި ރަށްތަކުގައި އާންމު ގޮތެއްގައި އެއްތަނުން އަނެއްތަނަށް ދަތުރު ކުރުމަށް ދޮޅު ގަޑިއިރު ހޭދަވެއެވެ.


Lukaku Ge2Landun Chelsea Ah Molheh – adduLIVE\nލުކާކޫގެ ދެ ލަނޑުން ޗެލްސީ އަށް މޮޅެއް\nSep 11, 2021, 23:51 ހަސަން ރަޝީދު\nރޮމެލޫ ލުކާކޫގެ ދެ ލަނޑުން 3-0 އިން އެސްޓަންވިލާގެ މައްޗަށް ޗެލްސީން ކުރި ހޯދައިފިއެވެ.\nމިއީ މި ދެ ޓީމުވެސް ލީގުގައި ކުޅުނު ހަތަރުވަނަ މެޗު ކަމަށްވާއިރު، މިއީ ޗެލްސީން ހޯދި ތިންވަނަ މޮޅެވެ. އަދި މިއީ ލީގުގައި އެސްޓަންވިލާ ބަލިވި ދެވަނަ މެޗެވެ.\nޗެލްސީގެ ދަނޑުގައި މިރޭ ކުޅުނު މި މެޗުގެ 15 ވަނަ މިނެޓްގައި ލުކާކޫ ވަނީ ޗެލްސީ އަށް ލީޑު ނަގާދީފައެވެ. އެގޮތުން ކޮވަސިޗް ދިން ޕާހަކުން ލުކާކޫ މި ގޯލު ކާމިޔާބުކުރީ އެސްޓަންވިލާގެ ޑިފެންޑަރެއް ކައިރިން ނައްޓާލުމަށްފަހު ފޮނުވާލި ހަމަލާއަކުންނެވެ.\nޗެލްސީގެ މި ގޯލަށްފަހު އެސްޓަންވިލާ އިން ކުޅުން ރަނގަޅުކޮށް ނަތީޖާ އެއްވަރުކޮށްލަން ރަނގަޅު ފުރުސަތުތަކެއް ވަނީ ތަނަވަސްކޮށްފައެވެ. އެގޮތުން އޮލީ ވޮޓްކިންސް ފޮނުވާލި ނުރައްކާތެރި ހަމަލާއެއް ޗެލްސީފެ ޑިފެންޑަރު ތިއާގޯ ސިލްވާ ދިފާއުކުރިއިރު އެޓީމުގެ ކީޕަރު މެންޑީ ވެސް ވަނީ މުހިއްމު ސޭވްތަކެއް ކޮށްފައެވެ.\nޗެލްސީ ލީޑުގައި އޮވެ ފުރަތަމަ ހާފް ނިމުނުއިރު ދެވަނަ ހާފްގެ ކުރީކޮޅު ކޮވަސިޗް ވަނީ ޗެލްސީގެ ދެވަނަ ގޯލު ކާމިޔާބުކޮށްދީފައެވެ. މި ގޯލު އޭނާ ކާމިޔާބުކުރީ އެސްޓަންވިލާގެ ޑިފެންޑަރު މިންގްސް އަތުން ހެދުނު ގޯހެއްގެ ފައިދާ ނަގައިގެންނެވެ.\nދެވަނަ ގޯލަށްފަހު މެޗުގެ ކޮންޓްރޯލް ޗެލްސީން ހޯދިއިރު، އެޓީމުގެ ތިންވަނަ ގޯލު މެޗުގެ ފަހު ވަގުތުކޮޅުތެރޭ ކާމިޔާބުކޮށްދިނީ ލުކާކޫ އެވެ. ލުކާކޫގެ މި ގޯލަކީ ވިލާގެ ޕެނަލްޓީއޭރިއާގެ ބޭރުގެ ހުރެ ފޮނުވާލި ބާރު ހަމަލާއަކުން ކާމިޔާބުކުރި ގޯލެކެވެ. މިއީ ލީގުގައި ލުކާކޫ ކާމިޔާބުކުރި ތިންވަނަ ގޯލެވެ.\nލީގުގައި ޗެލްސީ ދެން ބައްދަލުކުރާނީ ޓޮޓެންހަމް އާއެވެ. އަދި އެސްޓަންވިލާ ނިކުންނާނީ އެވަޓަންއާ ދެކޮޅަށެވެ.


Covid-19 fethurey varu balan MNU in dhiraasaa eh fashaifi | Mihaaru\nކޮވިޑް ފެތުރޭ މިންވަރު ބަލަން އެމްއެންޔޫ އިން ދިރާސާއެއް ފަަށައިފި\nއެމްއެންޔޫގެ ރިސާޗް ސެންޓަރުގެ ޑީން ޑރ. ރަހީމާ އަބްދުއް ރަހީމް. --ފޮޓޯ:އެންއީއޯސީ\nކޮވިޑް-19 ފެތުރުން ކޮންޓްރޯލް ކުރުމަށް ޓަކައި ރާއްޖޭގައި އެޅި ފިޔަވަޅުތައް ލުއިކުރުމުން މުޖުތަމައުގެ ތެރޭގައި އެ ބަލި ފެތުރޭ މިންވަރު ބަލަަން ކުރާ ދިރާސާއެއްގެ މަސައްކަތް މޯލްޑިވްސް ނެޝަނަލް ޔުނިވާސިޓީ (އެމްއެންޔޫ) އިން ފަށައިފި އެވެ.\nނެޝަނަލް އިމަޖެންސީ އޮޕަރޭޝަން ސެންޓަރުގައި މިރޭ ބޭއްވި މީޑިއާ ބްރީފިންގައި އެމްއެންޔޫގެ ރިސާޗް ސެންޓަރުގެ ޑީން ޑރ. ރަހީމާ އަބްދުއް ރަހީމް ވިދާޅުވީ ބަލިފެތުރިފައިވާ މިންވަރު ބަލަން ކުރާ ދިރާސާގައި ސާމްޕަލް ނަގާނީ ހައި ރިސްކް ގްރޫޕްތަކުންނާއި އެންމެ ފަސޭ އިން ބަލި އަރާނެ ކަމަށް ބެލެވޭ ގްރޫޕްްތަކުގެ މީހުންގެ ގައިން ކަމަށެވެ. އެގޮތުން ފްރޮންޓްލައިންގައި މަސައްކަތް ކުރާ މީހުންނާއި އާއްމުންގެ ތެރެއަށް ގިނައިން ނުުކުމެ މަސައްކަތް ކުރަން ޖެހޭ މީހުންގެ ސާމްޕަލްތައް ދިރާސާގެ ބޭނުމަށް ނަގާނެ ކަމަށްް އޭނާ ވިދާޅުވި އެވެ.\nކޮވިޑަށް ޓެސްޓްކުރުމަށް ސާމްޕަލް ނެގުމުގައި ހަރަކާތްތެރިވާ ރެޕިޑް ރެސްޕޮންސް ޓީމް (އާރްއާރްޓީ) ގެ ކްލަސްޓާ ހެޑް އަބްދުލް ހަމީދު ވިދާޅުވީ ދިރާސާ އަށް ބޭނުންވާ ސާމްޕަލްތައް މިހާރު ވެސް ނަގަމުން އަންނަ ކަމަށެވެ. އޭނާ ވިދާޅުވީ ދިރާސާގެ ބޭނުމަށް ފުރަތަމަ ހަފްތާފައި ނަގަން ޖެހޭ ސާމްޕަލްތަކުގެ 50 ޕަސެންޓް މިހާރު ނެގިފައިވާ ކަމަށެވެ.\nރަހީމާ ވިދާޅުވީ ދިރާސާގެ ބޭނުމަށް ދުވާލަކު 261 ސާމްޕަލް ނަގަން ކަނޑައަޅާފައިވާ ކަމަށާއި އެގޮތުން ނަގާނީ ފްރޮންޓްލައިންގައި މަސައްކަތްކުރާ މީހުންނާއި ޖަލުތަކާއި ޑިޓެންޝަން ސެންޓަރުތަކުގައި އުޅޭ މީހުން، އުމުރުން ދުވަސްވީ މީހުން އަދި ޒުވާނުން ހިމެނޭ ގޮތުން ކަމަށެވެ.\n"މި މީހުންގެ ސާމަޕްލަތައް ނެގެމުން، އޭގެ ނަތީޖާ ލިބެމުންދާ ވަރަކުން އަޅުގަނޑުމެން އޭގެ ޕްރިވެލެންސް ބަލަމުން ދާނީ. އޭގެ ނަތީޖާ ލިބެން ފެށީމާ އަޅުގަނޑުމެންނަށް އެނގޭނެ މިހާރު ކޮވިޑްގެ އަދަދުތައް ބަލައިލީމާ، ކިހާވަރަކަށްތޯ ފެތުރެމުން ދަނީ،" ރަހީމާ ވިދާޅުވި އެވެ.\nއެމްއެންޔޫ އާއި އެޗްޕީއޭން ކުރިއަށް ގެންދާ އެ ދިރާސާ ކުރިއަށް އޮތް ދެމަހެއްހާ ދުވަހަށް ދެމިގެންދާނެ އެވެ.\nރަހީމާ ވިދާޅުވީ ކޮވިޑް-19 ފެތުރެން ފެށި ފަހުން އެމްއެންޔޫ އިން ގިނަ ދިރާސާތަކެއް މިހާރުވެސް ކުރަމުން އަންްނަ ކަމަށާއި އޭގެ ތެރޭގައި އެ ބައްޔާ ހެދި އިޖުތިމާއީ އިގުތިސާދީ ގޮތުން އަންނަ ބަދަލުތަކާއި ނަފްސާނީ ގޮތުން އަންނަ ބަދަލުތައް ދެނެގަތުމަށް ކުރާ ދިރާސާތައް ހިމެނޭ ކަމަށެވެ. އޭގެ އިތުރުން ރާއްޖޭގެ ޓޫރިޒަމަށް ކޮވިޑްގެ އަސަރު ކުރި މިންވަރާ ބެހޭ ދިރާސާއެއް ވެސް ކުރަމުން އަންނަ ކަމަށް އޭނާ ވިދާޅުވި އެވެ. އެ ދިރާސާ އަކީ ރައްޔިތުންގެ މަޖިލީހުން އެދިގެން ކުރާ ދިރާސާ އެކެވެ.\nދިރާސާތައް ކުރުމުގެ އިތުރުން ވެސް އެމްއެންޔޫ އިން އަންނަނީ އެންއީއޯސީ އަށް ބޮޑު އެހީތެރިކަމެއް ދެމުންނެވެ. އެގޮތުން ޓްރޭނިން ދިނުމާއި ސާމްޕަލް ނެގުމާއި ކޮންޓެކްޓް ޓްރޭސިންް ހެދުން ފަދަ ކަންކަމުގައި ޔުނިވާސިޓީގެ 1،200 ދަރިވަރުންނާއި 300 އަށް ވުރެ ގިނަ ސްްޓާފުން ބައިވެރިވެފައިވާ ކަމަށް ރަހީމާ ވިދާޅުވި އެވެ.\nދިވެހި ގައުމީ ޔުނިވަސިޓީ ހެލްތު ޕްރޮޓެކްޝަން އެޖެންސީ ސިއްހީ ކުއްލި ނުރައްކަލުގެ ހާލަތު ސިއްހަތު ބަލިތައް\n19 ކޮމެންޓް, 28 ރިއެކްޝަންސް\nތިޔަ ދިރާސާ ގަބޫލުކުރާނެ މީހުން މަދުވާނެ. ސަބަބަކީ އެކްޓިވިސްޓުން ހަދާނީ ލީޑަރުން އެދޭ ނަތީޖާ ނެރެން.\nތިޔަ ދިރާސާ ކުރުމުގެ ކުރިން ކޮވިޑް ތަޢާރަފް ކުރި ވިޔަފާރިވެރިންތަކާ ޑަބްލިޔޫއެޗްއޯ އިން ކުރިން ދެއްކި ވާހަކަ ތަކާއި ކޮވިޑް ގައި ރާއްޖޭއިން ޖުމްލަ މަރުވި މީހުންގެ ނިސްބަތް ސިކުޑީގައި ބަހައްޓައިގެން ދިރާސާ ކުރާތި. ޜާއްޖެ ހިމެނޭގޮތަށް ގިނަ ގަަުމުތަކުގައި ކޮވިޑްގައި ނޫންގޮތަށް މަރުވި މީހުންވެސް ގުނީ ކޮބިޑް ގެ ގޮތުގައިކަން އެގޭތޯ. ތިޔައީ މީހުން ބިރުގެންނެވުމެއް. ތިކަން ހުއްޓާލާ.\nލޮކްޑައުން ނުކޮށް ގިނަ މީހުން މަރުވިނަމަ ބުނާނީ ސަރުކާރު ގޯހޭ. ލޮކުޑައުންކޮށްގެން އެތައްބައެއްގެ ފުރާނަ ސަލާމަތްވީމަ ބުނާނީ ނުރައްކާތެރި ބައްޔެއް ނޫނޭ، ލޮކުޑައުން ބޭކާރޭ. ސަލާމަތެއް ނެތެއްނު. ދުނިޔޭގަ އާރާއިބާރު ހުރި ގައުމުތަކުންވެސް ދޮގުދޯ އެހަދަނީ..\nހިސާބު ދިމާނުވެއޭ ބުނާ މީހުންނަށް ހަމަ ވާނުވާ ނޭނގެނީބާ؟ ހިސާބު ދިމާ ނުކުރަން އިނގޭތޯ ހުރިހާ މސައްކަތެއް ކުރީ. ހިސާބު ދިމާވެއްޖެ ނަމަ އޭގެ މާނައަކީ އެ އޮތީ ވޯސްޓް ކޭސް ސިނާރިއޯ އައިސްފައޭ. އެހެންވީމަ ﷲއަށް ހަމްދުކުރޭ ރާއްޖޭގައި ހިސާބުތަށް ދިމާނުވީތީ. އެމެރިކާގައި މަރުވި މީހުންގެ އަދަދުތަށް ދެވަނަ ބޮޑު ހަނގުރާމައިގައި މީހުން މަރުވި އަދަދަށްވުރެވެސް މިހާރު ގިނަވެއްޖެ. މިއީ ހިސާބުތަށް ފާލުން ނެއްޓީމަ ވާ ގޮތް.\nއެއްގޮތަކައްވެސް ދެއްކިވާހަކަ ހަ މަނުޖެހުނީ މަވެސް މޮޅުއެއްޗެއް ބުނެލީދޯ.\nމައުލޫމާތުގަ ލައްކަ ގިނަ ކުށް އެބަހުރި. ދެވަނަ ބޮޑުހަނގުރާމައިން އެމެރިކާ މީހުން މަރުވިވަރެއް ނޫން. ވިއެޓްނާމް ހަނގުރާމައިގަ މަރުވިވަރު. ވޯސްޓްކޭސް ސިނާރިއޯ އެއީ އަންދާޒާއެެއް. ދިމާވާކަށް ނުޖެހޭ. މިސާލަކަށް ޔެލޯ އެލާޓު ނެރުނީމަ ނުޖެހޭ ކޮންމެހެން ވާރޭވެހެން ފަށާކަށް. ހަމްދުހުރީ ﷲއަށް.\nޔެލޯ އެލާޓު ނެރެފިއްޔާ އޭގައި ކަނޑައަޅާފައި ހުރި ބައެއް ކަންޑިޝަންތައް ޢެ އެލާޓު ނެރުނު ސަރަހައްދަކުން ފާހަގަ ވާނެ، ގަބޫލު ކުރަންޖެހޭ ކަމަކީ އެޗުޕީއޭގެ އެއްވެސް މޮޑެލެއް އަދި އަދަދެއްވެސް ދިމާ ނުވާކަން\nކީއްވެބާ އެތާއުޅޭ ހުރިހައިއެއްޗެއް ދަންނަ ބޭފުޅާ ތިތަނަށް ނުދިޔައީ، މަޖިލީހުގެކޮ މިޓީގަވެސް އޮތީ މޮޅު ވާހަކަތަކެއް ދައްކައި ހުރިހައި ޑޮކުޓަރުންވެސް ހައިރާންކޮއްލާފަ.\nތިކަހަލަ ދިރާސާ ނުކުރިއްޔާ ރަގަޅީ. ކުރިންވެސް ބަޔަކު ދިރާސާތަކެއް ހަދާފަ އެތަށްހާސް ބަޔަކު މަރުވާ ވާހަކަ އާއި އައިސީޔޫގަ ޔާއި ހޮސްފިޓަލު ތަކުގަ އެޑްމިޓް ކުރާވާހަކަ ދެށްކީ ބަޔަކު ފިންކަޑާގެންދާހާ ބިރުވެރި ކަންމަތީ.\nލޮކްޑައުން ކޮއްގެން، ފެތުރުން މައިތިރިކޮށް މީހުން ފުރާނަ ސަލާމަތްވީމަ ތިޔަ ބުނަނީ ބިރުގެންނެވީއޭ. ކުޑަކޮށް ބޭރުގައުމުތަކުގެ ވާހަކަތައްވެސް ކިޔާލަބަލަ.\nވެކުސިނެއް އުފެންދޭވަރު ގާބިލުކަމެއް އެބަހުރިތަ?\nއަހަރެންވެސް ތި ދިރާސާތަކަށް މިހާރު އިތުބާރެއް ނުކުރަން. ފުރަތަމަ ބުނީ ރާއްޖެއިން 1 ލައްކަ މީހުންނަށް ކޮވިޑް ޖެހޭނެއޭ . ދެން ބުނީ ރައްކާތެރިކަމުގެ ފިޔަވަޅު އެޅިއަސް 75000 މީހުންނަށް ބަލިޖެހޭނެއޭ. މޭ 31 ގައި ޕީކަށް ގޮސް 1500 މީހުންނަށް ޖެހޭނެއޭ. ނަމަވެސް ކަލާނގެ ރަހުމަތްފުޅުންނާއި ސިއްހީ ދާއިރާގެ ބުރަ މަސައްކަތުން ބަލިވަނީ ވަރަށް ބޮޑަށް ކޮންޓްރޯލްކޮށްފައި. އަހަރެެންގެ ދުއާ އަކީ އަވަސް މުސްތަގުބަލެއްގައި މިވަބާއިން މިގައުމު ސަލާމަތްވުން .\nދުނިޔޭގެ ހުރިހާ ގައުމެއްގައިވެސް މަސައްކަތް ކުރީ ހިސާބުތަށް ޖަހައިގެން. ހިސާބުތަށް ޖަހައިގެން މަސައްކަތް ކުރަނީ އެ އަދަދުތަކުން ސަލާމަތްވެ ރާއްޖެ އަމާން ބަނދަރަކަށް ގެންދެވޭތޯ. މޮޅު ސައިންސްވެރިޔާ އުގެއިލު ޖެހި ހިސާބުތަށް ބަލާފައިވެސް ފިއްކަނޑައިގެން ދޭ. އެކަމަކު އެ ހިސާބުތަށް ދިމާނުވީ ފާއިތުވި5މަހު ސިއްހީ ދާއިރާގެ ބޭފުޅުން ރެއާ ދުވާލު ކުރި މަސައްކަތުން. ވޯސްޓް ކޭސް ސިނާރިއޯ އެވޮއިޑް ކުރެވިއްޖެ. ﷲއަށް ހަމްދުކުރޭ.\nބުރޯ އެއީ އަންދާޒާ. ނުޖެހޭ ކޮންމެހެން ދިމާވާކަށް. އޭގެއިން ބަލާލޭވޭނެ ކިހާ ވަސީލަތެއް ބޭނުންތޯ އެންމެ ހާލުދެރަވާ ވަގުތުގައިވެސް.\nޑރ ޝީނާ ޖެހި އެއްވެސް ހިސާބެއް އަދި ނެތް ދިމާވެފަ އެއް. ޢެ ކަމަނާ ވެސް މަސައްކަތް ކުރަނީ އެމް އެން ޔޫގަ ދެއްތޮ؟\nޑރ. ޝިނާ މެން ޖެހި ހިސާބުން ގައުމު މިހާތަނަށް ސަލާމަތްވެފަ މިއޮތީ. ދޫކޮށްލިނަމަ ކިހިނެއްވާނީ...\nޑރ ޝީނާ މެން ހަލާކު ކޮށްލި އިގްތިސާދު ކޮޅަށް ނަގާނީ ތިބޭފުޅާތޯ\nޔުނިވަރުސިޓީވެސް މަޖިލީހުގެ މަޅީގަ ޖެހުނީދޯ.....އެ މްޑީޕީ ގެ އެކުޓިވިސްޓުން ތަކެއް މަތިފަޑިޔައްލައިގެން ގުއިރޯނުގަ ޔުނިވަރުސިޓީ ޖައްސާ މަންޒަރު ފެންނަނީ.\nދިރާސާގެ އަލީގައި ކަންކަން ނިންމަންވާނީ. މިއީ މުޅިން އާ ބައްޔެއް ވީމަ އެކި ގައުމުތަކުގެ ސްޓެޓިސްޓިކްސް ތަފާތު. ރާއްޖެ މީހުން ކަނޑުމަސް ކައިގެން އުޅޭތީ ދިފާއީ ނިޒާމު ވަރުގަދަވެސް ވެދާނެ، ނަތީޖާ ތަފާތުވެސް ވެދާނެ.


Jalugai huri lolun nudhekey meehakaa kaivenikuranee\nޖަލުގައި ހުރި ލޮލުން ނުދެކޭ މީހަކާ ކައިވެނިކުރަނީ\nކެލީ އާއި ޖޭމްސް ކައިވެނި ކުރިޔަސް ބައްދަލު ވެވޭނީ 10 އަހަރު ފަހުން\nނެދަލެންޑް އަންހެނެއް ކަމަށްވާ ކެލީ ޖޭކަބްސް މިހާރު ދަނީ އޭނާގެ އަލަތު ކައިވެންޏަށް ތައްޔާރު ވަމުންނެވެ. ކެލީ ދާދި ފަހުން ވަނީ އޭނާގެ ވާން އުޅޭ ފިރިމީހާ އާ އެންގޭޖްވެފަ އެވެ. އެންމެ މަޖާ ކަމަކީ ކެލީއަށް އަދި އޭނާގެ ވާން އުޅޭ ފިރިމީހާ ހަމަލޮލުން ދުވަހަކު ވެސް ފެނިފައި ނެތުމެވެ. ސަބަބަކީ އެ ފިރިހެންމީހާ ހުރީ އެމެރިކާގެ އޮރެގޮންގެ ޖަލެއްގައި ކަމަށް ވާތީ އެވެ.\nޖޭމްސް ޑެންޓެލް ކިޔާ މި ފިރިހެންމީހާ އަކީ 20 އަހަރުގެ ޖަލު ހުކުމެއްކޮށް ފާއިތުވީ އެތައް އަހަރަކުއްސުރެ ޖަލުގައި ހުރި މީހެކެވެ. އޭނާ ސަލާމަތްވާނީ 2032 ވަނަ އަހަރު އެވެ.\nނަމަވެސް ޖޭމްސް ޖަލުގައި ހުރުމަކުން ކެލީ އޭނާ ދެކެ ވާ ލޯތްބަކަށް އުނިކަމެއް ނާދެ އެވެ. ދަ ނިއުޔޯކް ޕޯސްޓުގައިވާ މި ރިޕޯޓު ބުނާ ގޮތުގައި ކެލީ އާއި ޖޭމްސްގެ މި އާދަޔާޚިލާފު ލޯބީގެ ވާހަކަ ފެށުނީ މީގެ ދެ އަހަރެއްހާ ދުވަސް ކުރިންނެވެ.\nކެލީ، 28، ވަނީ ޖަލެއްގެ އިންޓާން އެއްގެ ގޮތުގައި މަސައްކަތް ކޮށްފަ އެވެ. އަދި ފަހުން އޭނާ ވަނީ އެމެރިކާގެ ޖަލުގައި ތަކުގައި ތިބޭ މީހުންނަށް ޚިދުމަތްދޭ ވައިޓްޕްރިޒްނާ ޑޮޓް ކޮމް މެދުވެރިކޮށް ޖަލުގައި ތިބޭ މީހުންނާ މުވާސަލާތު ކުރަން ފަށާފަ އެވެ. އަދި އެމީހުން ޖަލުގައި ހޭދަކުރާ ދުވަސްތަކުގައި އެމީހުންނަށް ކުރެވޭ އިހްސާސްތައް ކެލީ އާ ޝެއާ ކުރެ އެވެ.\nއެގޮތުން ޖޭމްސް އާއި ކެލީ ވެސް އީމެއިލް އާއި ފޯނު ކޯލް އަދި ސިޓީގެ ޒަރިއްޔާއިން ވާހަކަ ދައްކަން ފެށި އެވެ. އެންމެ ކުރިން ދައްކަނީ ހަމަ އާދައިގެ ވާހަކަ ތަކެވެ. ފަހުން ކޮންމެ ދުވަހަކު އެތައް ގަޑިއިރެއް ދެ މީހުން ވާހަކަ ދެއްކުމުގައި ހޭދަކުރަން ފެށީ އެވެ. ދެމީހުންގެ މެދުގައި ލޯބީގެ މާތައް ފޮޅުނީ މިގޮތަށް ވާހަކަ ދެއްކުމުގެ ތެރޭގަ އެވެ.\nއޭނާ އާއި ޖޭމްސްގެ މިފަދަ ގުޅުމެއް ބާއްވަން ކެލީ ބޭނުން ނުވާތީ އެންމެ ކުރިން މި ގުޅުން ނުބާއްވާ ވޭތޯ އޭނާ ވަރަށް މަސައްކަތް ކުރި އެވެ. ނަމަވެސް ޖޭމްސް ކައިވެންޏަށް އެހުމާއެކު ކެލީގެ ހިޔާލު ބަދަލުވީ އެވެ.\nޖޭމްސް ކެލީއަށް ޕްރޮޕޯސްކުރީ ވީޑިއޯ ކޯލެއް ކުރި ފަހަރަކު އެވެ. ކެލީ ބުނި ގޮތުގައި ކޭމްސް ޕްރޮޕޯސްކުރީ ޖަލުގައި ހުރެގެން އޭނާ އަމިއްލަ އަތުން ހެދި އަނގޮޓިއަކުންނެވެ. ނަމަވެސް ޖަލުން ބޭރުގައި ހުރި އެކުވެރިއެއް ލައްވާ އެންގޭޖްމަންޓް އަނގޮޓިއެއް ޖޭމްސް މިހާރު ވަނީ ގަނެފައި ކަމަށް ކެލީ ބުންޏެވެ.\nދެ މީހުން މިހާރު ރާވާފައި ވަނީ އަންނަ އޮކްޓޯބަރުގައި ކައިވެނި ކުރާށެވެ. ކައިވެނީގެ ކަންކަން ކުރިޔަށް ދާނީ ޖޭމްސް ހުންނަ ޖަލުގަ އެވެ.\nކައިވެނި ކުރިޔަސް ޖޭމްސް އާއި ކެލީއަށް އެކަކު އަނެކަކާ ބައްދަލު ވެވެން އަންނަނީ އަދި 10 އަހަރު ފަހުންނެވެ. ސަބަބަކީ އާއިލީ ބައްދަލުވުންތައް ބޭއްވުން އެ ޖަލުތަކުގައި ހުއްދަ ކޮށްފައި ނުވާތީ އެވެ.\nކެލީ އާއި ޖޭމްސްގެ ކައިވެންޏަށް ފުރަތަމަ ކޮޅު ކެލީގެ މައިންބަފައިން ވަރަށް ދެކޮޅުހެދި އެވެ. ނަމަވެސް ޖޭމްސް އާ ފޯނުން ވާހަކަ ދެއްކުމަށް ފަހު އެމީހުން ވެސް ވަނީ އެއްބަސްވެފަ އެވެ.\nޖޭމްސް އަށް 20 އަހަރު ދުވަހުގެ ޖަލު ހުކުމެއް އައީ ލައިސަންސް ނެތް ބަޑިއެއް ހިފައިގެން އުޅުމުގެ ތެރޭގައި ހަތަރު މީހެއްގެ ގަޔަށް ބަޑި ޖަހައި މަރާލުމުގެ ކުށް ސާބިތު ވެގެންނެވެ.\nއެމެރިކާ ވަރި ކައިވެނި ކުށްކުރުން


Iran ge javvee program ah America in fiyavalhu alhai | Mihaaru\nއެމެރިކާ އިން ބުނެފައި ވަނީ އީރާނުގެ މިސައިލް ޕްރޮގްރާމް ކުރިއެރުވުމަށް އެ ގައުމުން ޖައްވީ ޕްރޮގްރާމް ހިންގަން ފުރުސަތު ނުދޭނެ ކަމަށް. --ފޮޓޯ:އޭޕީ\nއީރާނުގެ ޖައްވީ ޕްރޮގްރާމަށް އެމެރިކާ އިން ފިޔަވަޅު އަޅައިފި\n04 ސެޕްޓެމްބަރ 2019 - 11:013comments\nވޮޝިންޓަން (ސެޕްޓެމްބަރު 4) - އީރާނުގެ ޖައްވީ ޕްރޮގްރާމާ ދެކޮޅަށް އެމެރިކާ އިން ދަތިކުރުމުގެ ފިޔަވަޅު އިއްޔެ އަޅައިފި އެވެ.\nއެމެރިކާ އިން ބުނީ އީރާނުން ދާދި ފަހުން އުދުއްސާލަން އުޅުނު ރޮކެޓެއް ގޮވުމަކީ، އެ ގައުމުން މިސައިލް ޕްރޮގްރާމް ކުރިއަށް ގެންދަން އުޅޭކަމުގެ ހެއްކެއް ކަމަށެވެ.\n"އީރާނުން ޖައްވީ ޕްރޮގްރާމެއް ހިންގަނީ ކަމަށް ބުނެ އެ ގައުމުން ބެލިސްޓިކް މިސައިލް ޕްރޮގްރާމެއް ކުރިއަށް ގެންދިއުމުގެ ފުރުސަތު އެމެރިކާ އިން ނުދޭނެ،" ޚާރިޖީ ވަޒީރު މައިކް ޕޮމްޕެއޯ ނެރުއްވި ބަޔާނެއްގައި ބުނެފައިވެ އެވެ. "އޮގަސްޓް 29 ވަނަ ދުވަހު އީރާނުން އުދުއްސާލަން އުޅުނު ރޮކެޓުން ވެސް ދޭހަވޭ އެ ގައުމުގެ ނުރައްކާ އޮތް މިންވަރު."\nޕޮމްޕެއޯ ވިދާޅުވީ އެމެރިކާ އިން ފިޔަވަޅު އަޅަނީ އީރާނުގެ ސްޕޭސް އެޖެންސީ އާއި އެ ތަނާއި ގުޅިފައިވާ ދެ ރިސާޗް ސެންޓަރަކަށް ކަމަށެވެ.\n"މިއީ އީރާނުގެ ޖައްވީ ޕްރޮގްރާމަށް އެއްބާރުލުން ނުދިނުމަށް ބައިނަލްއަގުވާމީ ސައެންޓިފިކް ކޮމިއުނީޓީ އަށް ވެސް ދޭ އިންޒާރެއް. މި ރޮނގުން އީރާނަށް އެއްބާރުން ދީފި ނަމަ އެއީ އެ ގައުމުން ނިއުކްލިއާ ހަތިޔާރު އުފައްދަން ވެވޭ އެހީއެއް،" ޕޮމްޕެއޯގެ ބަޔާނުގައި ބުނެފައި އެވެ.\nއީރާނުން މިދިޔަ ބުރާސްފަތި ދުވަހު ޓެސްޓް ކުރަން އުޅުނު ރޮކެޓެއް ގޮވި މަންޒަރުގެ ފޮޓޯއަކާ އެކު ރައީސް ޑޮނަލްޑް ޓްރަމްޕް ކުރެއްވި ޓްވީޓެއްގައި ވިދާޅުވެފައި ވަނީ އެކަމުުގައި އެމެރިކާ އިން ކުރާނެ ކަމެއް ނެތް ކަމަށެވެ.\nއީރާން ސަރުކާރުގެ ތަރުޖަމާން އަލީ ރާބިއީ ވިދާޅުވީ ރޮކެޓް ގޮވީ ޓެކްނިކަލް މައްސަލައެއް ދިމާވެގެން ކަމަށާއި އެކަން ހިނގީ ޓެސްޓް ސައިޓެއްގައި ކަމަށެވެ.\nއިތުރު ލިޔުންތައް އީރާން އެމެރިކާ ޖައްވީ ދަތުރުތައް


މޫދަށް ދިޔަ ފަތުރުވެރިއެއްގެ ޚަބަރެއް ނުވެގެން އެމްއެންޑީއެފް ކޯސްޓްގާޑުން ހޯދަން ފަށައިފި\n30 މާރޗް 2017 19:26\nމާލެ އަތޮޅު އެރިޔަދޫ އައިލެންޑް ރިސޯޓް ކައިރިއަށް މޫދަށް ދިޔަ ފަތުރުވެރިއެއްގެ ޚަބަރެއް ނުވުމާއި ގުޅިގެން އެމްއެންޑީއެފް ކޯސްޓްގާޑުން ހޯދަން ފަށައިފިއެވެ.\nމިހާދިސާގެ މަޢުލޫމާތު އެމްއެންޑީއެފް ކޯސްޓްގާޑް މެރިޓައިމް ރެސްކިއު ކޯޑިނޭޝަން ސެންޓަރ (އެމްއާރުސީސީ) އަށް މިއަދު 18:30 ހާއިރު ލިބުމާއެކު އެމްއެންޑީއެފް މާލެ އޭރިއާ ކޯސްޓްގާޑް ސްކޮޑްރަންގެ ހާބަރކްރާފްޓް ލޯންޗް ވަނީ ޑައިވަރުންނާއެކު ހަރަކާތްތެރިވާން ފަށާފައެވެ.\nމިހާދިސާގައި ހޯދަމުން ދަނީ އުމުރުން 35 އަހަރުގެ ފިރިހެނެކެވެ. މީނާ މިއަދު 14:00 ހާއިރު މޫދަށް ދިޔައިރު ލައިގެން ހުރީ ކަޅު ކުލައިގެ ބޫޓަކާއި ނޫކުލައިގެ ސޯޓެކެވެ. އަދި މި ފަތުރުވެރިޔާ އަޅައިގެން ހުރީ ނޫ ކުލައާއި ފެހި ކުލަ ހުރި މޫނުމައްޗެކެވެ.\nމި ފަތުރުވެރިޔާއާ ބެހޭ އެއްވެސް މަޢުލޫމާތެއް ލިބިއްޖެނަމަ ލަސްނުކުރައްވާ އެމްއެންޑީއެފް ކޯސްޓްގާޑްގެ ހިލޭ ގުޅޭނަމްބަރު 191 ނުވަތަ 3395981 އަދި 3398898 ފޯނަށް ގުޅުއްވައި ދެއްވުން އެދެމެވެ\n20:25 - ގެއްލިގެން ހޯދަމުންދިޔަ ފަތުރުވެރިޔާ މިރޭ 20:15 ހާއިރު އެރިޔަދޫ އައިލެންޑް ރިސޯޓި ކައިރި ވިލުތެރެއިން މޫދު އަޑިން ފެނިފައިވާ ކަމަށް އެ ރިސޯޓުން އެމްއެންޑީއެފް ކޯސްޓްގާޑަށް މަޢުލޫމާތު ދީފައިވެއެވެ.


އެންމެފަހުން "ސްޕޮޓިފައި" ރާއްޖެއަށް! އެންމެފަހުން "ސްޕޮޓިފައި" ރާއްޖެއަށް!\nއެންމެފަހުން "ސްޕޮޓިފައި" ރާއްޖެއަށް!\nސްޕޮޓިފައި ޙިދުމަތް ރައްޖެއަށް\nރާއްޖެއާއެކު ދުނިޔޭގެ އިތުރު 80 ޤައުމަކަށް ސްޕޮޓިފައިގެ ޙިދުމަތް ދިނުމަށް ނިންމާފައިވާކަމަށް އެކުންފުނިން ހާމަކޮށްފިއެވެ.\nލަވައާއި މިއުޒިކް އަދި އެހެނިހެން އޯޑިއޯތައް އަޑުއެހުމަށް ހާއްސަ އެޕްލިކޭޝަން ކަމަށްވާ ސްޕޮޓިފައި، ކުންފުނިން ހޯމަ ދުވަހު އޮންލައިންކޮށް ސްޓްރީމް ކުރި އިވެންޓުގައި މިކަން ހާމަކުރަމުން ބުނެފައިވަނީ އެކުންފުނިން މިހާރު ޙިދުމަތް ދެމުން އަންނަނީ 93 ޤައުމަކަށް ކަމަށެވެ. އަދި އަލަށް ސްޕޮޓިފައިގެ ޙިދުމަތް ހުޅުވާލެވޭ ޤައުމުތަކަށް ބަލާއިރު 180 އަށް ވުރެ ގިނަ ޤައުމަކަށް މިޙިދުމަތް ލިބިގެން ދާނެކަމަށް އެކުންފުނިން ބުނެއެވެ.\nސްޕޮޓިފައިން ލަފާކުރާ ގޮތުގައި ސްޕޮޓިފައި އަލަށް ތަޢާރަފްކުރާ ޤައުމުތަކާއެކު މިހާރު އެޕްލިކޭޝަން ބޭނުން ކުރާ މީހުންގެ އިތުރަށް އިތުރު ބިލިއަނެއްހާ މީހުންނަށް ސްޕޮޓިފައިގެ ޙިދުމަތް ފުޅާ ކުރެވޭނެއެވެ. ގިނަ ޤައުމުތަކަކީ އިންޓަނެޓް ބޭނުން ކުރާ މީހުންގެ އަދަދު ދުވަހުން ދުވަހަށް އިތުރުވަމުންދާ ޤައުމުތައްކަން ސްޕޮޓިފައިއިން ފާހަގަކުރެއެވެ. އެއާއެކު ގިނަ ސަޤާފަތްތަކާއި ޤިނަ ވައްތަރުތަކުގެ ލަވަތާކައި މިއުޒިކް އަދި ޕޮޑްކާސްޓް އަޑުއެހުމުގެ ފުރުސަތު ލިބިގެންދާނެކަމަށް އެކުންފުނިން ބުނެއެވެ.\nސްޕޮޓިފައިއިން ބުނީ ބައެއް ޤައުމުތަކަށް އަލަށް ސްޕޮޓިފައިގެ ޚިދުމަތް ތަޢާރަފްކުރާއިރު، އިތުރު 36 ބަހަކުން ކޮންޓެންޓު ގެންނާނެ ކަމަށެވެ. އަދި މިއާއެކު ސްޕޮޓިފައިގައި 60 އަށްވުރެ ގިނަ ބަހުގެ އުފެއްދުންތައް ހުންނާނެކަމަށް އެކުންފުނިން ބުނެއެވެ.\nރާއްޖޭގެ އިތުރުން ދެކުނު އޭޝިއާގެ އާއި އެފްރިކާ ސަރަހައްދު އަދި ކެރީބިއަން ސަރަހައްދުގެ ގިނަ ޤައުމުތަކަށް ސްޕޮޓިފައިގެ ޙިދުމަތް ދޭން ވަނީ ނިންމާފައެވެ. ސްޕޮޓިފައި އަކީ ހިލޭ އަދި އަގު ދީގެން ވެސް ބޭނުން ކުރެވޭ އެޕްލިކޭޝަނެކެވެ.


1- އޮފީހަށް ބޭރުން ލިބޭ ތަކެތި ބަލައިގަނެ އެ ތަކެތި ހުޅުވައި އެންޓްރީ ސިސްޓަމްގައި ރަޖިސްޓްރީކުރުމާއި އޮފީހުން ބޭރަށް ފޮނުވަންޖެހޭ ތަކެތި އެތަކެތި ފޮނުވަންޖެހޭ ފަރާތްތައްކަށް ފޮނުވުން.\n2- އޮފީހަށް އަންނަ ލިޔެކިއުންތައް ފައިލްކުރުމާއި އޮފީހުން ބޭރަށް ފޮނުވާ ލިޔެކިއުންތައް ފައިލްކޮށް ފައިލިންގ ސިސްޓަމް ގަވާއިދުން ބެލެހެއްޓުމާއި ފައިލިންގ ސިސްޓަމުން ހޯދަންޖެހޭ ލިޔެކިއުންތައް ބޭނުންވެއްޖެ ހާލަތެއްގައި އެ ބޭނުންވާ ސެކްޝަނަކަށް ހޯދާ ފޮޓޯކޮޕީ ނަގާ ޙަވާލުކުރުން.\n3- އަންނަ ފޯން ކޯލްތަކަށް ޖަވާބު ދިނުމާއި ރަގަޅު މަޢުލޫމަތު ފޯރުކޮށްދެވޭނެ ފަރާތަކަށް ފޯންކޯލްތައް ޕާސްކުރުން.\n4- ސެކްޝަނަށް ބޭނުންވާ ލިޔެކިއުންތައް ފޮޓޯ ކޮޕީ ނެގުމާއި، ބައިންޑް ކުރަންޖެހޭ ލިޔެކިއުންތައް ބައިންޑްކުރުމާއި ފެކްސް ކުރަންޖެހޭ ލިޔެކިއުންތައް ފެކްސް ކުރުމާއި ބައެއްކަހަލަ ލިޔެކިއުންތައް ފޯމެޓްކުރުން.\n5- އޮފީހުގެ މުވައްޒަފުންނާއި ރައްޔިތުންގެ މުވައްޒަފުންގެ އެންމެހާ ޗުއްޓީއާއި، މުވައްޒަފުންގެ ރެކޯޑްތައް ޤަވާޢިދުން ލިޔެ ބެލެހެއްޓުން\n6- އޮފީސް ހުޅުވާ ލެއްޕުމާއި ކައުންސިލަރުންނާއި މުވައްޒަފުންގެ ޙާޟިރީ ބެލެހެއްޓުން. ކައުންސިލަރުންނާއި މުވައްޒަފުންގެ ޙާޟިރީ ރިޕޯރޓްތައްޔާރުކުރުން.\n7- އޮފީހަށް އަންނަ މެހެމާނުންބަލައިގަނެ ބައްދަލުކުރަން އަންނަ ފަރާތްތަކާއި ބައްދަލުކުރުވުމުގެ އިންތިޒާމު ހަމަޖެއްސުން\n8- ކައުންސިލުން ބާއްވާ ބައްދަލުވުންތައް ބޭއްވުމުގެ ހުރިހާ އިންތިޒާމް ހަމަޖެއްސުމާއި ކައުންސިލް ބައްދަލުވުންތަކުގެ ޔައުމިއްޔާލިޔެ ފައިލްކޮށް ބެލެހެއްޓުން\n9- ކައުންސިލް އިދާރާގެ ދުވަހު ޔައުމިއްޔާ ލިޔުމަށްބޭނުންވާ ހުރިހާ މަޢުލޫމާތެއް ހުރިހާ ސެކްޝަނަކުން ހޯދުމަށްފަހު ޔައުމިއްޔާލިޔެ ވެރިޔާ ލައްވާ ސޮއިކުރުވުމަށްފަހު ޔައުމިއްޔާ ފައިލްކޮށް ބެލެހެއްޓުން\n10- އޮފީހުން ކުރިއަށްގެންދާ ޚާއްސަ މަސައްކަތްތަކުގައި ބައިވެރިވުމާއި އޮފީހުގެ މަސައްކަތުގެ ދާއިރާގެ ތެރެއިން ޙަވާލުކުރެވޭ އެހެނިހެން ކަންތައް ކުރުން. އަދި އޮފީހުގެ އެހެން މުވައްޒަފުން ޗުއްޓީނެގުމުން އެމުވައްޒަފެއްގެ މަސައްކަތާއި ޙަވާލުވެ މަސައްކަތްކުރުން.\nމަޤާމްގެ މަސައްކަތާއިގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވަލް3ގެ ސަނަދެއް ހާސިލްކޮށްފައިވުމާއިއެކު މަޤާމުގެ މަސައްކަތުގެ ދާއިރާއެއްގައި2އަހަރުދުވަހުގެ މަސައްކަތުގެ ތަޖްރިބާ ލިބިފައިވުން.\nސާނަވީ އިމްތިހާނަކުން2މާއްދާއިން ދަށްވެގެން "ޑީ" ގުރޭޑް ލިބިފައިވުމާއިއެކު އޭގެއިތުރުން ސެކަންޑަރީ ސުކޫލް ސެޓްފިކެޓް އިމްތިހާންގައި 'ދިވެހި' މިމާއްދާއިން ދަށްވެގެން "ސީ" ގުރޭޑް ލިބިފައިވުން.\nމަޤާމަށް ޢައްޔަންކުރުމަށް، ވަޒީފާއަށް އެދިފައިވާ މީހާއަށް ކްރައިޓީރިއާގެ ހުރިހާ ބަޔަކުން ލިބުނު ޕޮއިންޓްގެ ޖުމްލަ %45 (ތިރީސް ފަހެއް) އިންސައްތައަށްވުރެ މަތިވާން ޖެހޭނެއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 20 ޖޫން 2019 ވާ ބުރާސްފަތި ދުވަހުގެ މެންދުރު 12:00 ގެ ކުރިން، މާޅޮސްމަޑުލު އުތުރުބުރީ އުނގޫފާރު ކައުންސިލްގެ އިދާރާ އަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް ungoofaaruoffice@gmail.com މެދުވެރިކޮށްވެސް ބަލައިގަނެވޭނެ ވާހަކަ ދަންނަވަމެވެ. އަދި އިޢުލާންގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނަޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 23 ޖޫން 2019 އާއި 04 ޖުލައި 2019 އާ ދެމެދު، މާޅޮސްމަޑުލު އުތުރުބުރީ އުނގޫފާރު ކައުންސިލްގެ އިދާރާގައެވެ. އިންޓަވިއުއަށް ހޮވޭ ފަރާތްތަކަށް އިންޓަވިއު އޮންނާނެ ގަޑިއާއި ތާރީޚް ހަމަޖެހިފައިވާ އުޞޫލުގެ ތެރެއިން އަންގާނެއެވެ. ވީމާ، މިވަޒީފާއަށް ކުރިމަތިލާފައިވާ ފަރާތްތަކުން މި މުއްދަތުގައި އިންޓަވިއުއަށް ހާޒިރުވެވޭގޮތަށް ތައްޔާރުވެގެން ތިއްބެވުން އެދެމެވެ.


.ހުލުމާލޭ ދަނޑުވެރިކަމުގެ ޕްރޮގްރާމް އަންނަ އަހަރު ކުރީކޮޅު ފަށާނަން - އެޗްޑީސީ .ހުލުމާލޭ ދަނޑުވެރިކަމުގެ ޕްރޮގްރާމް އަންނަ އަހަރު ކުރީކޮޅު ފަށާނަން - އެޗްޑީސީ\nހުލުމާލޭ ދަނޑުވެރިކަމުގެ ޕްރޮގްރާމް އަންނަ އަހަރު ކުރީކޮޅު ފަށާނަން - އެޗްޑީސީ\n"އަރބަން ފަރމިން ޕްރޮޖެކްޓް"ގެ ގްރެފިކް ފޮޓޯއެއް. - ފޮޓޯ:އެޗްޑީސީ\n"އަރބަން ފަރމިން ޕްރޮޖެކްޓް" ހިންގާ އޭރިއާ ތަރައްޤިކުރާނިގޮތުގެ ޕްލޭން. - ފޮޓޯ:އެޗްޑީސީ\nހުޅުމާލޭގައި ފެށުމަށް ހަމަޖެހިފައިވާ "އަރބަން ފަރމިންގ" ދަނޑުވެރިކަމުގެ ޕްރޮގްރާމްގެ މަސައްކަތް އަންނަ އަހަރުގެ ކުރީކޮޅު ފެށޭނެކަމަށް ހައުސިންގ ޑިވެލޮޕްމަންޓް ކޯޕަރޭޝަން (އެޗްޑީސީ)އިން ވިދާޅުވެއްޖެއެވެ.\nހުޅުމާލޭގައި ފެށުމަށް ތައްޔާރުވަމުންދާ ދަނޑުވަރިކަމުގެ ޕްރޮގްރާމް، "އަރބަން ފަރމިންގ"އަކީ ހައުސިންގ ޑިވެލޮޕްމަންޓް ކޯޕަރޭޝަން (އެޗްޑީސީ)އާއި ޔޫއެންޑީޕީއާއި ފިޝަރީޒް މިނިސްޓްރީއާއި އިކޮނޮމިކް މިނިސްޓްރީ ގުޅިގެން ފެށުމަށް ހަމަޖެހިފައިވާ ޕްރޮގްރާމެކެވެ. މިއީ ހުޅުމާލޭގައި ދަނޑުވެރިކަމުގެ ޕްރޮގްރާމެއް ފަށާ ފުރަތަމަ ފަހަރެވެ. އެޗްޑީސީން ވިދާޅުވީ މިފަދަ ދަނޑުވެރިކަމުގެ ޕްރޮގްރާމެއް ފެށުމަށް ނިންމީ، ހުޅުމާލޭގައި ދިރިއުޅޭ މީހުން ޢާއިލާ ކައިރީގައި ތިބެގެން އިތުރު އާމްދަނީއެއް ހޯދޭނެ މަގު ފަހިކޮށްދިނުންކަމަށެވެ.\nޕީއެސްއެމް ނިއުސްއާ ވާހަކަދައްކަވަމުން އެޗްޑީސީގެ މެނޭޖިންގ ޑިރެކްޓަރ ސުޙައިލް އަޙްމަދު ވިދާޅުވީ މި ޕްރޮގްރާމްގެދަށުން 16 ޕްލޮޓް ދޫކުރުމަށް ހަމަޖެހިފައިވާކަމަށެވެ. އަދި މިހާރު މިކަމުގެ ޢަމަލީ މަސައްކަތްތައް ސައިޓްގައި ކުރިއަށްދާކަމަށާ، ޕްލޮޓްތައް ލިބޭ މީހުންވެސް ވަރަށް އަވަހަށް ހޮވާނެކަމަށް ސުޙައިލް ވިދާޅުވިއެވެ.\n"ޕްލޮޓްތަކުގެ ފެންސް ޖެހުމުގެ މަސައްކަތް ފަށައިފިން. އަންނަ މަހުގެ ޕްލޮޓްތައް ލިބޭ މީހުން ހޮވުމުގެ މަސައްކަތް ފަށާނެ. މި ބަލަނީ އަންނަ އަހަރުގެ ކުރީކޮޅު ދަނޑުވެރިކަން ކުރަން ފެށޭނެކަމަށް." ސުހައިލް ވިދާޅުވިއެވެ.\nއެޗްޑީސީގެ މެނޭޖިންގ ޑިރެކްޓަރ ސުހައިލް އަޙުމަދު ޕީއެސްއެމްއަށް އިންޓަވިއު ދެއްވުން. - ފޮޓޯ:ޕީއެސްއެމް\nދަނޑުވެރިކަން ކުރުމަށް 600 ފޫޓުގެ 16 ޕްލޮޓް ދޫކުރުމަށް ހަމަޖެހިފައިވަނީ މިކަމަށްޓަކައި ހުޅުމާލެއިން ޚާއްސަކޮށްފައިވާ ވަކި ސަރަޙައްދަކުންނެވެ. އެޗްޑީސީން ވިދާޅުވީ ޕްލޮޓްތައް ލިބޭ ފަރާތްތަކާ ޙަވާލުކުރާނީ، މަސައްކަތް ފެށުމަށް ބޭނުންވާ ހުރިހާ ތައްޔާރީތައް އެ ސަރަޙައްދުގައި ހަމަޖެއްސުމަށް ފަހުކަމަށެވެ. އެގޮތުން އޭރިއާގައި ދަނޑުތަކުގައި ބޭނުންކުރާ ތަކެތި ރައްކާކުރެވޭނެގޮތާއި، ގުދަނާއި، ގަސްކާނާ ވިއްކާ ތަނަކާއި، ފާޚަނައާއި، މަޑުކޮށްލައިގެން ތިބެވޭނެ ތަންތަންވެސް ހިމެނެއެވެ. އަދި ސީޑް އިންކިއުބޭޓަރ ޝެޑެއްވެސް ހުންނާނެއެވެ.\nމި ޕްރޮޖެކްޓްގައި ބައިވެރިވުމަށް 48 ފަރާތް ހޮވުމަށްވަނީ ހަމަޖެހިފައެވެ. ޕްލޮޓްތަކަށް ދިނުމުގައި %40 ޚާއްސަކޮށްފައިވަނީ އަންހެނުންނަށެވެ. އަދި ނުކުޅެދުންތެރިކަން ހުނަ މީހުންނާއި ޒުވާނުންނަށް %30 ސްލޮޓްވަނީ ހިމަނާފައެވެ. ބާކީ %30 ސްލޮޓަށް މީހުން ހޮވާނީ ޢާއްމުކޮށް ހުޅުވާލައިގެންނެވެ.\nޕްރޮޖެކްޓްގެ މަސައްކަތް ނިންމައި ބައިވެރިންނާ ޙަވާލުކުރުމުގެ ކުރިން، ޕްރޮގްރާންގެ ބައިވެރިންނަށް އެޗްޑީސީއާއި ފިޝަރީޒް މިނިސްޓްރީ ގުޅިގެން ދަނޑުވެރިކަމާގުޅޭ ތަމްރީނު ދޭނެކަމަށް އެޗްޑީސީން ވިދާޅުވެއެވެ.\nމި ޕްރޮޖެކްޓްގެ މަަޤްސަދުތަކުގެތެރޭގައި ރާއްޖެއިން ބޭރުން ގެންނަ ކާބޯތަކެއްޗަށް ބަރޯސާވާމިންވަރު ކުޑަކޮށް ރާއްޖޭގައި މިފަދަ ވިޔަފާރިތަށް ފުޅާކުރުން ހިމެނެއެވެ.


Syria idhikolhu hanguraamaverinnah America in hathiyaaru ossaifi\nސީރިޔާގެ އިދިކޮޅު ހަނގުރާމަވެރިންނަށް އެމެރިކާއިން ހަތިޔާރު އޮއްސައިފި\nސީރިއާގެ ދެ ހަނގުރާމަވެރިއެއް: ހަނގުރާމަވެރިންނަށް އެމެރިކާއިން ވަނީ ހަތިޔާރު ދީފައި\n(ރޮއިޓާރސް) - އެމެރިކާއިން ސީރިޔާގެ އިދިކޮޅު ހަނގުރާމަ ވެރިންނަށް ހަތިޔާރާއި އެހެނިހެން އެހީގެ ޕެކޭޖުތަކެއް ވައިގެ މަގުން ފޯރުކޮށްދީފި އެވެ.\nއެމެރިކާއިން ބުނީ މިއީ އައިއެސް އާއި ދެކޮޅަށް ހަނގުރާމަ ކުރުމަށް ސީރިޔާގެ އިދިކޮޅު ހަނގުރާމަވެރިންނަށް ދޭ އެހީގެ ބައެއް ކަމަށެވެ.\nމިދިޔަ ހަފްތާގައި އެމެރިކާއިން ވަނީ ސީރިޔާ ހަނގުރާމަވެރިން ތަމްރީނު ކުރުމުގެ ޕްރޮގްރާމް ހުއްޓާލާފައެވެ. އަދި އެމެރިކާއިން އިދިކޮޅު ހަނގުރާމަވެރިންނަށް ދޭ ތަމްރީނާއި ހަތިޔާރުގެ ފައިދާ އައިއެސް ފަދަ ޖަމާއަތްތަކުން ނަގާ ކަމަށް ބުނެ އެމެރިކާގެ ސިޔާސީ ފަރާތްތަކުން ދަނީ އެގައުމުގެ ސަރުކާރަށް ފިއްތުންތައް ކުރިމަތި ކުރަމުންނެވެ.\nއެމެރިކާގެ އެހީއާއި އެކު އައިއެސްގެ މައްޗަށް ކުރިއެރުންތައް ހޯދަމުންދާ ހަމައެކަނި ގުރޫޕަކީ ކުރުދީ އަސްކަރިއްޔާއެވެ. މި ޖަމާއަތުން ދަނީ އައިއެސްގެ އަތުން ބައެއް ހިސާބުތަކުގެ ކޮންޓްރޯލް ހޯދަމުންނެވެ.\nމި ހަފްތާގައި ކުރުދީންގެ ޖަމާއަތުން ވަނީ އިތުރު ހަނގުރާމަވެރި ގުރޫޕަކާއެކު ބައިއަތު ހިފާފައެވެ. މި ދެ ޖަމާއަތް ގުޅިފައި މިވަނީ، ކުރުދީ ޖަމާއަތުން ހަމައެކަނި މަސައްކަތް ކުރަނީ ކުރުދީންގެ ހެވާ ލާބައަށް ކަމަށް ބުނެ އެ ޖަމާއަތަށް ފާޑުކިޔުން އަމާޒުވެފައިވާ ދަނޑިވަޅެއްގައެވެ.\nއެމެރިކާގެ އެހީއާއި އެކު ކުރުދީ ޖަމާއަތުން އައިއެސްގެ މައްޗަށް ކުރި ހޯދަމުން ދިޔަ ނަމަވެސް އައިއެސްގެ އަތުން ހޯދާ ބިން ތަކުގައި މި ޖަމާއަތުން ހަނގުރާމައިގެ ޖަރީމާތައް ހިންގާ ކަމަށް އެމްނެސްޓީ އިންޓަނޭޝަނަލް އިން ވަނީ ބުނެފައެވެ. މީގެ ތެރޭގައި ކުރުދީން ނޫން މީހުން ގެދޮރުން ފައްސާލައި އެމީހުންގެ ގެދޮރު ތަޅާ ބިމާ ހަމަކުރުން ހިމެނެއެވެ.


Nasandhuraige lift eh vetti bidheysee akah aniyaavejje - One Online\n19 މެއި 2022: މާލެ، ނަސަންދުރަ ހޮޓެލް، އެތާނގެ ލިފްޓެއް ވެއްޓި ބިދޭސީއަކަށް ވަނީ އަނިޔާވެފައި-- ވަންފޮޓޯ: ޔޫސުފް ސޮފްވާން\nނަސަންދުރާ ހޮޓެލްގެ ލިފްޓެއް ވެއްޓި މީހަކަށް އަނިޔާވެއްޖެއެވެ.\nފުލުހުންގެ މީޑިއާ އޮފިސަރު "ވަން" އަށް މިއަދު ވިދާޅުވީ ނަސަންދުރާ ހުރި ބިމުގައި ހަދަމުން އަންނަ އިމާރާތުގެ ލިފްޓެއް ވެއްޓި މީހަކަށް އަނިޔާވި ކަމުގެ މައުލޫމާތެއް ހެނދުނު 10:30 ހާއިރު ލިބިފައިވާ ކަމަށެވެ. އަދި އެމީހާއަށް އައިޖީއެމްއެޗުގައި ފަރުވާ ދެމުން އަންނަ ކަމަށް ވިދާޅުވިއެވެ.\nނަމަވެސް އެ މީހާއަށް ލިބުނު އަނިޔާގެ ތަފުސީލެއް އަދި އޭނާ ގެންދިޔަ ހޮސްޕިޓަލެއް އޮފިސަރަކަށް އެނގިވަޑައެއް ނުގަންނަވައެވެ.\nއޭޑީކޭގެ މެނޭޖިން ޑިރެކްޓަރު އަހުމަދު އައްފާލް "ވަން" އަށް މިއަދު ވިދާޅުވީ ލިފްޓެއް ވެއްޓި އަނިޔާވެގެން އެ ހޮސްޕިޓަލަށް 29 އަހަރުގެ ފިރިހެނަކު ގެނެސްފައިވާ ކަމަށެވެ. އަދި އޭނާއަށް މިހާރު ފަރުވާ ދެމުންދާ ކަމަށާއި ލިބުނު އަނިޔާގެ ތަފުސީލާ ގުޅޭ ގޮތުން އެއްޗެއް ބުނަން ދަތި ކަމަށެވެ.\nދާދިފަހުން ހުޅުމާލޭގައި ހަދަމުން ދިޔަ އިމާރާތެއްގެ ލިފްޓެއް ވެއްޓިގެންވެސް ބިދޭސީއަކަށް ވަނީ ސީރިއަސް އަނިޔާތަކެއް ލިބިފަ އެވެ. އެމީހާއަށް ހުޅުމާލޭ ހޮސްޕިޓަލުގައި ފަރުވާދިނުމަށްފަހު ފަހުން ވަނީ އައިޖީއެމްއެޗު ހޮސްޕިޓަލުގައިވެސް ފަރުވާދީފަ އެވެ.\nގުޅޭ ޓެގު ޕޮލިސް އައިޖީއެމްއެޗް އޭޑީކޭ ހޮސްޕިޓަލް ނަސަންދުރާ ހޮޓެލް


Lanka in Test kuri ehves meehakah Coronavirus eh nujehey!\nލަންކާއިން ޓެސްޓުކުރި އެއްވެސް މީހަކަށް ކޮރޯނާވައިރަހެއް ނުޖެހޭ!\n26 ޖެނުއަރީ 2020 - 12:54:34\nސްރީލަންކާ އިން ކޮރޯނާ ވައިރަހަށް ޓެސްޓްކުރި ހަތަރު މީހުންގެ ތެރެއިން އެކަކު ވެސް އެ ބައްޔަށް ޕޮޒިޓިވް ނުވާ ކަމަށް ރިޕޯޓްތައް ބުނެފި އެވެ.\nލަންކާގެ ނޭޝަނަލް ރިސާޗް އިންސްޓިޓިއުޓްއާ ހަވާލާދީ އެގައުމުގެ ނޫސްތަކުން ބުނާ ގޮތުގައި ކޮރޯނާ ވައިރަހަށް ޝައްކުކުރެވުނު ހަތަރު މީހުންނަށް ވެސް އެ ބަލި ޖެހިފައިވޭތޯ ބެލުމަށް ހެދި ޓެސްޓުތަކުން ދައްކަނީ ބައްޔަށް ނެގެޓިވް ކަމަށެވެ.\nލަންކާގެ ނޫސްތަކުން ބުނާ ގޮތުގައި އެ ބައްޔަށް ޓެސްޓުކޮށްފައި ވަނީ ޗައިނާގެ ދެ ފަތުރުވެރިއަކާއި ލަންކާއަށް ނިސްބަތްވާ ދެ މީހެކެވެ. އެގޮތުން ލަންކާއަށް ނިސްބަތްވާ ދެމީހުންނަކީ ވެސް ޗައިނާގެ ވުހާން ސިޓީގައި އުޅުމަށް ފަހު އައި ބައެއް ކަމަށް ވެއެވެ.\nކެއްސުމުގެ އިތުރުން ހުމުގެ އަސަރު ހުރުމާއި ގުޅިގެން އެ މީހުން ކޮރޯނާއަށް ޓެސްޓްކުރިއިރު އެމީހުންގެ ޓެސްޓުތައް ނެގެޓިވް ކަމަށް ދެއްކި ނަމަވެސް އެމީހުން އަދިވެސް ތިބީ އޮބްޒަވޭޝަނުގައި ބައިތިއްބާފައި ކަމަށް ނޫސްތަކުން ބުނެ އެވެ.\nއެގައުމުގެ އެއާޕޯޓުގައި ވެސް ކޮރޯނާ ވައިރަހަށް ސްކްރީން ކުރުމުގެ ކަންކަން ކުރަމުން އަންނައިރު ލަންކާއަކީ ގިނަ އަދަދެއްގެ ދިވެހިން ދިރިއުޅެމުން އަންނަ ތަނެކެވެ.\nޗައިނާގެ ވުހާން ސިޓީން ފެތުރުނު ކޮރޯނާ ވައިރަސް މިހާރު ވަނީ ގިނަ އަދަދެއްގެ ގައުމުތަކަށް ފެތުރިފަ އެވެ. ނަމަވެސް މިބައްޔަށް ޝައްކުކުރެވޭ މީހަކު މިހާތަނަށް ރާއްޖެއިން ނުފެންނަ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނެ އެވެ.\nސްރީލަންކާމާސް ކޮރޯނާ ވައިރަސް